Current Ge Massala Hallu Kuran Feevakah Generator Eh Gengosfi – adduLIVE\nLast Updated: June 17, 14:20\nކަރަންޓުގެ މައްސަލަ ހައްލުކުރަން ފީވަކަށް ޖަނަރޭޓަރެއް ގެންގޮސްފި\nDec 29, 2018, 17:58 ހަސަން ރަޝީދު\nށ.ފީވަކަށް ދިމާވެފައިވާ ކަރަންޓުގެ މައްސަލަ ހައްލުކުރަން އެ ރަށަށް ޖަނަރޭޓަރެއް ގެންގޮސްފިއެވެ.\nފެނަކަ އިން ބުނީ ފީވަކުގެ ކަރަންޓުގެ ހާލަތު ރަނގަޅު ކުރުމަށް 128 ކިލޯވޮޓުގެ މުޅިން އައު ޖަނަރޭޓަރެއް އިއްޔެ އެ ރަށަށް ގެންގޮސްފައިވާ ކަމަށެވެ. އަދި މިއަދުގެ ވަގުތެއްގައި އެ ޖަނަރޭޓަރު އިންސްޓޯލް ކުރުމަށް އަންނަނީ މަސައްކަތް ކުރަމުންނެވެ.\nSh.Feevkuge karantuge haalathu ragalhukurumahtakai 128 kv ge brand new genset eh miadhu (28.12.18) gendhevijje @PSMnewsmv @vtvmaldives @Mihaarunews @Miadhu_News @VaguthuOnline @sunbrk @vaavu @Ch13official @raajjemv @myfoona pic.twitter.com/OegYElrDiC\n— Fenaka Corporation Ltd (@TeamFenaka) December 28, 2018\nފީވަކު އިންޖީނުގެ ހިންގަމުން ދަނީ ފެނަކައިގެ ދަށުން ކަމަށްވާއިރު، އެ ރަށުން ކަރަންޓު ކެނޑުމުގެ މައްސަލަ މި މަހު ވަނީ ވަރަށް ބޮޑުވެގެން ގޮސްފައެވެ.\nފީވަކަށް ކަރަންޓު ފޯރުކޮށްދެމުން އައީ 150 އާއި 160 ގެ އިތުރުން 170 ކިލޯވޮޓުގެ ޖަނަރޭޓަރެއް ބޭނުންކޮށްގެން ކަމަށްވާއިރު ރަނގަޅަށް މިވަގުތު މަސައްކަތް ކުރަމުންދަނީ 160 ކިލޯވޮޓްގެ ޖަނަރޭޓަރު އެކަނި ކަމަށް މައުލޫމާތު ލިބެއެވެ.\nފީވަކަކީ އާއްމުކޮށް ކަރަންޓު ކެނޑުމުގެ މައްސަލަ ދިމާވާ ރަށަކަށްވާއިރު، 2013 ވަނަ އަހަރުގެ އޮގަސްޓު މަހުތެރޭ 20 ގަޑިއިރު ވަންދެން ކަރަންޓާއި ނުލައި އެ ރަށު ރައްޔިތުން އުޅެންޖެހުނެވެ.


Theluge agu bodu vejja engeyne; heyo vejja bahabaru !\nތެޔޮ އަގު ބޮޑުވެއްޖިއްޔާ އެނގޭނެ، ހެޔޮ ވެއްޖިއްޔާ ބަހަބަރު!\nހުޅުމާލޭގައި މީހަކު ޓެކްސީއަކަށް އަރާއިރު ފަހަތުގައި ބަސް ސްޓޮޕަކުން ބަހަށް މީހުން އަރަނީ. -- އަވަސް ފޮޓޯ\nމިއަދުން ފެށިގެން ޕެޓްރޯލް އަދި ޑީސަލް ވެސް ލިޓަރެއް 10ރ. ގެ މަގުން ވިއްކަން ނިންމިކަން އެސްޓީއޯ އިން އިއުލާނުކުރުމާ އެކު ވަރަށް ގިނަ ބައެއްގެ ވެސް ފުރަތަމަ ސުވާލަކަށްވީ އަދިވެސް ޓެކްސީ ދަތުރެއް 25ރ. އަށްތޯ އެވެ. ގޯސް ވާހަކައެއް ނޫނެވެ. ޓެކްސީކުރާ މީހުން ފީތައް ބޮޑުކުރުމަށް ދެއްކި އެންމެ ބޮޑު އެއް ސަބަބަކީ ތެޔޮ އަގު ބޮޑުވުމެވެ. އެކަމަކު މިއީ ޓެކްސީތަކަށް އެކަނި ހާއްސަ މައްސަލައެއް ނޫނެވެ. ތެލުގެ އަގު ބޮޑުވެއްޖެ ނަމަ މުދަލާއި ހިދުމަތްތަކުގެ އަގު ޖުމުލަ ގޮތެއްގައި މައްޗަށްދެ އެވެ. އެކަމަކު ތެލުގެ އަގު ދަށަށް ގޮސް ކިތަންމެ ދުވަހެއް ވިޔަސް އެހެންވެޔޭ ބުނެ މުދަލެއްގެ އަދި ހިދުމަތެއްގެ އަގު ދަށްކޮށްލަނީ ވަރަށް މަދު ވިޔަފާރިވެރިންނެވެ.\nބައިނަލްއަގުވާމީ ބާޒާރުގައި ތެލުގެ އަގު މިހާރު ހުރީ މީގެ ހަ އަހަރު ކުރިން ހުރި މިންވަރަށް ދަށްވެފަ އެވެ. ރާއްޖެ އަށް އެންމެ ގިނައިން ތެޔޮ އެތެރެކުރާ އެސްޓީއޯ އިން ތެލުގެ އަގު ހެޔޮކުރުމަށް ނިންމި ސަބަބަކީ މިއީ އެވެ. އެކަމަކު މިއީ ފަހުގެ ތާރީހެއްގައި އެސްޓީއޯ އިން ތެލުގެ އަގު ހެޔޮކުރި ފުރަތަމަ ފަހަރެއް ވެސް ނޫނެވެ. މިދިޔަ މަހެއްހާ ދުވަސް ތެރޭ އެސްޓީއޯ އިން މި ވަނީ ފަސް ފަހަރެއްގެ މަތިން ތެލުގެ އަގު ހެޔޮކޮށްފަ އެވެ. އެކަމަކު މި ބަދަލާ އެކު ބާޒާރުން އަގު ދަށްވީ ކޮން އެއްޗެއް ކޮން ކަމެއްގައި ހެއްޔެވެ؟ ހަރާމެވެ!\nމިދިޔަ ހަފުތާތަކުގައި ބައިނަލްއަގުވާމީ ބާޒާރުގައި ތެޔޮ ފީފާއެއްގެ އަގު 45-50 ޑޮލަރާ ދެމެދުގައި ހިފެހެއްޓިފައި ވާއިރު މި މިންވަރަށް ތެޔޮ ގަންނަން އެންމެ ފަހުން ލިބިފައި ވަނީ 2009 ވަނަ އަހަރުގެ އޭޕްރީލަ މަހު އެވެ. ތެޔޮ އުފައްދާ ގައުމުތަކުގެ އެންމެ ބޮޑު އިއްތިހާދު ކަމަށްވާ އޯޕެކުން ތެލުގެ ސަޕްލައި ދަށްކުރުމަށް ދެކޮޅު ހަދާތީ ތެލުގެ އަގު އެހާ އަަވަހަށް މައްޗަށް ހިނގައިދާނެ ކަމަކަށް މާހިރުން ލަފައެއް ވެސް ނުކުރެ އެވެ.\nޕެޓްރޯލާއި ޑީސަލް އަދި މަތިންދާބޯޓަށް އަޅާ ތެލުގެ އަގު ވެސް ވަރަށް ބޮޑަށް ހެޔޮވެއްޖެ އެވެ. އެކަމަކު ކަރަންޓުގެ ހިދުމަތް ދޭ ސްޓެލްކޯ އިން ނޫނީ މިކަމާ ޗުއްޕެއް ވެސް ބުނެލި ބަޔަކު އަދި ނުފެނެ އެވެ. އެތަނުން ވަނީ ކަރަންޓު ބިލަށް އިތުރުކުރާ ސާޗާޖް، ތެލުގެ އަގަށް އައި ނިސްބަތުން ކުޑަކުރާނެ ކަމަށް ބުނެފަ އެވެ. ކުރިން ވެސް ތެލުގެ އަގާ އެކު ސާޗާޖަށް ބަދަލު ގެނެ އެވެ. އެކަމަކު ސްޓެލްކޯ އިން ނަގާ ތެލުގެ ސާޗާޖަކީ ސަބްސިޑީ ލިބޭ ބިލްތަކުން އެކީގައި އުނިވެގެންދާ އެއްޗަކަށް ވުމުން އެ އުނިވާ ބައިގެ ސީދާ އަސަރު ފަރުދުންނަށް ނުކޮށްފާނެ އެވެ. އެ ލުއި ލިބޭނީ ދައުލަތުގެ ބަޖެޓަށެވެ. އެކަމަކު ސަބްސިޑީ ނުލިބޭ ބިލްތަކުން މި ބަދަލު ސީދާ ގޮތެއްގައި އިހްސާސް ވާނެ އެވެ.\nކޮންމެ މުދަލަކާއި ހިދުމަތެއްގެ އަގު ކަނޑައެޅުމުގައި ތެލަކީ މުހިންމު ބަހާއަކަށް ވިޔަސް ތެލުގެ އަގަށް އަންނަ ކޮންމެ ބަދަލަކާ އެކު އާންމު މުދަލުގެ އަގަށް ބަދަލެއް ނާންނާނެކަން ގަބޫލުކުރަމެވެ. އެކަމަކު ތެލުގެ އަގު ދަށަށް ގޮސް ކިތަންމެ ދުވަހަކު އޮތަސް އާންމު މުދަލާއި ހިދުމަތްތައް ކުރިން އެރި ހިސާބުގައި ތާށިވެފައި އޮތުމަކީ ކާކު ގަބޫލުކުރާނެ ކަމެއް ހެއްޔެވެ؟\n"މިއީ މަށަށް ވިޔަފާރިވެރިންގެ ތެދުވެރިކަން ހުންނަ މިންވަރު އެންމެ ބޮޑަށް ފެންނަ ކަހަލަ ވަގުތެއް. އަގު ބޮޑުކުރަން ވަރަށް ގިނަ ސަބަބު ދައްކާނެ. އަގު ހެޔޮވާންޖެހޭ އެއް ހާސް ސަބަބު އަޔަސް ދެނެހުރި ކަމަށް ވެސް ނުހަދާނެ،" ތެލުގެ އަގާއި ދިވެހި ވިޔަފާރިތަކާ ބެހޭ ގޮތުން ސުވާލުކުރުމުން އެކަކު ދިން ޖަވާބަކީ މިއީ އެވެ.\nއޭނާގެ ޖަވާބު ފުރިހަމަކޮށްލީ މިގޮތަށެވެ؛\n"ދެން ބުނާނީ ތެލުގެ އަގު ބޮޑުކޮށް ހުރި ހުރި އެހެން ހަރަދުތައް ބޮޑުވީމާ ފައިދާ ނުލައޭ ވިއްކަނީ. އަދި ކިރިޔާއޭ އެއްޗެއް ލިބެނީ."\nމީގައި އަދި ފާހަގަކޮށްލަން ޖެހޭ އެހެން ކަމެއް ވެސް އެބަ އޮތެވެ. ބައިނަލްއަގުވާމީ ބާޒާރުގައި ތެލުގެ އަގަށް އަންނަ ކޮންމެ ބަދަލަކާ އެކު ރާއްޖޭގައި ތެލުގެ އަގަށް ބަދަލު އައުމަކީ ވާނެ ކަމެއް ނޫނެވެ. އެއީ އެކަން ކުރާގޮތެއް ވެސް ނޫނެވެ. ތެލުގެ އާ ޝިޕްމަންޓަކާ އެކުގައި ނޫނީ ތެލުގެ އަގަށް ހަގީގަތުގައި ބަދަލެއް ނާދެ އެވެ. އެކަަަމަކު ކޮންމެ ދުވަހަކު އެސްޓީއޯ ނުވަތަ އެހެން ކުންފުންޏަކުން ތެޔޮ ގަނެގެން ހިދުމަތް ދޭ ފަރާތްތަކުގެ އަގަށް ތެލުގެ ހެޔޮ ބަދަލުގެ އަސަރު ނުފެންނަނީ ކީއްވެހެއްޔެވެ؟ ދަތުރުފަތުރުގެ އަގުތައް ކުޑައެއް ނުވެ އެވެ. މުދަލުގެ އަގަށް ބަދަލެއް ނާދެ އެވެ. އެކަމަކު ތެލުގެ އަގުން ލާރިއެެއް ބޮޑުވިޔަސް އެ އޮތީ މުދަލާއި ހިދުމަތުގެ އަގު ބޮޑުކުރަންޖެހޭ ނިކަން ބޮޑު ސަބަބެއް ފެނިފަ އެވެ!\nއެސްޓީއޯ ހެޔޮ، ބޮޑު ބަދަލަކާ ދިމާއަށް


Europe ge mubaaraaiy thakuge final ah english team thah, Europa League final ah Arsenal aai Chelsea - One Online\nޔޫރޮޕާ ލީގުގެ ސެމީގެ ދެވަނަ ލެގުގައި އާސެނަލާއި ވެލެންސިއާ ބައްދަލުކުރި މެޗުގެ ތެރެއިން -- ފޮޓޯ/ ގެޓީ\nޔޫއެފާ ޔޫރޮޕާ ލީގު\nޔޫރަޕުގެ ދެ މުބާރާތުގެ ފައިނަލުގައި އިނގިރޭސި ޓީމުތައް، ޔޫރޮޕާ ލީގުގެ ފައިނަލަށް އާސެނަލާއި ޗެލްސީ\nޔޫއެފާ ޔޫރޮޕާ ލީގުގެ ފައިނަލުގެ ޖާގަތައް އާސެނަލާއި ޗެލްސީން ހޯދައިފިއެވެ.\nއިނގިރޭސިވިލާތުގެ ދެ ޓީމު ކަމަށްވާ އާސެނަލާއި ޗެލްސީން ވަނީ ރޭ ކުޅުނު ސެމީ ފައިނަލުގެ ދެވަނަ ލެގު މެޗުތަކުން މޮޅުވެފައެވެ. ޔޫރޮފާ ލީގުގެ ފައިނަލަށް އާސެނަލާއި ޗެލްސީ ދަތުރުކުރި އިރު، ޔޫއެފާ ޗެމްޕިއަންސް ލީގުގެ ފައިނަލަށް ވެސް ދަތުރުކުރީ އިނގިރޭސި ދެ ޓީމު ކަމަށްވާ ލިވަޕޫލާއި ޓޮޓެންހަމް ހޮޓްސްޕާއެވެ.\nސްޕެއިންގެ ވެލެންސިއާއާ ދެކޮޅަށް ރަށުން ބޭރުގައި ރޭ ކުޅުނު ސެމީގެ ދެވަނަ ލެގު މެޗުން އާސެނަލް މޮޅުވީ 2-4ގެ ނަތީޖާއަކުންނެވެ. އާސެނަލުން ފައިނަލުގެ ޖާގައެއް ހޯދީ 3-7ގެ އެގްރިގޭޓުން ކުރި ހޯދައިގެންނެވެ.\nރޭގެ މެޗުގެ 11 ވަނަ މިނެޓުގައި ވެލެންސިއާއަށް ކެވިން ގެމޭރޯ ލީޑު ހޯދައިދިން ނަމަވެސް ޕިއެރޭ އެމެރިކް އޮބަމަޔާންގް ވަނީ މެޗުގެ 17 ވަނަ މިނެޓުގައި އާސެނަލަށް ނަތީޖާ ހަމަހަމަކޮށްދީފައެވެ. މެޗުގެ ފުރަތަމަ ހާފު ނިމިގެންދިޔައީ 1-1ގެ ނަތީޖާއަކުން ދެ ޓީމު އެއްވަރުވެގެންނެވެ.\nމެޗުގެ ދެވަނަ ހާފު ފެށިތާ ފަސް މިނެޓު ތެރޭ އާސެނަލަށް އެލެކްސެންޑާ ލަކަޒެޓް ލީޑު ހޯދައިދިން ނަމަވެސް، މެޗުގެ 58 ވަނަ މިނެޓުގައި ގެމޭރޯ ވަނީ އިތުރު ލަނޑެއް ޖަހައި ވެލެންސިއާއަށް ނަތީޖާ ހަމަހަމަކޮށްދީފައެވެ. މެޗުގެ 69 ވަނަ މިނެޓުގައި އާސެނަލަށް އޮބަމަޔާންގް ލީޑު ހޯދައިދީ، އޭނާ ވަނީ މެޗު ނިމެން ދެ މިނެޓަށް ވެފައި ވަނިކޮށް އާސެނަލަށް ލީޑު ފުޅާކޮށްދީފައެވެ. އެ ދެ ލަނޑާއެކު އޮބަމަޔާންގްގެ ހެޓްރިކް ވެސް ފުރިހަމަވެގެންދިޔައެވެ.\nޔޫރޮޕާ ލީގުގެ ސެމީގެ ދެވަނަ ލެގުގައި ޗެލްސީއާއި ފްރެންކްފާޓް ބައްދަލުކުރި މެޗުގެ ތެރެއިން -- ފޮޓޯ/ ގެޓީ\nޖަރުމަނުގެ އެންޓްރެޗް ފްރެންކްފާޓްއާ ދެކޮޅަށް އަމިއްލަ ދަނޑުގައި ޗެލްސީ ކުޅުނު މެޗުގެ ފުރިހަމަ ވަގުތު ހަމަވި އިރު، ދެ ޓީމު ވަނީ 1-1ގެ ނަތީޖާއަކުން އެއްވަރުވެފައެވެ. މެޗުގެ އިތުރު ވަގުތު ނިމުނު އިރު، ދެ ޓީމު 2-2ގެ އެގްރިގޭޓަކުން އެއްވަރުވުމުން ނަތީޖާ ނެރެން ޖެހުނީ ޕެނަލްޓީ ޖަހައިގެންނެވެ. ޕެނަލްޓީގައި ޗެލްސީ ކުރި ހޯދީ 4-3ގެ ނަތީޖާއަކުންނެވެ.\nމެޗުގެ 28 ވަނަ މިނެޓުގައި ޗެލްސީއަށް ރުބެން ލޮފްޓަސް ޗީކް ކާމިޔާބުކޮށްދިން ލަނޑާއެކު އެޓީމު ފުރަތަމަ ހާފު ނިންމާލީ ލީޑުގައި އޮވެގެންނެވެ. ނަމަވެސް މެޗުގެ ދެވަނަ ހާފު ފެށިތާ ހަތަރު މިނެޓު ތެރޭ ލޫކާ ޖޮވިޗް ވަނީ ފްރެކްފާޓަށް ނަތީޖާ ހަމަހަމަކޮށްދީފައެވެ.\nއިތުރު ވަގުތުގެ ދެ ހާފަށް ފަހު، ޖެހި ޕެނަލްޓީ ޝޫޓްއައުޓްގައި ޗެލްސީގެ ހަތަރު ޕެނަލްޓީ ކާމިޔާބުކޮށްދިނީ ރޮސް ބާކްލީ އާއި ޖޯޖީނިއޯ އާއި ޑޭވިޑް ލުއިޒް އަދި އެޑެން ހަޒާޑެވެ. ޗެލްސީން ފޮނުވާލި ޕެނަލްޓީތަކުގެ ތެރެއިން ސެޒާ އަޒްޕްލިކުއެޓާ ފޮނުވާލި ޕެނަލްޓީގެ ހުރަހަކަށްވީ ފްރެންފާޓްގެ ކީޕަރު ކެވިން ޓްރެޕްއެވެ.\nފެރެންކްފާޓްގެ ތިން ޕެނަލްޓީ ކާމިޔާބުކޮށްދިނީ ސަބެސްޓިއަން ހޯލާ އާއި ލޫކާ ޖޮވިޗް އަދި ޖޮނަތަން ޑި ގުޒްމަންއެވެ. ފްރެންކްފާޓް އިން ފޮނުވާލި ޕެނަލްޓީގެ ތެރެއިން މާޓިން ހިންޓެރެގާ އަދި ގޮންކާލޯ ޕެސިއެންސިއާ ފޮނުވާލި ޕެނަލްޓީ، ޗެލްސީގެ ކީޕަރު ކެޕާ އަރިޒަބަލަގާ ވަނީ ދިފާއުކޮށްފައެވެ.\nއަޒަރުބައިޖާންގެ އޮލިމްޕިކް ސްޓޭޑިއަމްގައި ކުޅޭ ޔޫރޮޕާ ލީގުގެ ފައިނަލަށް އާސެނަލާއި ޗެލްސީ ނުކުންނާނީ މިމަހުގެ 29 ވަނަ ދުވަހުއެވެ.\nގުޅޭ ޓެގު ފުޓްބޯޅަ ޔޫއެފާ ޔޫރޮޕާ ލީގު\nއަންނަމަހުގެ 25 ގެ ކުރިން ލީގުތަކާއިމެދު ގޮތެއް ނިންމުމަށް ޔުއެފާއިން އެދިއްޖެ


"Ehenas 2"Ge Teaser Dhahkaalaifi - Vaguthu\nދިވެހިންގެ މެދުގައި މަގުބޫލުކަން ހޯދި ރަވީ ފާރޫގްގެ ވެބް ސީރީޒް "އެހެނަސް" ގެ ދެ ވަނަ ބައިގެ ޓީޒާ ޓްރެއިލާ އާއި ޕޯސްޓަރު ދައްކާލައިފިއެވެ.\nމި ވެބް ސީރީޒްއަކީ ހަނގާކުރުމާއި ޖިންސީ ގޯނާ ލިބެމުންދާ ކުއްޖެއްގެ ވާހަކަތައް ކިޔާދޭ ސީރީޒްއެކެވެ. މި ސީރީޒްގެ ދެވަނަ ބައިން ފެނިގެންދާނީ ފުރަތަމަ ބައިން ވެސް ލީޑު ރޯލު ކުޅެފައިވާ މުހައްމަދު ވިޝާލް އެވެ. އެހެނަސް ފުރަތަމަ ބަޔަށް ވަނީ ގިނަ ބައެއްގެ ތަރުހީބު ލިބިގެން ގޮސްފައެވެ. ރާއްޖޭގައި ހަނގާކުރުމާއި ޖިންސީ ގޯނާ ކުރުމުގެ މައްސަލަތަކުގެ އަޑުތައް ވަނީ ގަދަވެފައެވެ. މިކަހަކަ ދަނޑިވަޅެއްގައި މިކަހަލަ ސީރީޒްއެއް ނެރުމަކީ ގިނަބަޔަކު ގަބޫލު ކުރާ ގޮތުގައި ވަރަށް ރަނގަޅު ކަމެކެވެ.\nEHENAS - SEASON2TEASER TRAILER\nBrightening up your 2020 with some good news! Ehenas S2 is right around the corner - help yourself toasneak peek!Baiskoafu\nPosted by Ehenas - Series on Friday, February 14, 2020\nމި ސީރީޒްއަކީ މަޝްހޫރު ލިޔުންތެރިޔާ އަހުމަދު އިގްބާލްގެ "އެހެނަސް ހަމަ ލޯބިވެޔޭ"ގެ މައްޗަށް ހަދާފައިވާ ސީރީޒްއެކެވެ. މި ސިރީޒް އިގްބާލްގެ ވާހަކައަށް ބިނާކޮށް ގެނެސްދީފައިވީ ނަމަވެސް، ސީރީޒްގައި އިތުރު ޓްވިސްޓްތައް ވެސް ވަނީ ދައްކައިފައެވެ. އެގޮތުން ވާހަކައިން ނުފެންނަ އާ ކެރެކްޓާއެއް ސީރީޒް އިން ފެނިގެންދިޔައެވެ.\nއެހެނަސްގެ ފުރަތަމަ ބައިގައި 10 އެޕިސޯޑު ވަނީ ގެނެސްދީފައެވެ. އަދި މި ސީޒަނުގައި 12 އެޕިސޯޑު ގެނެސް ދިނުމަށް ވަނީ ހަމަޖެހިފައެވެ. ލީޑު ބަތަލާ ނިޔާޒުގެ ރޯލުން ވިޝާލް ފެނިގެންދާއިރު ލީޑު ބަތަލާގެ ރޯލުން ޝަރާޝަމާނާ، މަސީހް، ޝާރިފް، ޝިލްނާ ނަދީހް، މަރިޔަމް ވަހީދާ، ޔާމިން އަދި އުސާމް ފެނިގެންދެއެވެ.\nއޭގެ އިތުރުން ދިވެހި ފިލްމީ ދާއިރާގައި ހަރަކާތްތެރިވާ މަޝްހޫރު ތަރިންގެ ތެރެއިން ޝީލާ ނަޖީބް، މުހައްމަދު މަނިކް އަދި އަހްމަދު ޔުނާން މި ސީރީޒްއިން ފެނިގެންދެއެވެ. އަދި ޝާއިރާގެ ރޯލުން ފެނިގެންދާނީ އައިޝަތު ރިޝްމީއެވެ.\nއެހެނަސްގެ ދެވަނަ ސީޒަން ރިލީޒްކުރާނެ ވަކި ތާރީހެއް އަދި އިޢުލާންކޮށްފައެއްނުވެއެވެ.


އިސްރާއީލީން ފަލަސްތީނުގެ އަންހެން އެކްޓިވިސްޓުންގެ އަގު ވައްޓާލުމަށް ޖިންސީ ތަފާތުކުރުުމުގެ ބޭނުންހިފާ ގޮތް! | Sandhaanu\nއިސްރާއީލީން ފަލަސްތީނުގެ އަންހެން އެކްޓިވިސްޓުންގެ އަގު ވައްޓާލުމަށް ޖިންސީ ތަފާތުކުރުުމުގެ ބޭނުންހިފާ ގޮތް!\nފަލަސްތީނުގެ އަންހެން ޤައިދީން ވަނީ ޘަޤާފަތަށް ފުރައްސާރަކުރި ކަމަށް ބުނެ ނަފްސާނީ ފަރުވާއިން މަހުރޫމުކުރެވިފައެވެ.\nފަރަންސޭސިވިލާތުގެ ނަފްސާނީ ޢިލްމުވެރިއެއް ކަމަށްވާ ފްރަންޒް ފެނޮން އޭނާ ލިޔުއްވި “އަ ޑަޔިންގް ކޮލޯނިއަލިސްމް” ނަމަކަށް ކިޔާ ފޮތުގައި ފަރަންސޭސިވިލާތުގެ ބާރުގެ ދަށުގައި އަލްޖީރިޔާ އޮތް ދުވަސްވަރު ސިފަކޮށްދީފައިވެއެވެ. “އަހަރެމެން އަލްޖީރިޔާގެ މުޖުތަމަޢުގެ ބިނާ ނެތި ކޮށްލަން ބޭނުންވާ ނަމަ، ފުރަތަމަ ޖެހޭނީ އެޤައުމުގެ ހުރިހާ އަންހެނުން އަހަރެމެންގެ ބާރުގެ ދަށަށް ގެންނާށެވެ. ގެތަކަށް ގޮސް އެމީހުން ހޯދަން ޖެހޭނެ އެވެ.”\nފަލަސްތީނުގައި އިސްރާއީލީން އަންހެނުންނާއި ފިރިހެނުންނަށް އަޅާ ދަތި ކުރުމުގެ ފިޔަވަޅުތަކުގެ އަސަރު ވަރަށް ތަފާތެވެ. ފިރިހެނުން ޢާންމުކޮށް ކުރިމަތިލާން ޖެހެނީ ވަޒީފާއާ ގުޅުން ހުރި ގޮންޖެހުންތަކާއެވެ. ނަމަވެސް އަންހެނުންނަށް ދިމާވާ އެންމެ ބޮޑު ގޮންޖެހުމަކީ ސަޤާފީ ގޮތުން އޮންނަ ޖިންސީ ތަފާތުކުރުން އިތުރުވެގެން ދިއުމެވެ. އެއީ ސިޔާސީ ހަމަނުޖެހުންތަކުގެ ސަބަބުން އަންހެނުންނަށް މުޖްތަމަޢުގެތެރޭގައި ހަރަކާތްތެރިވެއުޅުމަށް ހުރަސް އެޅޭތީއެވެ.\nފަލަސްތީނުގެ ގިނަ ފިރިހެނުން އަދާކުރާ ވަޒީފާގެ ސަބަބުން އެމީހުންގެ ފިރިހެންވަންތަކަމާ މެދު ސުވާލު އުފެދި، މުޖުތަމަޢުގެ ތެރޭގައި އެމީހުންގެ އަގު ވެއްޓުމަށް މެދުވެރިވިއެވެ. އިސްރާއީލު ސިފައިން ބަލާފާސްކުރާ ތަންތަނުން އެމީހެއްގެ އަނބުރަށް ފުރައްސާރަ ކުރެވިއްޖެ ފިރިހެނަކަށް ކުރެވޭ އިހުސާސްތައް ގިނަފަހަރު ރައްދުވަނީ ގޭގައި އިންނަ އަންހެނަކަށެވެ.\nބާރުގެ ދަށުގައި ތިބޭ ޢާއިލާތައް ފަޤީރު ވުމާއި، އުޖާލާ މުސްތަޤްބަލެއްގެ އުއްމީދު ކުޑަވުމުގެ ސަބަބުން އަންހެން ކުދިން ޅައުމުރުގައި ކައިވެނި ކުރުމާއި، ފިރިހެން ކުދިން މަދަރުސާތަކަށް ދިއުން ހުއްޓާލުން ފަދަ ކަންތައްތަކަށް ހިތްވަރު ލިބިގެންދެއެވެ.\nއިސްރާއީލުގެ ސިޔާސީ މީހުން ސިފަކުރާ ގޮތުން ފަލަސްތީނު އަންހެނުންނަކީ ދަރިން އުފަންވާ މިންވަރު އިތުރުކުރާ ބައެއްގެ ގޮތުގައެވެ. ނަމަވެސް ރަހުމް ކުޑަގޮތަކަށް ކުށެއްނެތް ބަޔަކާ ދެކޮޅަށް ކުރަމުންދާ ހަގުރާމާތަކުގައި ފަލަސްތީނުގެ އަންހެނުން ހިފަހައްޓާ އިސްރާއީލްގެ ސިފައިން ބަލާ ފާސްކުރާ ތަންތަނުގައި ތާށިވާ މާބަނޑު އަންހެނުން ހޮސްޕިޓަލް ތަކަށް ނުދެވުމުން އެމީހުންނަށާއި އެމީހުންގެ ބަނޑުގައިވާ ދަރިފުޅަށް ނޭދެވޭ އަސަރުތަކެއްކޮށް އެތަކެއް ފުރާން މިދުނިޔެއާއި ވަކިވެގެން ދެއެވެ.\nނަސްލީ ތަފާތު ކުރުންތަކުގެ ތެރޭގައި ފަލަސްތީނުގެ އަންހެން އެކްޓިވިސްޓުންގެ އަންހެން ވަންތަކަމާ މެދު މުޖުތަމައުގެ ތެރޭގައި ސުވާލު އުފައްދައި، އެމީހުންނަށް ފުރައްސާރަ ކުރުމަށް ފިރިހެނުންނަށް ހިތްވަރު ދިނުން ހިމެނެއެވެ.\n2018 ވަނަ އަހަރު އިސްރާއީލުގެ ލަޝްކަރުގެ ތަރުޖަމާނު ފޭސްބުކް ޕޯސްޓެއްގައި މިފަދައިން ބުނެފައި ވެއެވެ. “ރަނގަޅު އަންހެނަކީ އޭނާގެ ގެދޮރާއި ދަރިން ބެލުމުގައި އެހެން މީހުންނަށް ނަމޫނާ މީހެއްގެ ގޮތުގައި ފެނިގެންދާ މީހާއެވެ. އެއާ ޚިލާފަށް ގޯސް އަންހެނަކީ އޭނާގެ އަންހެން ވަންތަ ކަމާއި، މުޖްތަމައުގައި އޭނާއަށް ދެވިފައިވާ މަގާމާ މެދު ނުވިސްނައި ، ހިތައްއެރިހާ ގޮތަކަށް އުޅޭ މީހާއެވެ.”\nއަންހެނުންގެ ގުދުރަތީ މަޤާމާ ބެހޭ ގޮތުން ދެކެވޭ ވާހަކަ ތަކުގެ ސަބަބުން އަންހެނުންނަށް ސިޔާސީ ދާއިރާގައި ކުރިޔަށް ދިއުމަށް ހުރަސްތަކެއް ކުރިމަތި ވެގެން ދެއެވެ. އެހެންކަމުން،އަނިޔާވެރިކަމާއި ހަމަނުޖެހުންތަކުން އަންހެނުން އެއްކިބާކުރުމަށް، އެމީހުންނަކީ ހަމައެކަނި “ޘަޤާފީ ރޯލު” އަދާ ކުރާ ބައެއްގެ ގޮތުގައި ބޭތިއްބުމަށް މުޖުތަމަޢުތަކާއި އާއިލާ ތަކަށް މަޖުބޫރު ވެއެވެ.\nޖިންސީ ތަފާތުކުރުމާ އެންމެ ބޮޑަށް ކުރިމަތިލާން ޖެހިފައި ވަނީ ސިޔާސީ މައްސަލަ ތަކުގައި ގައިދު ކުރެވިފައިވާ އަންހެނުންނަށެވެ. އަހަންނަކީ ފަލަސްތީނުގެ ކުރީގެ އަންހެން ގައިދީން ތަކަކަށް ނަފްސާނީ އެހީތެރިކަން ފޯރު ކޮށްދިނުމުގައި މަސައްކަތް ކުރަމުންދާ މީހެކެވެ. މި މަސައްކަތުގެ ތެރެއިން، އިސްރާއީލުގެ ސިފައިން ފަލަސްތީނުގެ އަންހެން ގައިދީންނަށް ބާރު ފޯރުވުމަށް ޖިންސީ ތަފާތުކުރުމުގެ ބޭނުން ވަރަށް ބޮޑަށް ހިފާފައި ވާކަން އެނގިގެން ދިޔައެވެ.\nއިސްރާއީލުގެ ބާރުގެ ދަށުގައި ފަލަސްތީން އޮތް އިރު، އެތައްހާސް އަންހެނުންނެއް ވަނީ ހައްޔަރު ކުރެވިފައެވެ: ފިރިހެނުން ފަދައިން އެމީހުން ވެސް ގައިދު ކުރަނީ ސިޔާސީ މައްސަލައެއްގައި، ނުވަތަ އެމިހެއްގެ އާއިލާގެ ތެރޭގައި އުޅޭ ސިޔާސީ އެކްޓިވިސްޓުންނަށް ނުފޫޒު ފޯރުވުމަށެވެ.\nމިދިޔަ އަހަރު، ޔުނިވާސިޓީ އެއްގައި އުޅޭ ކުއްޖެއް ކަމަށްވާ މާއިސް އަބޫ ޣޯޝް އަށް އެއްމަސް ދުވަސް ވަންދެން އަނިޔާކުރުމަށްފަހު، އޭނާގެ އާއިލާއާއި ބައްދަލުވިއިރު ކާކުކަން ވަކި ނުކުރެވޭ ވަރަށް އަނިޔާލިބި، ސިފަ ބަދަލު ވެފައި ވާކަމަށް ވެއެވެ. މައުލޫމާތު ހޯދުމަށްޓަކައި އަންހެނުންނަށް ޖިންސީ ގޮތުން ގޯނާ ކުރުމަކީ ވަރަށް އާންމު ކަމެކެވެ.\nވަރަށް ގިނަ ފަހަރު، ގައިދު ކުރެވިފައިވާ އަންހެނުން އާއިލާ އާއި ބައްދަލު ވާނެ ގޮތެއް ނެތިފައި ތިބެންޖެހެއެވެ. އަދި އާއިލާގެ މީހުންނަށް ވެސް އެމީހުންނާ ބައްދަލު ކުރުމަށް ހުއްދަ ނުދީ ހިފަހައްޓަ އެވެ.\n“އަހަރެން ބިރު ގަނެއެވެ.”\nއަންހެން ގައިދީން ވަނީ ނަފުސާނީ އެހީތެރިކަން ލިބިގަތުމުން ވެސް މަހުރޫމް ކުރެވިފައެވެ. 2015 ވަނަ އަހަރު މީހަކު މަރާލުމަށް އުޅުނު ކަމުގެ ތުހުމަތުގައި ހައްޔަރު ކުރެވުނު، ދާރުއްސަލާމުގެ އަންހެނެއް ކަމަށްވާ އިސްރާ ޖާބިސް، 2018 ވަނަ އަހަރުގެ ޖަނަވަރީ މަހު ލިޔުނު އަސަރު ގަދަ ސިޓީ އެއްގައި، ޖަލުގައި މަސައްކަތް ކުރާ ސިފައިން އޭނާ އަށް ދަރިފުޅާ ބައްދަލު ކުރުމުގެ ފުރުސަތު ނުދީ ހިފެހެއްޓި ކަމާއި، ނަފްސާނީ އެހީތެރި ކަމަށް ބޭނުންވެފައިވާ މިންވަރު ހާމަކޮށްދީފައި ވެއެވެ.\n“އަހަރެންނަށް ލޯގަނޑުން އަމިއްލަ ސޫރަ ފނުމުން ވެސް ބިރުގަނެއެވެ. އެހެން ވީއިރު އެހެން މީހަކަށް އަހަރެން ފެނިއްޖެ ނަމަ ކުރާނެ އަސަރު ސިފަކޮށްލާށެވެ.” އޭނާ ލިޔުނެވެ. އަދި ޔޫއެން ގެ ގަވާއިދެއް ކަމަށް ވާ، އަންހެން ގައިދީންނަށް ބޭނުންވާ ސިއްޙީ އަދި ނަފްސާނީ ފަރުވާ ވަގުތުން ވަގުތަށް ދިނުމުގެ ގަވާއިދާ ހިލާފަށް، އޭނާއަށް ބޭނުންވާ ސިއްޙީ، އަދި ނަފްސާނީ އެހީތެރިކަމުން ވެސް މަހުރޫމު ކުރެވިފައި ވާކަން އޭނާ ބަޔާން ކުރިއެވެ.\nއަންހެން ގައިދީންނަށް ޖަލުން ބޭރުގައި ހިނގާ ކަންތައްތަކުގެ އަސަރު ވެސް ކުރެއެވެ. ސަބަބަކީ، ފިރިހެނަކު ގައިދު ކުރެވިއްޖެ ނަމަ، އެފިރިހެނެއްގެ ޒިންމާތައް އަންހެނަކު އަދާ ކުރަމުން ގެންދާނެ އެވެ. ނަމަވެސް އަންހެނަކު ގައިދު ކުރެވިއްޖެ ނަމަ، އޭނާގެ މައިވަންތަ ކަމާ މެދު ސުވާލު އުފެދި، އޭނާގެ ޒިންމާތައް އަދާކުރުމަށް އެހެން އަންބަކު ހޯދުމަށް ފިރިމީހާއަށް މަޖުބޫރު ވެއެވެ.\nފާޅުގައި މިވާހަކަ ނުދެއްކުނު ކަމުގައި ވީނަމަވެސް، އަންހެން ގައިދީންގެ ބޮލުގައި އޭނާގެ ދަރީން ގަސްތުގައި ދޫކޮށްލި ކަމުގެ އިލްޒާމު އެޅުވެއެވެ. އަދި ފުލުހުންގެ ބެލުމުގެ ދަށުގައި ހުންނަ އިރު ޖިންސީ ގޮތުން އަންހެނުންނަށް ގެއްލުން ލިބިފައި ހުރެދާނެކަމާ މެދު ވެސް ގިނަ މީހުން ވާހަކައެއް ނުދައްކައެވެ.\nފަލަސްތީނުގެ ފިރިހެނުންނަށް ޖަލުން ސަލާމަތް ވުމުން އުފަލާއި ހިތްހަމަޖެހުން ލިބިގެންދާއިރު، ގިނަ އަންހެނުންނަށް ޖަލުން ސަލާމަތްވުމަށްފަހު ވެސް ވަޒީފާއެއް ހޯދުމާއި، ބައިވެރިޔަކު ހޯދުމުގައި ބޮޑެތި ގޮންޖެހުން ތަކަކާ ކުރިމަތިލާން ޖެހެއެވެ.\nފަލަސްތީނުގައި އަނިޔާވެރިކަމުގެ އެތައް ގޮތަކާއި ބާވަތެއް ވެއެވެ. މި ކަންތައްތަކުގެ ސަބަބުން ރައްޔިތުންގެ މިނިވަންކަމަށް ގިނަ ހުރަސްތަކެއް އެޅިގެން ދެއެވެ. އަންހެނުންގެ ތެރެއިން ވެސް، ސިޔާސީ ކުށްވެރިންނާއި، ކުރީގައި ގައިދު ކުރެވިފައިވާ މީހުންނަށް މިނިވަންކަން ލިބިގަތުމުގެ ތެރޭގައި ވަރަށް ގިނަ ހުރަސްތަކަކާ ކުރިމަތިލާން ޖެހެއެވެ.\nދުނިޔޭގެ އަންހެނުންގެ ހައްގު ތަކަށް މަސައްކަތް ކުރާ ފަރާތްތަކުން ވެސް ފަލަސްތީނުގެ އަންހެން ގައިދީންގެ ހައްގު ތަކާ މެދު އަޑުއުފުުލުމަށް ވަނީ ނުކުޅެދިފައެވެ. ނަމަވެސް ފަލަސްތީނުގައިވާ ޖިންސީ ތަފާތު ކުރުންތަކާއި އަނިޔާވެރިކަން ނައްތާލެވޭނީ ވެސް މިފަދަ ފަރާތްތަކަށެވެ.\nޖިންސީ ގޮތުން ބާރުތައްވަނީ ބަހާލެވިފައެވެ. އަންހެނުންގެ ބާރުތައް ހަނި ކުރެވިފައި ވާތީ، ގައުމު އަޅުވެތި ވުމަށް މަގުފަހި ވެގެންދެއެވެ. އެހެންކަމުން މިފަދަ ކަންތައްތަކުން ފަލަސްތީނީން އަރައިގަންނަން އެބަ ޖެހެއެވެ.\nއަންހެނުން ގެ ބާރު ވެރިކަން އިތުރު ވެއްޖެ ނަމަ އެމީހުންނަށް ގައުމުގެ ކަންތައްތައް ބަދަލުކޮށް، ގައުމު ހަމަ މަގަށް އެޅުމަށް މަސައްކަތް ކުރުމަށް ފުރުސަތު ލިބިގެންދާނެއެވެ.\n– އަރޓިކަލް ލިޔުއްވީ ދާރުއްސަލާމަށް ނިސްބަތްވާ ނަފްސާނީ ޢިލްމު ވެރިއެއް ކަމަށްވާ ސަމާހް ޖަބްރް އެވެ.\n– ސަމާހް ޖަބްރް އަކީ އޭނާގެ މުޖުތަމައުގެ ސަލާމަތާއި ރައްކާތެރިކަމަށް އިސްކަންދޭ ބޭކަނބަލެކެވެ.\nއެޅިގެން ދެއެވެ.، ބައިވެރިޔަކު ހޯދުމުގައި ބޮޑެތި ގޮންޖެހުން ތަކަކާ ކުރިމަތިލާން ޖެހެއެވެ.ކު ހޯ


މިއަހަރު އެންމެ ތަފާތު ފޯނު ނެރުނީ ޓޯސްޓަރުހަދާ ބައެއް - Tech News Maldives\nމިއަހަރު ދުނިޔޭގެ ބާޒާރަށް ތަޢާރަފުކުރެވުނު އެންމެ މޮޅު އަދި އެންމެ ތަފާތު އެންޑްރޮއިޑް ފޯން ތައްޔާރުކުރީ ޖަޕާނުގެ ޓޯސްޓަރު އުފައްދާ ކުންފުންޏަކުންނެވެ. "ބަލްމޫޑާ ފޯން" ނަމަކަށް ކިޔާ މިމޮޑެލްއަކީ، އާއްމުކޮށް މިފެންނަ ހަތަރެސްކަން ބައްޓަމުގެ ބަދަލަށް، އަތަށް ހެެޔޮވަރުވާގޮތަށް ޖަޕާނުގެ ލަގްޒަރީ ޓޯސްޓަރު ކުންފުންނަކުން އުފެއްދި ފޯނެކެވެ.\nމީގެ ކުރިން ކޭއެފްސީ އަދި ޕެޕްސީއިންވެސް ވަނީ ފޯނުއުފައްދާ ކުންފުނިތަކަށް އޯޑަރުދީގެން އެކުންފުނިތަކަށް ޚާއްޞަ ފޯންތަކެއް އުފައްދާފައެވެ. އެއީ އެހެންނަމަވެސް ވަރަށް އާދައިގެ ގޮތަކަށް ފަރުމާކުރެވިފައިވާ، މާބޮޑު ވިޔަފާރިއެއްގެ ވިސްނުމަކާ ނުލައި އިސްތިހާރުކުރުމުގެ ގޮތުން ކަހަލަ ގޮތަކަށް ތައްޔާރުކުރެވިފައިވާ މޮޑެލްތަކެކެވެ. މިއާއި ޚިލާފަށް ބަލްމޫޑާ ފޯނަކީ، މުވާސަލާތީ ދުނިޔެއަށް އާ އިންޤިލާބެއް ގެނައުމުގެ ބޭނުމުގައި އެކުންފުނިން ތައްޔާރުކުރި ޕްރޮޑަކްޓެކެވެ. މިގޮތުން އާއްމުކޮށް ފެންނަން މިހުންނަ ހަތަރެސްކަން ނުވަތަ ދިގުއަކައެއްގެ މިސާލައް ހުންނަ ފޯންތަކާ ޚިލާފަށް ބަލްމޫޑާގެ ފޯން ތައްޔާރުކުރެވިފައިވަނީ އަތަށް ހެޔޮވަރުވާގޮތަށް ވަށްބައްޓަމެއްލާފައެވެ. ސްކްރީންވެސް އަދި ފުރަގަސްވެސް ވަށްކޮށް ފަރުމާކުރެވިފައިވާ މިފޯނަކީ، އެއްވެސް ސީދާ ރޮނގެއް ނުހިމެނޭގޮތަށް ތައްޔާރުކުރެވުނު އެންމެ ފުރަތަމަ ފޯނެވެ. 1920×1080ގެ ޑިސްޕްލޭއަކާއިއެކު މުޅިފޯނުގެ ދިގުމިނަކީ 4.9 އިންޗިއެވެ. އަދި ފުޅާމިނަކީ 69 މިލިމީޓަރެވެ. އެހެންކަމުން މިއީ ޖީބަށްލާން ފަސޭހަ ކުޑަފޯނެކެވެ.\nކުޑަފޯނެއް ގެންގުޅެން ބޭނުންވާ ފަރާތްތަކަށް ބަލްމޫޑާ މިއީ ރަނގަޅު އުފެއްދުމެކެވެ. ކުޑަފޯން ޚިޔާރުކުރާ މަދު ބައެއް އުޅުނު ނަމަވެސް، ގިނަމީހުން މިހާރު އެނބުރެނީ ސައިޒުން ބޮޑެތި ފޯނުތަކާއި ދިމާލަށެވެ. މަޝްހޫރު އެޕަލްކުންފުނީގެ އައިފޯން މިނީގެ ނާކާމިޔާބު މިކަމުގެ ހެއްކަކަށް ފުދެއެވެ. މިހާރު ދުނިޔޭގެ ބާޒާރުގައި އުޅޭ ފޯނުތަކުގެ ތެރެއިން 6އިންޗިއަށްވުރެ ކުޑަ ޑިސްޕްލޭ ހިމެނޭ ފޯނުތައް ހިއްސާކުރަނީ އެންމެ 10% އެވެ.\nމިފޯނުގެ ސްޕީކަރާއި، ލެޑް ފްލޭޝްލައިޓް އަދި ކެމެރާ ހަރުކުރެވިފައިވަނީ ފަހަތުގައެވެ. މީގެ އިތުރުން، ފޯނުގެ ޕަވަރ ބަޓަންވެސް ހަރުކުރެވިފައިވަނީ ފަހަތުގައެވެ. މިއީ އައިފޯނެކޭ އެއްފަދައިން އިނގިލީގެ ނިޝާން ފާސްކުރާ ވައްތަރުގެ ޕަވަރ ބަޓަންއެކެވެ. މިފޯނުގެ ސްކީރާއި އެހެން ހުރިހާ ސިފައަކީވެސް މިމޮޑެލްއަށް ޚާއްޞާ ސިފަތަކެކެވެ. ވާހަކައަކީ، އެއީކީ އެހެން ކުންފުންޏަކުން ގަނެފައި، ނުވަތަ ނަކަލުކޮށްފައި ހުރި ބައިތަކެއްނޫނެވެ. 915 ޑޮލަރުގެ އަގަށް ލިބެން ހުންނަ މިފޯނަކީ ވަޔަރލެސް ޗާޖިންގްގެ ފީޗާއާއި އައިޕީ×4 ވޯޓަރ ރެސިސްޓަންސް ހިމެނޭ އުފެއްދުމެކެވެ.\nއެންޑްރޮއިޑް-11 އާއި އެކު ގޫގަލް ޕްލޭ މި ފޯނުގައި ބޭނުންކުރެވޭނެއެވެ. ހޯމްސްކްރީން ޕެނަލްގައި އެކި އެޕްތައް ފެންނަން ހުންނާނެ އިރު، ވާތްފަރާތައް ކަހާލުމުން، ކަލަަންޑަރާއި ގަޑިފަދަ ފޯނުގެ އިންބިލްޓް އެޕްތައް ފެނިގެންދާނެއެވެ.\nބަލްމޫޑާ ކުންފުނިން އެންމެ ފުރަތަމަ އުފެއްދީ އާވައްތަރެއްގެ ޓޯސްޓަރެކެވެ. އެއީ ހޫނުފެން ބޭނުންކޮށްގެން ޓޯސްޓްކުރެވޭގޮތަކަށް ތައްޔާރުކޮޑްފައިވާ ޓޯސްޓަރެކެވެ. ދެން މިކުންފުނިން ނެރުނީ ކަރަންޓު ކުރައެކެވެ. އަދި މިއާއި ވިދިގެން އެލްއިޑީ ލަންޓަނެއްވެސް ތައްޔާރުކުރިއެވެ. ބަލްމޫޑާ ފޯނަކީ މިކުންފުނި، އެންމެފަހުން ނެރުނު އުފެއްދުމެވެ. ލަފާކުރެވޭގޮތުގައި މިފޯން ލިބެންހުންނާނީ ހަމައެކަނި ޖަޕާނުގައެވެ.


ދުނިޔޭގެ ފަތުރުވެރިކަމުގެ ދުވަސް ފާހަގަކުރުމުގެ ގޮތުން ޓޫރިޒަމް މިނިސްޓްރީން އިންތިޒާމްކޮށްގެން ބޭއްވި ހަފުލާއެއްގައި ގާސިމް އިބްރާހިމް ބައިވެރިވެ ވަޑައިގަންނަވަނީ: އޭނާގެ ކުންފުނިތަކުން ގިނަ އަދަދެއްގެ ފައިސާ ދައުލަތަށް ދައްކަން ވަނީ އަންގާފައި. -- ފޮޓޯ: ރައީސް އޮފީސް\n23 މާޗް 2017 - 15:276comments\nޓޫރިސްޓު ރިސޯޓެއް ތަރައްގީ ކުރުމަށް ވިލާ ޝިޕިން އެންޑް ޓްރޭޑިންގް ކޮމްޕެނީ ޕްރައިވެޓް ލިމިޓެޑަށް ދޫކޮށްފައިވާ ތ. އެލާ ދައުލަތަށް ނެގީ އެއްބަސްވުމާ ހިލާފަށް ކަމަށް ސިވިލް ކޯޓުން މިދިޔަ އަހަރު ކުރި ހުކުމް ހައި ކޯޓުން ބާތިލްކުރުމުން އެ ހުކުމް އިސްތިއުނާފު ކުރުމަށް މިއަދު ސުޕްރީމް ކޯޓަށް ހުށަހަޅައިފި އެވެ.\nއެކަމަކު މައްސަލަ ބަލައިގަތުމާ މެދު ކޯޓުން ނިންމި ގޮތެއް އަދި ނޭނގެ އެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ވިލާ ކުންފުންޏާ އެއްކޮޅަށް ދަށު ކޯޓުން މިދިޔަ އަހަރު ކުރި ހުކުމުގައި ބުނެފައި ވަނީ ވިލާ އާއި ޓޫރިޒަމް މިނިސްޓްރީއާ ދެމެދު ހަދާފައިވާ "އެމެންޑެޑް އެންޑް ރީ ސްޓޭޓެޑް ލީޒް އެގްރިމެންޓް" ބާތިލުކޮށްފައި ވަނީ ޑިސެމްބަރު 12، 2013 ގައި ސޮއިކޮށްފައިވާ ސެޓްލްމަންޓް އެގްރީމެންޓް އުވާލުން އަސްލަކަށް ބަލައިގެން ކަމަށެވެ. އަދި ސެޓްލްމަންޓް އެގްރީމަންޓާ އެއް ހަމަޔަކުން އަނެއް އެއްބަސްވުމާ މެދު އަމަލު ނުކުރެވޭނެ ކަމަށް އެ ހުކުމުގައިވެ އެވެ.\nނަމަވެސް މިދިޔަ އަންގާރަ ދުވަހު ހައި ކޯޓުން ވަނީ އެ ހުކުމް ބާތިލްކޮށްފަ އެވެ.\nހައި ކޯޓުގެ ހުކުމާ އެކު މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ވަނީ އެލާގެ ކުއްޔާއި ޖޫރިމަނާގެ ގޮތުގައި 18 މިލިއަން ޑޮލަރު (277 މިލިއަން ރުފިޔާ) ދައްކަން އަންގައި، ވިލާ ޝިޕިންގެ އެކައުންޓްތައް އިއްޔެ ފްރީޒްކޮށްފަ އެވެ.\nވިލާ ޝިޕިން އަށް އަންގާފައި ވަނީ އެލާގެ ކުއްޔާއި ޖޫރިމަނާ އާއި އިންޓަރެސްޓްގެ ގޮތުގައި 18 މިލިއަން ޑޮލަރު ދައްކަން ޖެހޭ ކަމަށެވެ. އެއީ ލޭންޑް ރެންޓުގެ ގޮތުގައި 3.7 މިލިއަން ޑޮލަރާއި ޖޫރިމަނާގެ ގޮތުގައި 14.6 މިލިއަން ޑޮލަރު އަދި އިންޓަރެސްޓަށް އަރާ 226،351 ޑޮލަރެވެ.\nއެކައުންޓްތައް ދޫކޮށްލާނީ އެ ފައިސާ ދެއްކުމުން ކަމަށް މީރާ އިން ވަނީ އަންގައިފަ އެވެ.\nއިތުރު ލިޔުންތައް ވިލާ ގްރޫޕް ހައި ކޯޓް ސުޕްރީމް ކޯޓް ސިވިލް ކޯޓް މެމްބަރު ގާސިމް އިބްރާހިމް (މާމިގިލި)


Basheeru ge verikan nimunas Sudan hamaeh akah neylhey!\nބަޝީރުގެ ވެރިކަން ނިމުނަސް ސޫދާނު ހަމައެއް ނުޖެހޭ!\nޙަރްތޫމްގައި މުޒާހަރާ ކުރާ މީހުން: މި އެންމެން ބުނަނީ މަދަނީ ސަރުކާރެއް ގާއިމް ކުރެވެންދެން މުޒަހަރާތައް ހުއްޓާ ނުލާނެ ކަމަށް\nސޫދާނުގެ ޓްރާންސިޝަނަލް މިލިޓަރީ ކައުންސިލުން މިހާރު ބުނަނީ އެ ގައުމުގައި ކުރިއަށްދާ މުޒާހަރާތައް ރޫޅާނުލާނެ ކަމަށެވެ. ރިޕޯޓްތައް ބުނާ ގޮތުގައި މުޒާހަރާތައް ކުރިޔަށްދާއިރު ސޫދާނުގެ ކުރީ ސަރުކާރުގެ އިސް ބައެއް ބޭފުޅުން މިހާރު ވަނީ ހައްޔަރު ކޮށްފަ އެވެ.\nކުރީގެ ސަރުކާރާއި އިދިކޮޅު ފަރާތްތަކުން އަވަހަށް ބޮޑުވަޒީރަކު ހޮވަން ބާރުއެޅުމުން މިލިޓަރޫ ކައުންސިލްގެ ތަރުޖަމާނު ވިދާޅުވަމުން ގެންދަވަނީ "އެކަމުގައި އެހީތެރިވާނެ" ކަމަށެވެ.\nތިރީސް އަހަރު ވަންދެން ވެރިކަން ކުރެއްވީ ކުރީގެ ރައީސް އުމަރު އަލްބަޝީރު މަގާމުން ދުރުކޮށްފައި ވަނީ ދިގު މުޒާހަރާތަކަކަށް ފަހު އެވެ. ނަމަވެސް މަދަނީ ސަރުކާރެއް ގާއިމް ކުރަންދެން މުޒާހަރާ ކުރުން ހުއްޓާނުލާނެ ކަމަށް ބުނެ އެ ގައުމުގެ ރައްޔިތުން ވެރިކަން ކުރާ ރަށް ޙަރްތޫމްގައިވާ ޑިފެންސް މިނިސްޓްރީ ކުރިމަތީގައި އިށީނދެގެން ތިބެ ދަނީ މުޒާހަރާއެއް ކުރަމުން ނެވެ.\nމުޒާހަރާ ކުރަން ތިބި މީހުންގެ ތެރެއަށް މިދިޔަ ހުކުރު ދުވަހު ބަޑިޖެހުމުން 16 މީހަކު މަރުވެ 20 މީހަކަށް އަނިޔާވެފައިވާކަމަށް ރޮއިޓާސް އާއި އަލްޖަޒީރާގެ ރިޕޯޓުތައް ބުނެ އެވެ.\nމިލިޓަރީ ކައުންސިލް ބުނަނީ ކީކޭ؟\nސުދާން ގައި ހިނގަމުންދާ މުޒާހަރާތަކުގެ ތެރެއިން\nއާދީއްތަ ދުވަހު ނޫސްވެރިންގެ ބައްދަލުވުމެއްގައި މިލިޓަރީ ކައުންސިލްގެ ތަރުޖަމާން މޭޖާ ޖެނެރަލް ޝަމްސުއްދީން ޝަންތޯ ވިދާޅުވީ މަދަނީ ސަރުކާރެއް ގާއިމް ކުރަން އެހީތެރި ވެދޭނެ ކަމުގެ ޔަގީންކަން ދެއްވާ ކަމަށެވެ.\n"ބޮޑުވަޒީރު އައްޔަން ކުރާނީ އަހަރެމެންނެއް ނޫން، އެމީހުން"، އިދިކޮޅު ޕާޓީތަކަށް ނިސްބަތް ކުރަމުން ތަރުޖަމާނު ވިދާޅުވި އެވެ.\nޝަންތޯ ވިދާޅުވާ ގޮތުގައި މުޒާހަރާ ރޫޅާލަން އެއްވެސް ކަމެއް ނުކުރާާނެ އެވެ. ނަމަވެސް އާންމު ދިރިއުޅުމަށް ފުރުސަތު ދީ މަގުތައް ބަންދު ނުކުރުމަށް އިލްތިމާސް ކުރާނެ އެވެ. އަދި ސުލްހަވެރިކަން ނަގާލަން ފުރުސަތެއް ނުދޭނެ ކަމަށްވެސް އޭނާ ވިދާޅުވެ އެވެ.\nމިލިޓަރީ ކައުންސިލުން މިހާތަނަށް ނިންމާފައިވާ ނިންމުންތަކުގެ ތެރޭގައި އަސްކަރިއްޔާ އާއި ފުލުހުންގެ އިސް މަގާމުތަކަށް ބޭފުޅުން އައްޔަން ކުރުން ހިމެނެ އެވެ.\nބާރުގަދަ ނެޝަނަލް އިންޓެލިޖަންސް އެންޑް ސެކިއުރިޓީ ސާވިސް (އެންއައިއެސްއެސް) ހިންގެވުމާ ހަވާލުވެ ހުންނެވި ސަލާހް އަބްދުﷲ ގޮޝް ވެރިކަން ވެއްޓުނުތާ 24 ގަޑިއިރު ނުވަނީސް މަގާމުން އިސްތިއުފާ ދެއްވުމާ ގުޅިގެން އެ މުއައްސަސާ ހިންގެވުމަށް ވެސް ބޭފުޅަކު އައްޔަންކޮށްފައި ވެއެވެ.\nކުރީގެ ސަރުކާރުން ހިންގި ކޮރަޕްޝަންގެ އަމަލުތައް ތަހުގީގު ކުރާ ކޮމިޓީއެއް އެކުލަވާލާފައިވާއިރު މީޑިއާގެ ފިއްތުންތަކާއި ސެންސަރު ކުރުން އުވާލުމަށް ފަހު މުޒާހަރާ ތެރޭގައި އާންމުންނަށް އެއްބާރުލުން ދިނުމުން ހައްޔަރު ކޮށްފައިވާ ފުލުހުންނާއި ސިފައިން ވަނީ ދޫކޮށްލާފައި ވެއެވެ.\nމީގެ އިތުރުން އެމެރިކާ އާއި އދ. އަށް ކަނޑައަޅާފައިވާ މަންދޫބުންވެސް ވަނީ މަގާމުތަކުން ވަކިކޮށްފަ އެވެ.\nސުދާންގައި މިވަނީ ކިހިނެއް؟\nމުޒާހަރާތައް ފެށިގެން އައީ ދިރިއުޅުމުގެ އަގު ރައްޔިތުންނަށް އަތް ނުފޯރާފަށަށް ދިއުމުންނެވެ. މިގޮތުން ފެށުނު މުޒާހަރާ ފުޅާވެގެން ދިޔައީ ރައީސް އަލް ބަޝީރުގެ ހުދުމުހުތާރު ވެރިކަން ނިމުމަކަށް ގެނައުމަށް ގޮވާލަމުން ނެވެ. ތިރީސް އަހަރުގެ ވެރިކަން ނިމުމަކަށް ގެނެވި ކުރީގެ ރައީސް މިލިޓަރީ ހައްޔަރުގެ ދަށަށް ގެންދިޔައީ މިދިޔަ ބުރާސްފަތި ދުވަހު އެވެ.\nނަމަވެސް ރައްޔިތުން ބޭނުންވަނީ މިލިޓަރީ ސަރުކާރެއް ނޫން ކަމަށާއި މަދަނީ ސަރުކާރެއް ކަމަށް ބުނެ މުޒާހަރާތައް ހުއްޓައެއް ނުލަ އެވެ.\nއަލްބަޝީރް އަށްފަހު ބާރުތައް ނެންގެވި އެ ގައުމުގެ ޑިފެންސް މިނިސްޓަރު އަދި ސެކިއުރިޓީ ޗީފް ސަލާހް ގޮޝް އިސްތިއުފާ ދެއްވުމުން ކައުންސިލްގެ އިސް ބޭފުޅަކަށް އައްޔަން ކޮށްފައިވަނީ ލެފްޓިނެންޓް ޖެނެރަލް އަބްދުލް ފައްތާހު އަބްދުލްރަޙްމާން ބުރްހާނެވެ.\nހޮނިހިރު ދުވަހު ގައުމާ މުހާތަބުކޮށް ވާހަކަފުޅު ދައްކަވަމުން ޖެނެރަލް ބުރްހާން ކުރީގެ ސަރުކާރު އެއްކޮށް މުލުހުން ލުހެލާނެ ކަމަަށް ވައުދުވެ ވަޑައިގަންނަވަމުން ވިދާޅުވަނީ އިންސާނީ ހައްގުތަކަށް އެއްބާރުލުން ދެއްވާނެ ކަމަށާއި މިހާރު ގައުމުގައި އޮތް ކާފިއު ނިމުމަކަށް ގެނެސް ހައްޔަރު ކޮށްފައިވާ ހުރިހާ ސިޔާސީ ބޭފުޅުން ވެސް ދޫކޮށްލާނެ ކަމަށެވެ.\nމުޒާހަރާ ކުރަން ތިބި ބައެއްގެ ގަޔަށް ބަޑިޖަހާ މަރާލި ބަޔަކު ހޯދާ އެބަޔަކަށް ހައްގު އަދަބު ދޭނެކަމަށް ވެސް ބުރްހާން ވިދާޅުވެފައި ވެއެވެ.\nނަމަވެސް މުޒާހަރާތައް ކުރިއަށް ގެންދިއުމުގައި އިސްކޮށް ހަރަކާތްތެރިވާ ސުދާން ޕްރޮފެޝަނަލް އެސޯސިއޭޝަން (އެސްޕީއޭ) އިން އެ ގައުމުގެ ރައްޔިތުންނަށް ބާރު އަޅަނީ ރައްޔިތުން ބޭނުންވާ ކަންތައް ހާސިލް ކުރެވެންދެން މުޒާހަރާތައް ކުރިއަށް ގެންދިއުމަށެވެ.\nކުރީގެ ރައީސް ވީތަނެއް ސިއްރުކޮށްފައިވީ ނަމަވެސް އެ މަނިކުފާނު ހުންނެވީ ރައްކާތެރި ތަނެއްގައި ކަމަށް މިލިޓަރީ ކައުންސިލުން ޔަގީންކޮށް ދެއެވެ.


Vazeefa Adhaa Nukuraa Meehunnah Allowance Dhey Bill Hushahalhanee - Vaguthu\nވަޒިފާ އަދާ ނުކުރަ މީހުންނަށް އެލަވަންސް ދޭ ބިލު ހުށަހަޅަނީ\nވަޒީފާ އަދާނުކުރާ މިހުންނަށް އެލަވަސް ދޭ ބިލު ރައްޔިތުންގެ މަޖިލީހަށް ހުށަހެޅުމަށް ނިންމައިފިއެވެ.\nރައްޔިތުންގެ މަޖީލީހަށް މި ބިލު ހުށަހެޅުމަށް ނިންމައިފައިވަނީ މިއަހަރުގެ މަޖިލީހުގެ3ވަނަ ދައުރުގައި ކަމަށް މަޖިލިސް އިދާރާއިން މައުލޫމާތު ދެއެވެ. އެ ބިލުގައި ބުނާ ގޮތުންނަމަ އެލަވަންސް ދިނުމަށް ނިންމާނީ ހަމައެކަނި ވަޒީފާއެއް އަދާ ނުކުރާ އެހެން ނަމަވެސް ވަޒީފާ ހޯދުމަށް މަސައްކަތް ކުރާ ފަރާތްތަކަށް އެކަންޏެވެ.\nމިއަހަރުގެ3ވަނަ ދައުރަށް 34 ބިލެއް މަޖިލީހުން ހުށަހެޅުމަށް ނިންމާފައިވާ ކަމަށް ޖިލިސް އިދާރާއިން މައުލޫމާތު ދެއެވެ. އޭގެ ތެރޭގައި ތައުލީމުގެ ބިލާއި، އެމްއެމްއޭ ގެ ގާނޫނު އިސްލާހު ކުރުމުގެ ބިލާއި، ވިޔަފާރިވެރިންގެ މެދުގައި ވާދަވެރިކަން އުފައްދައި އެކަން ދެމެހެއްޓުމުގެ ބިލާއި، ފޮރިން އިންވެސްޓުމެންޓާ ބެހޭ ބިލު ވަނީ ހިމަނާފައެވެ.\nވަޒީފާ އަދާނުކުރާ މީހުންނަށް އިނާޔަރެއް ދިނުމަކީ ރައީސް އިބްރާހިމް މުހައްމަދު ސޯލިހުގެ ވައުދުފުޅެކެވެ.\nއެކަމަކީ ދުނިޔޭގެ އެހެނިހެން ގައުމުތަކުގައިވެސް ކުރަމުން އަންނަ ކަމެކެވެ. ވަޒީފާ އަދާ ނުކުރާ މީހުންނަށް އެލަވަންސް ދޭ ގައުމުތަކުގެ އެންމެ ކުރީ ސަފުގައި އޮތް އެއް ގައުމު ކަމަށްވާ ފިންލޭންޑިން އެގައުމުގެ 2000 މީހަކަށް 560 ޔޫރޯ ދެއެވެ. އެއީ ރާއްޖޭގެ ރުފިޔާއިން ބަލާނަމަ 9495.66 ރުފިޔާއެވެ. ފިންލޭންޑުގައި އެ އެލަވަންސް ދެނީ2އަހަރު ދުވަހުގެ މުއްދަތަކަށެވެ.\nރާއްޖޭގެ ޒުވާނުންގެ ތެރޭގައިވެސް ވަޒީފާ ހޯދުމަށް ދަތިވެފައި ތިބި އެތައް ބަޔަކު އެބަ ތިއްބެވެ.\nއޮކްޓޯބަރ 7, 2019 16:17\nHathareskan hamavani. Miulheni baiykahkaa kulhenba! Miulheni vazeefa adhakoh bura masahkaiy kuraa meehunah ekasheegenvaa musaara eh. Nuvatha Allowance eh nudhevi gen.\nއޮކްޓޯބަރ 7, 2019 16:42\nތިޔަބިލް ފާސްކުރުމަށްފަހު ވަޒީފާއަށް އެދޭ މީހުންގެ ކިޔު ވަރަށްދިގުވާނެ. ބޯޅަދަނޑު ހަމަޖައްސާތި.\nއޮކްޓޯބަރ 7, 2019 18:38\nއޭތްއޯތްލޯކަލްއިންތިޚާބު ކައިރިވެއްޖެޔޯ ކައިރިވެއްޖެޔޯ\nއޮކްޓޯބަރ 8, 2019 15:30\nއެހެންވީމަ ވަޒީފާ ޢަދާކުރާމީހުންނަށް ދޭނެ އެއްޗެއް ނެތެއްނު


Rahumathuge Nabiyyaa - Insaanee hagguthakuge enme mathiveri dhaaee - 02 - One Online\nރަޙުމަތުގެ ނަބިއްޔާ - އިންސާނީ ޙައްޤުތަކުގެ އެންމެ މަތިވެރި ދާޢީ 02\n(18 އޮކްޓޯބަރުގެ އަދަދާ ގުޅޭ)\nމިދެންނެވި ބައިނަލްއަޤުވާމީ އިންސާނީ ޙައްޤުތަކުގެ ޗާޓަރުގައި މަރުކަޒީ ހައިސިއްޔަތެއް ލިބިފައިވަނީ ފަރުދުންގެ މިނިވަންކަމަށާއި، ޢަދުލުއިންޞާފަށާއި، ހަމަހަމަކަމަށެވެ. އިޤުތިޞާދީ، އިޖްތިމާޢީ ޘަޤާފީ ޙައްޤުތަކާއި ސިޔާސީ ޙައްޤުތައްވެސް އެ ޤަރާރުގެ ދާއިރާގައި ވަނީ ޝާމިލުކޮށްފައެވެ. ކޮންމެ މީހަކާމެދުވެސް ހަމަހަމަކޮށް ކަންތައް ކުރެވުމުގެ ޙައްޤު ވަނީ ގަބޫލުކޮށްފައެވެ. އެކަކަށްވުރެ އަނެކަކު މޮޅުކަމުގައި ނުވަތަ ދެރަކަމުގައި ނުބެލުމާއި، އިންސާނާގެ ޖާނާއި މާލު ރައްކާތެރިވުމާއި، އެއްވެސްކަހަލަ ގަދަބަދަވިކަމެއް ނުދެއްކުމާއި، އަނިޔާއެއް ނުކުރުމާއި، ޢަދުލުއިންޞާފު ލިބުމުގެ ޙައްޤަށް ވަނީ އިޢުތިރާފު ވެފައެވެ. ހަމައެފަދައިން ދީނާއި ޢަޤީދާގެ މިނިވަންކަމާއި، ޚިޔާލު ފާޅުކުރުމާއި، ޖަމާޢަތްތަކާއި ޖަމުޢިއްޔާތައް ހެދުމާއި، ދަތުރުފަތުރުކުރުމާއި، އެއްތަނުން އަނެއްތަނަށް ބަދަލުވުމާއި، އަމިއްލަ އިޚުތިޔާރުގައި ކާވެނިކޮށް ޢާއިލާ އުފެއްދުމުގެ ޙައްޤު ވަނީ ގަބޫލުކޮށްފައެވެ. ތަޢުލީމު ހޯދުމާއި، ސަރުކާރުގައި ބައިވެރިވުމާއި، ވަޒީފާ އަދާކުރުމާއި، އަރާމާއި އުފާ ހޯދުމާއި، ޒާތީ ދިރިއުޅުމާއި ގޭތެރޭގެ ދިރިއުޅުމާ ނުބެހެވުމަކީވެސް އަސާސީ ޙައްޤު ކަމުގައި ވަނީ ހަމަޖައްސައިފައެވެ.\nދުނިޔޭގެ ގިނަ ޤައުމުތަކުން މި ޑެކްލަރޭޝަނަށް ތާއީދުކުރިއެވެ. ތާއީދު ނުކުރާ ޤައުމުތަކުންވެސް މި ޑެކްލަރޭޝަނަކާ ދެކޮޅެއް ނަހަދައެވެ. އެހެންކަމުން މި ޑެކްލަރޭޝަނަކީ ދުނިޔޭގެ ހުރިހައި ޤައުމުތަކެއް އިއްތިފާޤުވާ ޑެކްލަރޭޝަނެކޭ ބުނެވިދާނެއެވެ. އެހެންކަމުން މިއީ އިންސާނީ ޙައްޤުތަކުގެ ތާރީޚުގައި ކުރިޔަށް އެޅުނު އިންޤިލާބީ ފިޔަވަޅެކޭ ދެންނެވިދާނެއެވެ.\nއެ ޗާޓަރުގައި ހިމެނޭ ރަނގަޅުކަމެއް ކަމުގައި ބެލެވިފައިވަނީ އެ ޗާޓަރު އަފުރާދުންނަށް އެބައިމީހުންގެ އަސާސީ ޙައްޤުތައް ހޯދައިދިނުމެވެ. ވެރިކަންކުރާ ޖަމާޢަތުގެ އަނިޔާވެރިކަމުން ރައްޔިތުން ސަލާމަތްކުރުމަށް ތަދުބީރު ކުރެވިފައިވުމެވެ. ބާރުތައް ފެށިގެން އަންނީ ޢާއްމު ރައްޔިތުންގެ ފަރާތުން ކަމަށާއި، ވެރީން ރައްޔިތުންގެ ކުރިމަތީގައި ޖަވާބުދާރީވާން ޖެހޭނެކަމުގައި ބުނެފައިވުމެވެ. ޢަދުލުއިންޞާފު ލިބިގަތުން ފަސޭހަކުރަން މަސައްކަތް ކޮށްފައިވުމެވެ. ތަޢުލީމާއި ތަރައްޤީއާއި ތިޔާގިކަމުގެ ފުރުސަތު އަފްރާދުންނަށް ހޯދައިދިނުމަށް ސަމާލުކަން ދީފައިވުމެވެ.\nއދ. ގެ އިންސާނީ ޙައްޤުތަކުގެ ޗާޓަރުގެ އަނެއްފުށަކީ އެ ޗާޓަރުގައި އަސާސީ ބައެއް އުނިކަންވެސް ހުރުމެވެ. އެއީވެސް ހަމައެކަނި މަތިމަތީން ބަލައިލައިފައި ދޫކޮށްލެވެން ނެތް ކަންތައްތަކެކެވެ. އެކަންކަމާހުރެ އުންމީދު ކުރެވުނު ނަތީޖާތަކެއް އެ ޗާޓަރަކުން ހާސިލުވަމުންނެއް ނުދެއެވެ.\nއދ. ގެ އިންސާނީ ޙައްޤުތަކުގެ ޗާޓަރުގައި ބަޔާންކޮށްފައިވާ ޙައްޤުތައް އިންސާނުންނަށް ލިބެމުންދޭތޯ ބަލާ ވަރަށްގިނަ އިދާރާތަކެއް ދުނިޔޭގައި މަސައްކަތްކުރަމުން ގެންދެއެވެ. ފައިދާހުރި ވަރަށްގިނަ ޚިދުމަތްތަކެއްވެސް އެ އިދާރާތަކުން ކުރަމުން ގެންދެއެވެ. އޭގެތެރެއިން އެއް އިދާރާއަކީ European Court of Human Rights އެވެ. ޔޫރަޕުގެ ޤައުމުތަކުން އިންސާނީ ޙައްޤުތަކާ ޚިލާފުވުމުގެ މައްސަލަތައް ހުށަހަޅަމުން ގެންދަނީ އެ ކޯޓަށެވެ. އެ ކޯޓަށް ހުށަހަޅާ މައްސަލަތަކުގެ އަދަދު ވަނީ އެތައް ހާހަކަށް އަރައިފައެވެ.\nނަމަވެސް އެ ޗާޓަރުގެ ފަހަތަކު އެއްވެސްކަހަލަ ތަންފީޒީ ބާރެއް ނެތެވެ. އެހެން ޢިބާރާތަކުން ދަންނަވާނަމަ ޤައުމަކުން އެ ޗާޓަރަށް ބޯލެންބޭނެ މަތީބާރެއް ނެތެވެ. އެހެންކަމުން ބައެއްފަހަރު އެ ޗާޓަރު ވެފައިވަނީ ހަމައެކަނި ވަޢުޡާއި ނަސޭހަތާ އެއްމާނައެއްގެ އެއްޗަކަށެވެ. އަޚްލާޤީގޮތުން ގޮވައިލެވޭ ގޮވައިލުމަކަށެވެ. ނަތީޖާއެއްގެގޮތުން އެ ޗާޓަރަކީ މުޤައްދަސް ޞުޙުފެއްކަމަށް ބަލައި އޭގެ އަޑުއަރުވަމުންދާ ޤައުމުތަކުގައިވެސް އިންސާނީ ޙައްޤުތަކާ ޚިލާފު ކަންތައް ވަރަށްގިނައިން ހިނގަމުންދެއެވެ.\nއެ ތަހުޒީބީ ޤައުމުތަކުން ދާޚިލީގޮތުން އިންސާނީ ޙައްޤުތަކާ ޚިލާފުވާ ވަރަށްވުރެ އެތައް ގުނައެއް އިތުރަށް ބައިނަލްއަޤުވާމީގޮތުން އިންސާނީ ޙައްޤުތަކާ ޚިލާފުވަމުން ގެންދެއެވެ. ތަރައްޤީވެފައިވާކަމަށް ބެލެވޭ ބާރުގަދަ ޤައުމުތައް އިންސާނީ ޙައްޤުތަކަށް އަރައިގަތަނުދީ ހިފެހެއްޓުމަކީ ބަލިކަށި ޤައުމުތަކަށް ކުޅަދާނަކަމެއް ނޫނެވެ. ބަލިކަލޯ ބޮލަށް ދެތުޅަލޭ ބުނެވޭ ބީދައިން އެންމެގިނަފަހަރަށް ހަސްކާ ލިބެނީ އިސްލާމީ ޤައުމުތަކަށެވެ. އަލްޖޭރިޔާއާއި ފަލަސްޠީނާއި ކޮސޯވޯއާއި ބޮސްނިޔާއާއި ޢިރާޤާއި ލީބިޔާއާއި އަފްޣާނިސްތާނާ އަދި އެނޫންވެސް އެތައް ޤައުމުތަކެއްގައި ހިނގައިފައިވާ ލޭއޮހޮރުވުންތަކަކީ އޭގެ ފާޅުކަންބޮޑު މިސާލުތަކެވެ. ފަލަސްޠީނުގައި އިންސާނީ ޙައްޤުތަކަށް ފައިންއަރަމުންގެންދާ ދިޔުން އދ. ގެ މައްސަލަ ބަލާ ޓީމުގެ މަސްއޫލުވެރީންވެސް ވަނީ ތަޞްދީޤު ކުރައްވައިފައެވެ. ފަރުދުންނާއި ސަރުކާރުގެ ޙައްޤުތައް އެ ޗާޓަރުގައި ޞަރީޙަކޮށް ބަޔާންކުރެވިފައެއް ނުވެއެވެ. ފަރުދުންގެ ޙައްޤުތަކުގެ ދާއިރާއަކީ ކޮބައިކަމެއް، ސަރުކާރުގެ އިޚުތިޔާރުތައް ފެށެނީ ކިހާ ހިސާބަކުންކަމެއް ސާފުކޮށް އޮޅުމެއް ނުފިލައެވެ.\nދީނާ ބެހޭގޮތުންވެސް އެ ޗާޓަރުގައިވާ އުސޫލުތައް ޞަރީޙައެއް ނޫނެވެ. ދީނެއް ޚިޔާރުކުރުމާއި ދީނަށް ޢަމަލުކުރުމުގެ އިޚުތިޔާރު ވަނީ ދީފައެވެ. ނަމަވެސް އިންސާނާއަށް ލިބެންވާ ޙައްޤުތަކަކާއެކު ވާޖިބުތަކެއްވެސް ކަނޑައަޅަންޖެހޭކަން ވަނީ ހަނދާން ނައްތައިލައިފައެވެ. ސުވާލަކީ ދީނީ ވާޖިބުތަކާ އެއްގޮތަށް އޭނާއަށް ޢަމަލުކުރެވިދާނެ ބާވައެވެ؟ ނުކުރެވޭނެ ކަމަށްވާނަމަ، ނުވަތަ ކުރެވޭނީ ޚާއްޞަ ދާއިރާއެއްގެ ތެރޭގައި ކަމަށްވާނަމަ، ދީނީ މިނިވަންކަމުގެ މާނައަކީ ކޮބައިބާވައެވެ؟\nއެ ޗާޓަރު ވުޖޫދަށް އައިސްފައިވަނީ އިންސާނާއަކީ އެއްވެސް ޤައިދެއްނެތް މީހެއްކަމުގައި ބެލުމުގެ ފިކުރިއްޔާތުގެ ދާއިރާގައެވެ. އޭނާ އަމިއްލައަށް އޭނާއަށްޓަކައި ޤާނޫނު ހެދިދާނެކަމުގެ ތަޞައްވުރުގެ ދަށުންނެވެ. އިލާހީ އެއްވެސް ހިދާޔަތެއް އޭނާއަށް ބޭނުންނުވާކަމުގެ ވިސްނުމުގައެވެ. ނުވަތަ އެހެން ޢިބާރާތަކުން ދަންނަވާނަމަ އެ ޗާޓަރަކީ ލާދީނީ ނުވަތަ ސެކިއުލަރ ޗާޓަރެކެވެ. އެހެންކަމުން ފިޠުރީގޮތުންވެސް އެ ޗާޓަރުގެ ސަބަބުން ފުރުސަތު ލިބެނީ ސެކިއުލަރ ނަޒަރިއްޔާތައް އުފެދުމަށެވެ. އެބާވަތުގެ ހަރަކާތްތައް ހެދިފޯދި އާލާވުމަށެވެ. ސެކިއުލަރިޒަމާ ގުޅޭ އުސޫލުތައް ޢާއްމުކުރުމަށާއި ފެތުރުމަށް އޭގެސަބަބުން ފުރުސަތު ލިބެއެވެ. ޢަމަލީގޮތުން ބަލާއިރު ފިކުރީ މިނިވަންކަމާއި ފަރުދީ މިނިވަންކަމުގެ ނަމުގައި ހުރިހާ ކަމެއްގައިވެސް އެ ޗާޓަރުގެ ސަބަބުން އުފެދެމުންދަނީ އިލްޙާދެވެ. ހެއްދެވި ފަރާތާ ދުރަށް މޫނުއަނބުރައިލުމުގެ ޚިޔާލެވެ. ވަޙީއާއި ރިސާލަތާއި އާޚިރަތްދުވަހަށް އިންކާރު ކުރުމުގެ ވިސްނުމެވެ. ހިނގަމުންދަނީ އަޚްލާޤު ހަލާކުކޮށްލުމުގެ ހަރަކާތްތަކެވެ. ވަރުގަދަޔަކަށް މަސައްކަތް ކުރެވެމުންދަނީ، ދުނިޔެ ޚާއްޞަ ތަހުޒީބަކާ ދިމާޔަށް ލަވަމުން ގެންދިޔުމަށެވެ. ވަކި ޚާއްޞަ ޘަޤާފަތަކަށް އާދަކުރުވުމަށެވެ. އަދި ކީއްތޯއެވެ؟ ވަކި ތަހުޒީބަކަށް ތަބާކުރުވުމަށެވެ. ތަރައްޤީއަކީ އެއީ ކަމަށާއި، ޚިޔާލުގެ މިނިވަންކަމަކީ އެއީ ކަމުގައި ބެލެވިގެންނެވެ.\nއަނެއްކޮޅުން ދީނީ ހަރަކާތްތައް ހިންގުމުގެ ދާއިރާ ހައްތާވެސްދަނީ ހަނިވަމުންނެވެ. ދީނީ ހަމަތަކާއި އަޚްލާޤީ އަގުތައް އަށަގަންނުވައި އެކަންކަން ހާމަކުރުމުގެ ފުރުސަތު ދަނީ ކުޑަވަމުންނެވެ. ފަހަރެއްގައި އެއިން ކަމެއް ކުރެވޭނެގޮތް ހޯދުނުކަމުގައިވިޔަސް ތަފާތު ގޮތްގޮތުން އެކަމަކަށް ހުރަސް އެޅެއެވެ. ޚަބަރުފަތުރާ ވަސީލަތްތައް މެދުވެރިކޮށް އެކަމަކާ ދެކޮޅަށް މަސްރަޙު ތައްޔާރު ކުރެވެއެވެ. އެކަމެއްގެ ސިފަ ހުތުރުކޮށް ދައްކައިދެއެވެ. ބޯދާކަމުގެ ނުވަތަ ފަންޑަމެންޓަލްކަމުގެ އިލްޒާމު އެޅުވުމަށްފަހު އެކަމަކީ ގަބޫލު ނުކުރެވޭނެފަދަ ކަމަކަށް ހަދައިލައެވެ. ފުރުސަތެއް ލިބިއްޖެނަމަ ބާރުގެ ބޭނުންކޮށްގެން އެކަމެއް ހުއްޓުވުމަށްޓަކައިވެސް އެންމެ ނުލަފާ ތަދުބީރުތައް ކުރެވެމުންދެއެވެ. އެހައިތަނަށްދާއިރު ޚިޔާލުގެ މިނިވަންކަމުގެ ހުރިހާ ދަޢުވާތަކެއް އާތްވަށްވެގެން ވައިގެ ތެރެއަށް ފޭދިގެން ހިނގައިދެއެވެ.\nޝައްކެއްނެތެވެ. މިހާރަކަށްއައިސް ހުރިހާ ފަރާތަކުންވެސް އިންސާނީ ޙައްޤުތަކުގެ އަޑުއަރުވަމުން ގެންދެއެވެ. މިރޮނގުން ވަރަށް ތާރީފު ޙައްޤު ރަނގަޅު މަސައްކަތްތަކެއްވެސް ކުރެވެމުން ނުދެއެކޭ ނުދެންނެވޭނެއެވެ. އަނެއްކޮޅުން ކޮންމެ ދުވަހަކުވެސް އިންސާނީ ޙައްޤުތަކާ ކަނޑައެޅިގެން ޚިލާފުވަމުން ދާކަމީވެސް ޙަޤީޤަތެކެވެ. އެކަން ހުއްޓުވުމުގެ އެއްވެސް ތަދުބީރެއް ކާމިޔާބުވަމުންނެއް ނުދެއެވެ.\nއިސްލާމްދީނަކީ މާތް اللّـه ބާވައިލެއްވި ދީނެކެވެ. އެދީނަކީ އިންސާނާގެ ދުނިޔެއާއި އާޚިރަތުގެ ބާއްޖަވެރިކަމުގެ ޖާމިނެވެ. އެދީން އަޅުގަނޑުމެންގެ ކުރިމައްޗަށް އަންނަނީ އިންސާނީ ޙައްޤުތަކުގެ ފާރަވެރިޔަކަށް ވެގެންނެވެ. އިންސާނާގެ ޙައްޤުތައް ނިގުޅައިގަތުން ހުއްޓުވުމަށްޓަކައި އެ ދީން ވަރަށް ފުރިހަމަ ތަދުބީރުތަކެއް އިޚުތިޔާރު ކުރެއެވެ. މިއީ ހަމައެކަނި ޢަޤީދާގެ ސަބަބުން ނުވަތަ ދީނީ ލޯތްބާއި ޖަޒުބާތީ ގުޅުމުގެ ސަބަބުން ދައްކާ ވާހަކައެއް ނޫނެވެ. އަދި ކީއްތޯއެވެ؟ މިއީ ވަރަށް ބޮޑު ޙަޤީޤަތެކެވެ. ތެދުތެދަށް ދަންނަވާނަމަ، އިސްލާމްދީން އިންސާނީ ޙައްޤުތަކާ ބެހޭ ހުރިހާ ދާއިރާތަކަކަށް އަލިއަޅުވައިލައިފައިވާ ތަނަވަސްކަމާއި ފުންކަމާއި ވިސްނުންތެރިކަމާއި ހަރުދަނާކަމުގެ މިސާލެއްވެސް ދުނިޔޭގެ އެހެން އެއްވެސް ނިޒާމަކުންވެސް ފެނިފައެއް ނުވެއެވެ. އިންސާނީ ޙައްޤުތަކުގެ ޗާޓަރަކުން ވިޔަސްވެހެވެ. އެހެން އެތައް ކަމެއްގައިވެސް ދުނިޔެ އިސްލާމްދީނުގެ ދީލަތިކަމުގެ ފައިދާ ލިބިގެންފައިވާ ފަދައިން މި މައްސަލައިގައިވެސް ދުނިޔެ ވަނީ އިސްލާމްދީނުގެ މުއްސަނދި ބަގީޗާއިން ވަނދު ހޮވައިފައެވެ. އެކަމަށް އިޢުތިރާފުވުމުގެ ހިތްވަރު ދުނިޔޭގައި ނެތްކަމީ މުޅީން ތަފާތު މައްސަލައެކެވެ. އިސްލާމީ ފިކުރަށް ފުރިހަމައަށް ތަބާނުވުމުގެ ސަބަބުން މިޒަމާނުގެ އެއްބަޔެއްގެ ވިސްނުން ދީލިކަޑަވެފައިވާއިރު އަނެއް ބަޔެއްގެ ފިކުރު ވަނީ ނެގިމަޑުވެފައެވެ. އެހެންކަމުން މިޒަމާނުގެ ދުނިޔެއަށް ބޭނުންވަނީ މި މައްސަލައިގައި އިސްލާމީ ފިކުރުގައި ހިމެނޭ މެދުމިންކަމާއި ތިލަފަތްހަމަކަން ހާމަކޮށްދިނުމަށެވެ. (سـيّــد جـلال الـدّيــن عـمــرى)\nޝައްކެއްނެތެވެ. އެ ޗާޓަރަކީ ބަޔާންވެދިޔަ އުނިކަންތައްތަކާ އެކުވެސް ޙަޤީޤީ އިޚުލާޞްތެރިކަމާއި ތެދުވެރިކަމާއެކު ތަންފީޒުކޮށްފިނަމަ އިންސާނިއްޔަތަށް ފައިދާތަކެއް ކުރުމުގެ އެކަށޭނަކަންވެސް ހުރި ޗާޓަރެކެވެ. އެކަމަކު ހިތާމަޔަކީ އެގޮތަށް ކަންހިނގަމުން ނުދާކަމެވެ.\nއެ ޗާޓަރަށް ބަލާއިރު ކުރީންވެސް ދެންނެވި ފަދައިން އެ ޗާޓަރަކީ ކުޑަވެސް އުރަތްޕެއްނެތް ފުރޭފެކެވެ. ބޭނުން ބަޔަކު ތަބާވާންޖެހޭ އެއްޗެކެވެ. އދ. ގެ މެމްބަރު އެކިއެކި ޤައުމުތަކުން ވަނީ އެބައެއްގެ އަމިއްލަ މިންގަނޑުތަކެއް އުފައްދައިފައެވެ. އދ. ގެ އާރެއް ބާރެއް ނެތްކަމުގެ އެންމެ ފާޅުކަން ބޮޑު ހެތްކަކީ ކައިރި މާޒީއެއްގައި ޔޫރަޕުގެ ހިތް ކަމުގައިވާ ބޮސްނިޔާގައި ދުނިޔޭގެ އެންމެންގެ ލޯމަތީގައި ހިނގައިދިޔަ އަނިޔާވެރި ޤަތުލު ޢާއްމެވެ. ފަލަސްޠީނާއި ކޮސޯވޯއާއި އަފްޣާނިސްތާނާއި ލީބިޔާއާއި ޢިރާޤުގެ ވާހަކަވެސް އަޅުގަނޑު ވަނީ ފާހަގަކޮށްފައެވެ. 30 ނޮވެމްބަރ 1973 ގައި އދ. ގެ ޖެނެރަލް އެސެމްބްލީން ނަސްލީ އިމްތިޔާޒަކީ ފިޔަވަޅު އަޅަންޖެހޭ ކުށެއްކަމަށް ފާސްކުރަން ބޭނުންވިއެވެ. އެކަމަކު އިނގިރޭސީންނާއި އެމެރިކާނުން ފޫގަޅައިގެން ތެދުވީ އެހުށަހެޅުމާ ދިމާ އިދިކޮޅަށެވެ. އިންސާނީ ޙައްޤުތަކަކީ އެއުރެންގެ ކުރިމަތީގައި ކިހައިވަރެއްގެ އަހަންމިއްޔަތެއްހުރި ކަމެއްކަން އެކަމުން އޮޅުމެއްނެތި ހާމަވެއެވެ. ޙަޤީޤަތަށް ދަންނަވާނަމަ އެ ޑެކްލަރޭޝަނަކީ ތަރައްޤީވެފައިވާ ޤައުމުތަކުން އެބައިމީހުންގެ އަމިއްލަ އެދުންތަކުގައި ބޭނުންކުރާ ހަތިޔާރެކެވެ. ތަރައްޤީވަމުން އަންނަ ޤައުމުތަކާއި ތަރައްޤީނުވާ ޤައުމުތަކަށް އިންޒާރު ކުރުމަށެވެ. ބިރުގެންނެވުމަށެވެ. ތަރައްޤީވެފައިވާ ޤައުމުތަކުން ހޯދަން ބޭނުންވާ ހުއްދަނޫން މަންފާތައް ހޯދުމަށެވެ.\nއިންސާނީ ޙައްޤުތަކުގެ ޙަޤީޤީ ޗާޓަރު\nޔޫރަޕިޔަން ކޯޓްއޮފް ހިޔުމަންރައިޓްސްގެ ޢިމާރާތް ---\nއިސްވެދިޔަތާނގައި ބަޔާންކޮށްފައިވާ ފަދައިން އިންސާނީ ތާރީޚުގައި ތެދުވެރިކަމާއެކު އިޚުލާޞްތެރި ނިޔަތުގައި އިންސާނީ ޙައްޤުތަކުގެ ދަޢުވަތާއިގެން ތެދުވެވަޑައިގެންނެވި ހަމައެކަނި ދާޢީއަކީ އިސްލާމްދީނުގެ ނަބިއްޔާއެވެ. ކައުސާހިބާ صلّــى اللّـه عليـه وسلّـم އެވެ. އެމާތް ސާހިބާގެ ދަޢުވަތުގެ އަސާސްތައް ވަނީ ކީރިތި ޤުރްއާނުގައެވެ. ކައުނަބިއްޔާގެ މޫރިތި ޙަދީޘްފުޅުތަކުގައެވެ. ދުނިޔޭގައި ޢަމަލީގޮތުން އިންސާނީ ޙައްޤުތައް ޤާއިމުކުރި ބަޔަކީ މުސްލިމުންނެވެ. އެކަމަކު ކުރީންވެސް ދެންނެވި ފަދައިން ދުނިޔެ ވަނީ އެކަން ހަނދާން ނައްތައިލައިފައެވެ. މުސްލިމުންގެ ތަސްވީރުގެ ސިފަ ހުތުރުކޮށްފައެވެ. "މުސްލިމުން" މި ބަސް މިހާރު ހަދައިފައިވަނީ "ނިރުބަވެރީން" މިބަހާ އެއްމާނައެއްގެ ބަހެއްކަމުގައެވެ. ހުޅަނގުން ދެކެނީ އިސްލާމްދީނުގައި އިންސާނީ އަގުތަކަށް އިޙުތިރާމު ކުރުމުގެ އެއްވެސް ތަޞައްވުރެއް ނެތްކަމުގައެވެ. އެކަމަކު ޙަޤީޤަތަކީ ކޮބައިތޯއެވެ؟ ޢިލްމާއި ޙިކުމަތުގެ ދުނިޔެއަށް އިންސާނީ ޙައްޤުތަކުގެ އެންމެ ފުރަތަމަ ފިލާވަޅު ނަގައިދިނީވެސް އިސްލާމްދީނެވެ. މުސްލިމުންނެވެ. މިއަދު ދުނިޔޭގައި ދެކެވެމުންމިދާ އިންސާނީ ޙައްޤުތަކުގެ ވާހަކަތަކަކީ މުސްލިމުންގެ އެއްކައުވަންތަކަމުގެ ޢަޤީދާއާއި އިންސާނީ މުސާވަތާއި ހަމަހަމަކަމުގެ ތަޞައްވުރުގެ ރަށްގޮވާ އަޑެވެ. އިންސާނުންގެ އަސާސީ ޙައްޤުތަކުގެ ޙަޤީޤީ ޗާޓަރުގެ މަތުނަކީ ނުވަތަ ފުރޭފަކީ ކީރިތި ޤުރްއާނެވެ. އެއާވިދިގެން ކައުސާހިބާ صلّــى اللّـه عليـه وسلّـم ގެ ޙަދީޘްފުޅުތަކާއި އެމާތް ސާހިބާ ޙައްޖަތުލްވަދާޢުގައި ދެއްވި ޚުޠުބާއެވެ. އަންނަނިވި ފޮޅުވަތްތަކުގައި މިވަނީ އެމަތިވެރި ޚުޠުބާގެ ބައެއް އިޤުތިބާސްތަކެވެ.\nއޭ މީސްތަކުންނޭވެ! ތިޔަބައިމީހުންގެ ރައްބަކީ އެއްފަރާތެކެވެ. އެއީ އެއްކައުވަންތަ اللّـه އެވެ. ތިޔަބައިމީހުންގެ ބަފައިކަލަކީ އެއްބޭކަލެކެވެ. އެއީ آدم ގެފާނެވެ. ތިޔަބައިމީހުން އެންމެންނަކީވެސް އާދަމުގެ ދަރީންނެވެ. آدم ގެފާނު ހެއްދެވީ މަށީންނެވެ. މާތް اللّـه ގެ ޙަޟުރަތުގައި އެންމެ ޢިއްޒަތްތެރިޔަކީ އެންމެ ތަޤުވާވެރިޔެކެވެ. ތަޤުވާވެރިކަމުގެ ސަބަބުން މެނުވީ ޢަރަބީންގެ މީހަކަށް ޢަޖަމީންގެ މީހެއްގެ މައްޗަކަށް އެއްވެސް ޝަރަފެއް ލިބިގެނެއް ނުވެއެވެ. އާނއެކެވެ. ޖާހިލިއްޔަތުގެ ހުރިހާ ދުސްތޫރެއްވަނީ އަހުރެންގެ ދެފައިތިލައިގެ ދަށުގައެވެ. ޖާހިލިއްޔަ ޒަމާނުގެ ހުރިހާ ފަޚުރުވެރިވުންތަކެއް ވަނީ އުވާލެވިފައެވެ. كـعـبــة اللّـه ގެ ބެލެހެއްޓުންތެރިކަމާއި (ސިދާނާ) ޙައްޖުވެރީންނަށް ފެންދިނުމުގެ ވެރިކަން (ސިޤާޔާ) ފިޔަވައެވެ.\nގަސްތުގައި މީހަކު މަރައިފިނަމަ (ޤަތުލު ޢަމްދު) އެކަމާމެދުގައި އޮތީ ޤިޞާޞު ހިފުމެވެ. ޝިބްހު ޢަމްދަކީ ހިލައިން ނުވަތަ ލަޓީން މީހަކު މެރުމެވެ. އެކަމުގެ އަދަބަކީ ދިޔަ ދިނުމެވެ. މަރުގެ ދިޔައަކީ ސަތޭކަ ޖަމަލެވެ. އެއަށްވުރެ އިތުރުކުރުމީ ޖާހިލިއްޔަތުގެ ކަމެކެވެ. އޭ ޤުރައިޝުވަންހައިގެ މީހުންނޭވެ! ތިޔަބައިމީހުން މާތް اللّـه ގެ ޙަޟުރަތަށް ހާޒިރުވާއިރު ތިޔަބައިމީހުންގެ ބުރަކަށިތަކަށް ދުނިޔޭގެ ބަރު އެރުވިފައި އޮވެފައި އެހެންމީހުން އާޚިރަތް ބާއްޖަވެރި ކުރުމުގެ ސާމާނާއިގެން ހާޒިރުވާގޮތް ވިޔަނުދޭށެވެ. އޭ ޤުރައިޝުވަންހައިގެ މީހުންނޭވެ! ތިޔަބައިމީހުންގެ އަސްލެއް ނެތް ބޮޑާކަމާއި ކިބުރުވެރިކަން ވަނީ ވެއްޔާ އެކުވެފައެވެ. ތިޔަބައިމީހުން ކާބަފައިންގެ މޮޅުކަމުގެ ވާހަކައިން ފަޚުރުވެރިވުމަކަށް ކުޑަވެސް ޖާގައެއް ނެތެވެ.


Philippines thoofaanugai maruvi meehunge adhadhu 389 ah araifi, 64 meehun nufeney - vNews.mv\nތޫފާން ރާއީގައި ލިބިފައިވާ ގެއްލުންތައް:\nފިލިޕީންސް ތޫފާނުގައި މަރުވި މީހުންގެ އަދަދު 389 އަށް އަރައިފި، 64 މީހުން ނުފެނޭ!\nސައިފް އަޒްހަރު 28 December 2021, 14:06\nފިލިޕީންސަށް އެރި ބާރުގަދަ ތޫފާނުގައި މަރުވި މީހުންގެ އަދަދު 389 އަށް އަރައިފިއެވެ.\nފިލިޕީންސްގެ ނޭޝަނަލް ޑިޒާސްޓަރ އޭޖެންސީން ބުނީ، ތޫފާނުގެ ސަބަބުން 64 މީހަކު އަދިވެސް ވީނުވީއެއް ނޭނގި ގެއްލިފައިވާ ކަމަށެވެ.\nފިލިޕީންސްގެ މެދުތެރެއާއި ދެކުނުގެ ޕްރޮވިންސްތަކަށް އެރި "ރާއި" ގެ ނަމުން ނަންދެވިފައިވާ ބާރުގަދަ ތޫފާނުގެ އަސަރު4މިލިއަނަށްވުރެ ގިނަ މީހުންނަށް ކޮށްފައި ވެއެވެ.\nތޫފާނުގެ ސަބަބުން 570،906 މީހުން، ގެދޮރު ހަލާކުވުމާއި، ގެދޮރަށް ގެއްލުން ލިބުމުގެ ސަބަބުން ހާލުގައި ޖެހިފައިވާ ކަމަށްވެސް ފިލިޕީންސްގެ ކަމާބެހޭ އިދާރާއިން ބުނެފައި ވެއެވެ.\nސިވިލް ޑިފެންސް އޮފިޝަލުން ވިދާޅުވީ، 430 ސިޓީއާއި އަވަށުގައި ހާލުގައި ޖެހިފައިވާ މީހުންނަށް އެހީތައް ފޯރުކޮށްދެމުން ގެންދާ ކަމަށާއި، ތިންލައްކައެއްހާ މީހުން ވަގުތީ ކޭމްޕްތަކަށް ގެންދެވިފައިވާ ކަމަށެވެ.\nދެލައްކައެއްހާ މީހުން އާއިލާގެ އެހެން ގެތަކާއި ރަށްޓެހިގެން ގެތަކުން ހިޔާވަހިކަން ހޯދާފައިވާ ކަމަށްވެސް އޮފިޝަލުން ވިދާޅުވެއެވެ.\nޑިސެމްބަރު މަހުގެ 16 ވަނަ ދުވަހު އިރުމަތީ އައްސޭރިފަށުން ފިލިޕީންސަށް އެރި ބާރުގަދަ ތޫފާނުގެ ސަބަބުން އާންމުންގެ ގެތައް ސުންނާފަތިވެ ބިމާހަމަވެ، އެތައް އިމާރާތަކަށް ބޮޑެތި ގެއްލުންތައް ލިބި، ސަރުކާރުގެ އެތައް އިމާރާތެއް ހަލާކުވިއެވެ.\nއަދި ގަސްގަހާގެހި މުލުން ލުހި، ފެންބޮޑުވުމާއި، ބިންގަނޑު ކަނޑައިގެން ދިއުމުގެ އެތައް ހާދިސާތަކެއް ހިނގާފައި ވެއެވެ.\nސީބޫއިން އެކަނިވެސް 141 ހޮސްޕިޓަލާއި ކްލިނިކް ހަލާކުވިއެވެ.\nތޫފާން ރާއީގެ ސަބަބުން އާންމު މީހުންގެ ގެދޮރާއި، ސަރުކާރުގެ އިމާރާތްތަކާއި ގޮވާންކުރާ ދަނޑުބިންތަކަށް ލިބުނު ގެއްލުންތަކުގެ އަގު 22 ބިލިއަން ޕެސޯސް (441 މިލިއަން އެމެރިކާ ޑޮލަރަށް) އަރާ ކަމަށް ފިލިޕީންސް ނޭޝަނަލް ޑިޒާސްޓަރ އޭޖެންސީން ބުނެފައި ވެއެވެ.\nތޫފާނުގައި އެންމެ ބޮޑަށް ގެއްލުން ލިބިފައިވަނީ މެދުތެރޭ ބޮހޮލް ޕްރޮވިންސަށެވެ. އެ ޕްރޮވިންސުން 109 މީހުން މަރުވިއިރު، ޖެހިގެންއޮތް ސީބޫ ޕްރޮވިންސުން 96 މީހުން ތޫފާނުގައި މަރުވިއެވެ.\nތޫފާނުން ސަލާމަތްވި މީހުން، ތޫފާން "ރާއި" ސިފަކުރަނީ 2013 ވަނަ އަހަރު ފިލިޕީންސްގެ މެދުތެރެއަށް އެރި ގެއްލުންބޮޑު "ހައިޔަން" ތޫފާނާއެވެ. އެ ތޫފާނުގައި 7،300 މީހުން މަރުވެ، އެތައްބަޔަކު ގެއްލުނެވެ. އެ ތޫފާން ވެފައިވަނީ ފިލިޕީންސްގެ ތާރީޚްގައިވެސް މިހާތަނަށް ކުރިމަތިވި އެންމެ ގެއްލުންބޮޑު ތޫފާނަށެވެ.\nފިލިޕީންސް އޮންނަ ތަނުގެގޮތުން އަހަރެއްގެ މައްޗަށް ވިއްސަކަށް ތޫފާން އަރައެވެ.


Arsenal kairin City ah hani molheh, 'mi ee adhi aslu fenvareh noon' - One Online\nގާޑިއޯލާ ސިޓީއަށް އިރުޝާދު ދެނީ --- ފޮޓޯ/ އޭޕީ\nއިނގިރޭސި ޕްރިމިއާ ލީގުގައި ރޭ ކުޅުނު އެންމެ ވަރުގަދަ މެޗަކީ މެންޗެސްޓާ ސިޓީ އާއި އާސެނަލް ވާދަކުރި މެޗެވެ. ރޭގެ މެޗަށް ނުކުތްއިރު، އާސެނަލް އިން މި ސީޒަންގެ ލީގުގައި ކުޅުނު އެއްވެސް މެޗަކުން ބަލިވެފައެއް ނުވެއެވެ. އެޓީމުން ސައްތައިން ސައްތަ ރެކޯޑަކާއެކު ނުކުތީ ހާލަތު އެންމެ ރަނގަޅު ނޫން ސިޓީއާ ދެކޮޅަށެވެ.\nރޭގެ މެޗާއެކު ސިޓީން ލީގުގައި ހަތަރު މެޗު ކުޅެ، ހަތް ޕޮއިންޓް ހޯދާފައިވާއިރު، އާސެނަލްއަށް ފަސް މެޗުން ލިބެނީ ނުވަ ޕޮއިންޓެވެ. އާސެނަލް ރޭގެ މެޗުން 1-0 އިން ބަލިވި ނަމަވެސް، އެޓީމު އޮތީ ތާވަލުގެ ފަސް ވަނައިގައެވެ. ސިޓީ އަދިވެސް އޮތީ 10 ވަނައިގައެވެ.\nރޭގެ މެޗުގައި ސިޓީން މެޗު ކޮންޓްރޯލް ކޮށްގެން ކުޅުނު ނަމަވެސް އެޓީމަށް އެންމެ އެކަށޭނެ ހަމަލާތަކެއް އުފެއްދިފައެއް ނުވެއެވެ. މެޗުގެ ކުރީކޮޅުގައި ރިޔާދް މަހަރޭޒް އަރިމަތިން އުފެއްދި ދެ ހަމަލާއެއް އާސެނަލްގެ ގޯލްކީޕަރު ބްރެޑް ލެނޯ ދިފާއުކުރިއެވެ. ގިނަ ދުވަސްތަކެއް ވަންދެން އަނިޔާގައި ހުރުމަށްފަހު ރޭގެ މެޗުގައި ސިޓީގެ ފޯވަޑް ކުން އަގުއޭރޯ ކުޅެން ނިކުތުމަކީ އެ ޓީމަށް ލިބުނު ބޮޑު ހިތްވަރެކެވެ.\nއެންމެ މުހިއްމު ކުޅުންތެރިޔާ، ކެވިން ޑިބްރޭނާއާ ނުލައި ސިޓީން ރޭގެ މެޗަށް ނުކުތްއިރު، ޑިބްރޭނާ ނެތްތައް މެޗުގައި ފެނުނެވެ. ސިޓީން ހަމަލާތައް އުފެއްދުމުގައި ދަށްކޮށް ފެނުނުއިރު، އާސެނަލްއިން ވެސް ވަނީ ސިޓީގެ ގޯލަށް ނުރައްކާ ކޮށްފައެވެ. މާ ގިނަ ވަގުތު އާސެނަލްއިން ބޯޅަ ނުގެންގުޅުނު ނަމަވެސް ބުކަޔޯ ސަކާއާއި ޕިއޭ އެމްރިކް އަަމަޔާންގެ އިތުރުން ނިކަލަސް ޕެޕޭގެ ފުރުސަތުތައް ފާހަގަކޮށްލެވުނެވެ.\nވިލިއަންގެ ހުރަސް ނިކަލަސް ޕެޕޭ ބޮލުން ބޭރަށް ޖެހިއިރު، ބުކަޔޯ ސަކާ އާއި އަބަމަޔާންގެ ހަމަލާތަކަށް ހުރަސް އެޅީ މެޗުގައި މޮޅަށް ކުޅުނު ސިޓީގެ ގޯލްކީޕަރު އެޑަސަންއެވެ.\nސިޓީން ފުރަތަމަ ހާފްގައި ގޯލް ޖެހީ ފިލް ފޮޑަން ގޯލަށް ޖެހި ބޯޅައެއް އާސެނަލް ގޯލްކީޕަރު ލެނޯ އަތުން ޖައްސާ ބޭރުކޮށްލުމުން އެ ބޯޅައިގެ ފައިދާ ނަގައިގެންނެވެ. ރީބައުންސް ގޯލަށް ވައްދާލީ ރަހީމް ސްޓާލިންނެވެ.\nރޭގެ މެޗަށްފަހު އާޓެޓާ ބުނެފައި ވަނީ މެޗުން ޕޮއިންޓެއް ހައްގު ނަމަވެސް، ޓީމުގެ ހިތްވަރަށް ސާބަސް ދޭ ކަމަށެވެ. އާޓެޓާ ފާހަގަ ކުރީ ފުރުސަތު ލިބި ބޭކާރުވި ނަމަވެސް ކުޅުންތެރިންނާ މެދު އެއްވެސް ޝަކުވާއެއް ކުރަން ބޭނުން ނުވާ ކަމަށެވެ. ރޭގެ މެޗުގައި އާޓެޓާ ވަނީ ޓީމާ އަލަށް ގުޅުނު ތޯމަސް ޕާޓޭއަށް ވަގުތު ކޮޅެއް ދީފައެވެ. އޭނާގެ އަސްލު ކުޅުން އަދި ފެނިފައެއް ނުވެއެވެ.\nމެޗަށް ފަހު ގާޑިއޯލާ ބުނީ ރޭގެ މެޗުގައި ފެނުނީ ސިޓީގެ އަސްލު ފެންވަރު ނޫން ކަމަށެވެ.\n"ސިޓީން ބޭނުންވި ރަނގަޅަށް ހަމައަކަށް އެޅެން. އެކަމަކު ރޭގައިވެސް އަދި ފެނުނީ ސިޓީގެ އެންމެ ރަނގަޅު ކުޅުމެއް ނޫން. ޑިފެންސަށް ލިބުނު ކުރިއެރުންތަކަކީ ހިތްހަމަ ޖެހުމެއް. ސިޓީގެ ގޯލްކީޕަރު އެޑަސަން އަކީ އަބަދުވެސް ނަތީޖާ ނެރުމަށް މުހިއްމު ކުޅުންތެރިއެއް. ރޭގެ މެޗުން އެ ފެނުނީ އެ މަންޒަރު،" ޕެޕް ބުނެފައި ވެއެވެ.\nގުޅޭ ޓެގު އިނގިރޭސި ޕްރިމިއާ ލީގު ފުޓްބޯޅަ މެންޗެސްޓާ ސިޓީ އާސެނަލް


"‘Raajneeti 2’" ufehdhumuge masahkai Prakash Jha kuranee\n"ރާޖްނީތީ 2" އުފެއްދުމުގެ މަސައްކަތް ޕްރަކާޝް ޖާ ކުރަނީ\nދެހާސް ދިހަ ވަނަ އަހަރު ނިކުތް ޑައިރެކްޓަރު ޕްރަކާޝް ޖާ ގެ ހިޓް ސިޔާސީ ޑްރާމާ ފިލްމު "ރާޖްނީތީ"ގެ ދެވަނަ ބައެއް އުފެއްދުމުގެ މަސައްކަތް ކުރަމުން އަންނަ ކަމަށް ބުނެފި އެވެ.\nމިހާރު ދެވަނަ ބައިގެ ސްކްރިޕްޓްގެ މަސައްކަތް ކުރަމުން އަންނަ ކަމަށް ބުނަމުން ޕްރަކާޝް ވަނީ އެފިލްމު ބޮޑަށް ބިނާވެފައި އޮންނާނީ އިންޑިއާގައި މިހާރު ހިނގަމުން އަންނަ އިޖްތިމާއީ އަދި ސިޔާސީ ކަންކަމުގެ މައްޗަށް ކަމަށެވެ.\n""ރާޖްނީތީ" ސީކުއަލްގެ މަސައްކަތް މިއަންނަނީ ކުރަމުން. ކޮންމެ ފިލްމެއްވެސް ރިލީޒްކުރަން ރަނގަޅު ވަގުތެއް އޮންނަން ޖެހޭނެ. ފުރަތަމަ ފިލްމު ރިލީޒްކުރިތާ އަދި މާގިނަ އަހަރެއް ނުވޭ. އަހަންނަށް ސިޔާސީ ކަންތައްތަކުން އަންނަ ވަރަށް ބޮޑު ބަދަލު ފެނޭ، ފިލްމު އުފެއްދޭ ވަރަށް ވާހަކަ ތައްޔާރުވުމުން މަސައްކަތް ފަށާނަން" ޕްރަކާޝް ބުނެފައިވެ އެވެ.\n"ރާޖްނީތީ" ގެ ތަރިންނަކީ އަޖޭ ދޭވްގަން އާއި ނަސީރުއްދީން ޝާހް، އަރްޖުން ރާމްޕާލް އާއި ރަންބީރް ކަޕޫރު އަދި މަނޯޖް ބާޖްޕާއީ އާއި ކެޓްރީނާ ކައިފް އެވެ.\nމިފިލްމަކީ 2010 ވަނަ އަހަރު ނިކުތް އެންމެ ކާމިޔާބު ފިލްމުވެސްމެ އެވެ.\nމިހާރު ޕްރަކާޝް އަންނަނީ ދެހާސް ތިން ވަނަ އަހަރު ނިކުތް "ގަންގާޖަލް"ގެ ސީކުއަލް އަކަށް އުފައްދާފައވާ "ޖެއި ގަންގާޖަލް" ރިލީޒްކުރުމަށް ތައްޔާރުވަމުންނެެވެ. ބަތަލާ ޕްރިޔަންކާ ޗޯޕްޅާ ފުލުހެއްގެ ރޯލުން ފެނިގެންދާ މިފިލްމު ރިލީޒްކުރުމަށް ހަމަޖެހިފައިވަނީ އަންނަ މާޗް މަހުގެ ހަތަރު ވަނަ ދުވަހު އެވެ.


Covid Ge Aa Vahtharthakuge Sababun Haalath Ithurah Goasvedhaane - Biden - Vaguthu\nމިހާރު ފެންނަމުންދާ ކޮވިޑްގެ އާވޭރިއަންޓްތަކުގެ ސަބަބުން ހާލަތު އިތުރަށް ގޯސްވެ ބަލި ޖެހޭ މީހުންނާއި ބަލި ޖެހިގެން މަރުވާ މީހުންގެ އަދަދުތައް އިތުރުވެގެން ހިނގައިދާނެ ކަމުގެ އިންޒާރު އެމެރިކާގެ ރައީސް ޖޯ ބައިޑެން ދެއްވައިފިއެވެ.\nބައިޑެން އެމެރިކާގެ ރައްޔިތުންނާއި މުހާތަބު ކުރަމުން ވިދާޅުވީ މާސްކު އެޅުމާއި އެކު ގައި ދުރުކަން ބެހެއްޓުމަށް އަދިވެސް އިތުރު ސަމާލުކަމެއް ދޭންޖެހޭ ކަމަށެވެ.\n"އަޅުގަނޑު މިއަދު ވެސް އެމެރިކާގެ ހުރިހާ ރައްޔިތުންގެ ކިބައިން މިއެދެނީ ގިނަގިނައިން އަތްދޮވުމަށާއި ގައިދުރުކަން ބެހެއްޓުމަށާއި މާސްކް އެޅުމަށް." ބައިޑެން ވިދާޅުވިއެވެ.\nބައިޑެން ވިދާޅުވީ ބަލި ކޮންޓްރޯލް ކުރުމުގައި މިހާތަނަށް ލިބިފައިވާ ކުރިއެރުންތަކާއި ކާމިޔާބީތައް ބަލީގެ އާވައްތަރުތަކުގެ ސަބަބުން ބަދަލުވެގެން ހިނގައިދާނެއެވެ. "މިހާތަނަށް ލިބިފައިވާ ކާމިޔާބީތައް އަނެއްކާ އަނެއްކޮޅަށް އެނބުރިގެން ދިއުމުގެ ފުރުސަތު ދީގެން ނުވާނެ." ބައިޑެން ވިދާޅުވިއެވެ.\nއެމެރިކާ އިން ވެސް ގެންދަނީ ކޮވިޑުން ދިފާއު ވުމަށް ވެކްސިން ދިނުމުގެ މަސައްކަތް ވަރަށް ބާރަށް ކުރިއަށް ގެންދަމުންނެވެ. އެމެރިކާއަށް 20 މިލިއަން ޑޯޒްގެ ވެކްސިން މާރޗް މަސް ނިމުމުގެ ކުރިން ލިބޭނެއެވެ. އޭގެ އިތުރުން 72.8 މިލިއަން ވެކްސިން ޑޯޒް ވެކްސިން ވަނީ އެމެރިކާއަށް ހޯދާފައެވެ.\nމިއަހަރު މެދާއި ހަމައަށް ދާއިރު އެމެރިކާގެ އާބާދީއަށް ބޭނުންވާ ވަރަށް ކޮވިޑް ވެކްސިން ލިބޭނެ ކަމަށް ބައިޑެން އުއްމީދު ކުރައްވައެވެ.\nވެކްސިން ޖެހުމާއި، އަދި ބަލިން ރައްކާތެރިވުމުގެ ފިޔަވަޅުތަކުގެ ސަބަބުން އެމެރިކާގެ ހާލަތު މިހާރު އަންނަނީ ކޮންމެވެސް ވަރަކަށް ރަނގަޅު ވަމުންނެވެ.\nޔޫއެސް ސެންޓަރ ފޯ ޑިސީސް ކޮންޓްރޯލްގެ ޑިރެކަޓަރ ވިދާޅުވެފައި ވަނީ މިހާރު އެމެރިކާގައި ކޮވިޑަށް ފައްސިވަނީ އެވަރެޖްކޮށް ދުވާލަކު 70،000 މީހުން ކަމަށެވެ.


ދުނިޔޭގެ އެންމެ ދިގު ފައިމަގު – Mikal News\nދުނިޔޭގެ އެންމެ ދުރަށް ފައިމަގުގައި ދަތުރުކުރެވޭ މަގު.\nދުނިޔޭގެ އެންމެ ދިގު ހިނގާމަގަކީ ކޮބާ ބާވައެވެ؟ އެގޮތުން “ދަވޮންޑާފުލް ވޯލްޑް” ގައި ބުނެފައިވާ ގޮތުގައި ދުނިޔޭގައި އޮތް ފައިމަގުގައި ހިނގާލެވޭނެ އެންމެ ދިގު މަގަކީ އެފްރިކާ ބައްރުގެ އެންމެ ތިރިން ފެށިގެން އޭޝިއާ ބައްރުގެ އެންމެ މަތިން ރަޝިއާގެ އިރުއުތުރު ކަނަށެވެ.\nއެއީ ދެކުނު އެފްރިކާގެ ކޭޕްޓައުން އިން ރަޝިއާގެ ‘މަޑަގަން’ ކިޔާ ސަރަހައްދަށެވެ. މިމަގުން ފައިވަމަގުގައި ހިނގާފައި ދިއުމަށް ބްރިޖްތަކާއި މަގުތައް ވެއެވެ. މަތިންދާބޯޓާއި ކަނޑު ބޯޓް ދުއްވާކަަށް ނުޖެހި އެހާ ދުރަށް ހިގާލެވިދާނެ ކަމަށެވެ.\nއެއީ ދިގުމިނުން 22،387 ކިލޯމީޓަރުގެ ރާސްތާއެކެވެ. އެމަގުގައި އެއްކޮށް ނުހުއްޓި ހިނގުމަށް 4،492 ގަޑިއިރު ހޭދަވާނަ ކަމަށް ބެލެވެއެވެ. ދުވަހުން ބަލާނަމަ އެއީ 187 ދުވަހު ނުހުއްޓި ހިނގާހާ ވަގުތެވެ. އެހެން ނޫނީ ދުވާލަކު 8 ގަޑިއިރު ހިނގާ ކަމަށް ބަލާނަމަ 561 ދުވަސް ހޭދަވާނެއެވެ.\nމިމަގުން ދަތުރުކުރާއިރު 17 ގައުމެއް ހުރަސްކުރަން ޖެހެއެވެ. އަދި ދުނިޔޭގެ6ޓައިމް ޒޯން ހުރަސްކުރަން ޖެހެއެވެ. މިއާއެކު ދުނިޔެ ތަޖުރިބާ ކުރާ4މޫސުމާާއި ވެސް ދަތުރުގެ ތެރެއިން ދިމާ ވާނެއެވެ.\nމިމަގުގެ އެފްރިކާ ސަރަހައްދުން ދަތުރުކުރުމަކީ ވަރަށް ނުރައްކާ ބޮޑު ކަމެއްކަމަށް އެކަން ތަޖުރިބާކުރި މީހަކު ބުނެއެވެ. އެގޮތުން އެރްވިން ކިޔާ މީހަކު 1985ގައި މިމަގުން 2،000 ކިލޯމީޓަރު އުޅަނދެއްގައި ދުއްވި ކަމަށް ބުނެއެވެ. އޭނާ އެފްރިކާގެ ސޫދާނުގައި މަސައްކަތްކުރި ދުވަސްވަރު އެ ދަތުރުކުރީ ހަށިފާރަވެރި ސިފައިންގެ5މީހަކާއެކު ސުދާނުގެއުތުރުން ޚާތޫމް އިން ދެކުނުގެ ޖުބާއަށެވެ. އެހިސާބަށް ދަތުރުކުރަން 10 ދުވަސް ނެގިކަމަށާއި އެވްރެޖްކޮށް ދުއްވުނީ ގަޑިއަކު 30 ކިލޯމީޓަރު ކަމަށެވެ. ކޮންމެ ދުވަހަކު 8 ގަޑިއިރު ދުއްވައިގެން ހަފުތާއަކު7ދުވަސް ދަތުރު ކުރަމުން ދިޔަކަމަށެވެ.\nސުދާނުގެ ދެކުނުން ޖުބާ އިން ޗާޑްގެ ކައިރިގައިވާ ސޫދާނުގެ އުތުރު ޚާތޫމް އަށް.\nއެދަތުރުގެ ވަކި ހިސާބަކުން އެމީހުންގެ ހަށިފާރަވެރި5ސިފައިންގެ މީހުން ކޮންމެވެސް ކަމަކާއި ހިތްހަމަނުޖެހިގެން2ދުވަސް ވަންދެން އެމީހުން ރަހީނުކުރި ކަމަށެވެ. އެކަމުން ސަލާމަތްވެވުނީ ރޭޑިއޯ ސެޓް މެދުވެރިކޮށް އެހީއަށް އެދުމުން އެ ސިފައިންގެ މީހުން މަތީ އޮފިސަރަކު އޭރު އެމީހުން ތިބި ހިސާބަށް އައިސް އެމީހުންގެ ހަށިފާރަވެރިންނާއި ވާހަކަ ދައްކައިގެންން ކަމަށެވެ. އަދި ދަތުރުގެ ބާކީ ބައިވެސް އެމީހުން ފުރިހަމަކުރީ ކުރީގައި ވެސް ތިބި5ސިފައިންގެ ރައްކަލުގައި ކަަމށް އެރްވިން ބުނެއެވެ. ދަތުރުގެ ޖުބާއަށް ނިމެން ކައިރިވެފައި ހުއްޓާ އޭނާއަށް މެލޭރިޔާ ވެސް ޖެހުނުކަމަށެވެ. ނަމަވެސް ޖުބާއަށް ދެވި އެކަމުން ސަލާމަތްވެވުނު ކަށެވެ.


Ibu Raees Yameen ah: Tharaggee ge fahathugai othee corruption aai vakkan! | Mihaaru\nއިބޫ ރައީސް ޔާމީނަށް: ތަރައްގީގެ ފަހަތުގައި އޮތީ ކޮރަޕްޝަނާއި ވައްކަން!\nއިބޫ، ހދ. ކުޅުދުއްފުށީގައި: ރައީސް ޔާމީން ގެނެސްދެއްވި ތަރައްގީގެ "އަނދިރި ފަރާތު"ގެ މައްސަލަ ބައްލަވާނެ ކަމަށް ވިދާޅުވި.\n02 ސެޕްޓެމްބަރ 2018 - 07:22\nފަސް އަހަރުން އިންގިލާބީ ބަދަލެކެވެ؛ މި ވާހަކައިގެ ހެއްކެއްގެ ގޮތުގައި، ރައީސް އަބްދުﷲ ޔާމީންގެ ސަޕޯޓަރުން ފަޚުރުވެރިކަމާ އެކު ދައްކަނީ އެމަނިކުފާނު ގައުމަށް ގެނެސްދެއްވި ތަރައްގީ އެވެ. ބްރިޖާއި 25 ބުރީގެ ދަރުމަވަންތަ ހޮސްޕިޓަލާއި ނަސަންދުރާގެ އާ އިމާރާތަކީ، ވެރިކަން ކުރާ ޕީޕީއެމުން ދެކޭ ގޮތުގައި، ތަރައްގީގެ ބިނާތަކެވެ. ވެރިކަމުގެ ދެ ވަނަ ދައުރެއް، ރައީސް ޔާމީނަށް ދޭން ޖެހޭ މައިގަނޑު ސަބަބަކީ ވެސް، ތަރައްގީގެ މަޝްރޫއުތައް ކަމަށް އެ މީހުން ދެކެ އެވެ.\nއެކަމަކު، މި ތަރައްގީގެ ފަހަތުން، އިދިކޮޅުގެ ކެންޑިޑޭޓު، އިބްރާހިމް މުހައްމަދު ސޯލިހް (އިބޫ) ރައްޔިތުންނަށް ދައްކަވަނީ އޭގެ "އަނިދިރި ފަރާތެ"ވެ. ރިޔާސީ އިންތިޚާބާ ގުޅޭ ގޮތުން "މިހާރު" އަށް ދެއްވި ޚާއްސަ އިންޓަވިއުގައި، އިބޫ ވަނީ، ރައީސް ޔާމީން ބާރު ސްޕީޑުގައި ހިންގެވި މަޝްރޫއުތަކުގެ ފަހަތުގައިވާ ކަންބޮޑުވުންތައް ހިއްސާކުރައްވައިފަ އެވެ.\n"އައިޖީއެމްއެޗުގެ އާ އިމާރާތް ކަމަށް ވިއަސް، ބްރިޖު ކަމަށް ވިއަސް އެއާޕޯޓު ކަމަށް ވިއަސް، މިއިން ކޮންމެ ކަމެއްގެ ފަހަތުގައި އޮތީ ކޮރަޕްޝަން، ވައްކަން،" އިބޫ ވިދާޅުވި އެވެ.\nރައީސް ޔާމީނަށް ސުވާލު އަމާޒުކުރައްވަމުން އިބޫ އެއްސެވީ، އެއީ، ރައްޔިތުން ބޭނުންވާ ތަރައްގީތޯ އެވެ؟\nއިބްރާހިމް މުހަންމަދު ސޯލިހު (ކ) އަދި ރައީސް އަބްދުﷲ ޔާމީން\nއެ ތަރައްގީ، ރައްޔިތުން ބޭނުން ނުވާ ކަމުގެ މިސާލު ދައްކަވަމުން، އިބޫ ވިދާޅުވި ގޮތުގައި އައިޖީއެމްއެޗުގެ އާ އިމާރާތް އަޅަނީ، އޭގެ ތިނެއް ނުވަތަ ހަތަރު އިމާރާތަށް ހޭދަކުރެވޭނެ ފައިސާ އިންނެވެ. އެހެންކަމުން އެއީ، ތަރައްގީއޭ ބުނެވެން ނެތް ކަމަށާއި އެ މަޝްރޫއުތަކުގެ ފަހަތުގައި ފޮރުވިފައި އެތައް ކަމެއް އެބަހުރި ކަމަށް ވިދާޅުވި އެވެ.\nސުވާލު އުފެދޭ އެއްބަސްވުންތައް، ބަލާނަން\nއިބޫ، ވިސްނުން ގެންގުޅުއްވަނީ، ރާއްޖެ ތިން ސަރަހައްދަކަށް ބަހާލައިގެން ޖަޒީރާވަންތަ ގޮތަކަށް، ލާމަރުކަޒީ ނިޒާމްގެ ތެރެއިން ރައްޔިތުންނަށް ތަރައްގީ ހޯދައި ދެއްވާށެވެ. އެކަމަކު އޭގެ މާ ކުރިން ވެސް ބަލަން ޖެހޭ ކަމަކީ، އިބޫ ވިދާޅުވި ގޮތުގައި، "ރައީސް ޔާމީންގެ ތަރައްގީއޭ" ބުނާ ކަންތައްތަކުގެ ފަހަތުގައިވާ އަޑި ނޭނގޭ ކަންކަމެވެ.\nއިބޫ ވިދާޅުވީ އޭނާގެ ވެރިކަމެއްގައި، ރައީސް ޔާމީން ހިންގެވި މަޝްރޫއުތަކުގެ ތެރެއިން ކޮރަޕްޝަނަށް މަގުފަހިވާ ކަމަށް ތުހުމަތުކުރެވޭ ހުރިހާ އެއްބަސްވުންތަކެއް ބަލާނެ ކަމަށެވެ. އެއީ، ވެރިކަމުގެ ފުރަތަމަ ދުވަހު ފައްޓަވާނެ މަސައްކަތެއް ކަމަށް ވެސް ވިދާޅުވި އެވެ.\nސަރުކާރުން ހޭދަކޮށްގެން މިހާތަނަށް ރާއްޖޭގައި ހެދި އެންމެ އަގު ބޮޑު އިމާރާތް، ދަރުމަވަންތަ ހޮސްޕިޓަލް، 143 މިލިއަން ޑޮލަރު (2.2 ބިލިއަން ރުފިޔާ) އަށް ސިންގަޕޫރުގެ ޗަންހުއާ ކޮންސްޓްރަކްޝަންއާ ހަވާލުކުރީ ބިޑްކުރުމެއް ނެތި އެެވެ. އެކަމަކު އެ މުއާމަލާތުގައި ކޮރަޕްޝަންގެ އަމަލެއް ނުހިމެނޭ ކަމަށް އެންޓި ކޮރަޕްޝަން ކޮމިޝަން (އޭސީސީ)ން ނިންމާފައި އޮތް ނަމަވެސް ލިއުންތަކުން ހަގީގަތް ފެންނަން އެބަ އޮތް ކަމަށް އިބޫ ވިދާޅުވި އެވެ.\nދަރުމަވަންތަ ހޮސްޕިޓަލްގެ އިމާރާތް: އިބޫ ވިދާޅުވަނީ އެ ހަރަދުން އެ ވަރުގެ ހަތަރު އިމާރާތްކުރެވޭނެ ކަމަށް -- ފޮޓޯ: ހުސެއިން ވަހީދު/ މިހާރު\n"ކުރިމަތީގައި ފެންނަން އެބަ އޮތް، އެއަށް ވުރެ ކުޑަ އަގެއްގައި އެކަން ކުރާނެ ފަރާތްތައް ކުރިމަތިލާފައި އޮއްވައި ބޮޑު އަގު ހުށަހެޅި ބަޔަކަށް ދިން ކަން. ވަކި ފަރާތަކަށް ދޭންވެގެން އުސޫލުން ބޭރުން، އިކޮނޮމިކް ކޮމެޓީން ނިންމާފައި އޮތް އުސޫލްތަކާ ވެސް ޚިލާފަށް އެކަން ކޮށްފައި މިއޮތީ. ރައީސް އޮފީހުން ހުއްދަ ނުދެނީސް އެ ކުންފުންޏާ މަސައްކަތް ހަވާލުކުރުމުގެ ލިއުން އެބަ އޮތް ދީފައި. އެއަށް ފަހުގައި ރައީސް އޮފީހުން މި އަންގަނީ ވެސް އެތަން ދޭށޭ. އަދި އޭގެ ފަހުން އިކޮނޮމިކް ކޮމެޓީން ރިވިއު ވެސް ކޮށްފައި އޮތީ ޕްރޮޕޯސަލް ރަނގަޅުތޯ ވެސް،" އިބޫ ވިދާޅުވި އެވެ.\nއިބޫ "މިހާރު" އަށް ވާހަކަ ދައްކަވަނީ: ކޮރަޕްޝަނާއި ވައްކަމުގެ ތަރައްގީ ރައްޔިތުން ބޭނުން ނުވާ ކަމަށް ވިދާޅުވި. --ފޮޓޯ: ނިޝާން އަލީ/މިހާރު\nއޭނާ ވިދާޅުވި ގޮތުގައި، ކުރީގެ ނަސަންދުރަ ޕެލަސް ހޮޓާ ހުރި ތަނުގައި މިހާރު ހަދާ ފްލެޓްތަކާ ގުޅޭ ގޮތުން ވެސް ސުވާލު އުފެދޭ އެތައް ކަމެއް އެބަ ހުއްޓެވެ.\nނަސަންދުރަ ޕެލަސް ހޮޓަލް ހުރި ބިން އެއްވެސް އަގެއް ނެގުމެއް ނެތި 50 އަހަރަށް ކުއްޔަށް ދޫކޮށްފައި ވަނީ، ރައީސް އަބްދުﷲ ޔާމީންގެ ޅިޔަނެއްގެ މަސްލަހަތު އޮންނަ އެންޕީއެޗް އިންވެސްޓްމަންޓް ޕްރައިވެޓް ލިމިޓެޑަށެވެ. ނަސަންދުރަ ހިންގި ބިމާއި އެތަނާ ޖެހިގެން، ކުރިން އައިލެންޑް އޭވިއޭޝަން ސާވިސަސް ހިންގި ހ. އޯކިޑް ލޮޖްގެ ބިން ވެސް އެ ކުންފުންޏަށް ދީފައި ވަނީ އެއްވެސް އަގެއް ނެތި ކަމަށް އޮޑިޓަ ޖެނަރަލްގެ އޮފީހުން ނެރުނު އޮޑިޓް ރިޕޯޓުގައިވެ އެވެ.\n"ފަހުން އެ އެއްކުރި ބައި [އޯކިޑް ލޮޖް] އެއްކޮށްފައި އޮތީ ކިހިނެއްތޯ، ކޮން އުސޫލަކުންތޯ؟ ސަރުކާރުގެ، ދައުލަތުގެ ބިމެއް އެ މީހުންނާ ހަވާލުކުރެވުނީ ކިހިނެއްތޯ؟ އެއްވެސް ބަޔަކަށް ނޭނގި ހުއްޓައި ފަހަތުން ބޮޑު ފާރެއް ރާނައި، އެއަށް އެއްކޮށްލާފައި އިމާރާތް ކުރަން ފަށާފައި އޮތް ތަން މި ފެންނަނީ. އެހެން ހުރި ބައިވަރު ކަންތައް އެބަހުރި،" އިބޫ ވިދާޅުވި އެވެ.\nއޭނާ ވިދާޅުވީ މިގޮތަށް ދޫކޮށްފައި ހުރި ތަންތަނާއި ކޮރަޕްޝަން ހިމެނޭ އެއްބަސްވުންތަކުގައި ޒިންމާވާން ޖެހޭ ފަރާތްތައް ޖަވާބުދާރީ ކުރުވާނެ ކަމަށެވެ.\nނަމަވެސް ގާނޫނާއި ގަވާއިދުތަކާ އެއްގޮތަށް އެކުލަވާލާފައި އޮތް އެއްވެސް އެއްބަސްވުމެއް އިދިކޮޅުގެ ސަރުކާރެއްގައި ބާތިލެއް ނުކުރާނެ ކަމުގެ ޔަގީންކަން ދެއްވި އެވެ.\nއިބޫގެ ސިޔާސަތު: "ދެ ފުށް ފެންނާނެ، ހާމަކުރާނަން"\nރައީސް ޔާމީންގެ ފަސް އަހަރުގެ ތެރޭގައި ކޮރަޕްޝަން އިންތިހާއަށް މަތިވެފައިވާ ކަމަށް ބުނެ ރައްޔިތުން ކޮށްފައިވާ ތުހުމަތުތަކާއި ޝަކުވާތައް އޭނާގެ ވެރިކަމެއްގައި ކުރަން ނުޖެހޭނެ ކަމަށް އިބޫ ވިދާޅުވި އެވެ.\nކޮރަޕްޝަނާ ދެކޮޅަށް ގެންގުޅުއްވާނެ ސިޔާސަތަކީ، އިބޫ ވިދާޅުވި ގޮތުގައި، ދެ ފުށް ފެންނަ ގޮތަށް، ރައްޔިތުންނަށް ހުރިހާ ކަމެއް ހާމަކުރެއްވުމެވެ. އެމްޑީޕީގެ ވެރިކަމުގެ ތިން އަހަރުން މިސާލު ދައްކަވަމުން ވިދާޅުވީ އެ ވެރިކަމުގައި ދައުލަތުގެ ފައިނޭންޝަލް ރިޕޯޓް ނުވަތަ ދައުލަތުގެ އާމްދަނީ ހުރި މިންވަރާއި ހަރަދު ވެސް އާއްމުކުރި ކަމަށެވެ.\n"މި ސަރުކާރު އައުމާ އެކު ފުރަތަމަ އެ ދޮރު ލައްޕާލީ. އަޅުގަނޑުމެން އަނެއްކާވެސް އެކަން ފަށާނަން،" އިބޫ ވިދާޅުވި އެވެ.\n"[އެކި މަޝްރޫއުތަކުގެ] ބިޑިން ޕްރޮސެސްގެ މަރުހަލާ ވެސް ގެންދަން ޖެހޭނެ ދެ ފުށް ފެންނަ ގޮތަށް. ދެން އޭގެ އިތުރުން، މާލިއްޔަތު ގާނޫނަށް ގެނެސްފައި އެބަހުރި ބޮޑެތި ބަދަލުތަކެއް. ކުރީގައި ވަރަށް ރަނގަޅަށް އޮތް ގާނޫނެއް އެއީ. މާލިއްޔަތު ގާނޫނަށް އަޅުގަނޑުމެން ރަނގަޅު ބަދަލުތައް ގެންނާނަން. ހާމަކަން ބޮޑު ގޮތެއްގައި ދެ ފުށް ފެންނަ ގޮތަކަށް ހުރިހާ ކަމެއް ވެސް ކުރާނީ. ކޮރަޕްޝަން ހުއްޓުވަން އަޅާނެ އެންމެ މުހިއްމު ފިޔަވަޅަކީ އެއީ."\nއެމްޑީޕީގެ ސަރުކާރުގައި ވެސް އެކި އޮފީސްތަކާއި ކުންފުނިތައް މެދުވެރިކޮށް އެތައް ބިލިއަން ރުފިޔާގެ ކޮރަޕްޝަންގެ ހިންގާފައިވާ ކަމަށް އޮޑިޓް ރިޕޯޓްތަކުގައިވެ އެވެ. އޭގެ ތެރޭގައި، ދަތުރުފަތުރު ކުރިއަރުވަން، ހިންގި މަޝްރޫއުގައި ސަރުކާރާ ގުޅުން އޮތް މީހުންނަށް ރިސޯޓް ހަދަން ރަށްތައް ބެހީ ކޮރަޕްޝަނަށް މަގުފަހިވާ ގޮތަށް ކަމަށް އޮޑިޓް ރިޕޯޓުގައިވެ އެވެ.\nއެކަމަކު އިބޫ، ވިދާޅުވަނީ، އެ ތުހުމަތުތަކުގައި ހަގީގަތެއް ނެތް ކަމަށެވެ.\n"އެމްޑީޕީގެ ވެރިކަމުގައި ވަރަށް ބޮޑަށް އަޅުގަނޑުމެންނާ ދިމާލަށް އިނގިލި ދިއްކުރި، ކޮރަޕްޝަނޭ، ކިޔައިގެން. އަދި މިހާތަނަށް އައިއިރު ވެސް އެމްޑީޕީގެ ސީނިއަ ލެވެލްގައި އުޅުނު އެއްވެސް މީހެއްގެ މައްޗަށް ދައުވާއެއް ނެތް އުފުލިފައި. އެހެންވީމަ އެމްޑީޕގެ ވެރިކަމުގައި އޭރު ގެންގުޅު ސިޔާސަތުތަކަކީ ކޮރަޕްޝަނާ ދުރު، އެއަށް ޖާގަ ނުލިބޭ ގޮތަށް ހެދިފައި ހުރި އުސޫލްތަކެއް ކަމަށް އަޅުގަނޑަށް މި ގަބޫލު ކުރެވެނީ. އެހެންވީމަ ހަރުދަނާ ބަދަލުތަކެއް އަޅުގަނޑުމެން ގެންނާނަން."\nއިދިކޮޅު ފަރާތްތައް ކޮރަޕްޝަން ރައީސް އިބްރާހިމް މުހައްމަދު ސޯލިހް ރައީސް އަބްދުﷲ ޔާމީން\n97 ކޮމެންޓް, 409 ރިއެކްޝަންސް\nސަރުކާރު ކުންފުނިތައް ބަނގުރޫޓު ކޮށް ޕްރޮޖެކްޓްތައް ދިނީ އަމިއްލަ ކުންފުނިތަކަށް. ރިޒާރވް ދިޔައީ ދުވަހުން ދުވަހަށް ދަށަށް. ނަގަނީ އަގުބޮޑު ކުރުމުއްދަތުގެ ލޯނު. ފައިސާ ހޯދަން ބޭރަށް އަޅާ ދަތުރުތަކަށް ގޮސް އަންނަނީ ހުސްއަތާ. މީ ހުސް ހަރުދަނާ އުސޫލުން ކޮއްފަ ހުރި ކަންކަން ބާ. ދައުވާ ނުކުރާތީ އޭގެ މާނަ އަކީ ލާރި ނުކަޔޭތަ؟ ދޮގާ ވަހުމް. ރައްޔިތުން ގުބޯ ހެއްދުން.\nތި މީހުންނަށް އެނގޭނީ ވެރިކަން ލިބުނަސް ދައުރު ނިމެންދެން މީހުންގެ އަބުރު ކަތިލަން. ނަޝީދު ވެރިކަމަށްއައީ ރޭްއްޖޭގެ އިޖުތިމާޢީ ފޭރާން ކުދިކުދިކޮށްލާފާ.ވެރިކަމުގެ3އަހަރުވެސް އޮތީ މަގުމައްޗަށް ނިކުމެ މީހުންނަށް ވަގަށް ގޮވުން.\nވަގު، ވަގު، ވަގު، މިނޫން އެއްޗެއް ކެމްޕޭނުގެ ޝިޔާރެއްގެ ގޮތުގައި ކިޔަން ނޭގޭ ބަޔަކު ފަރެއްގައިވެސް ހީކޮށްގެން ނުވާނެ، ބޮޑެތި މަސްރޫޢު ތަކެއް ނިމި ބައެއް މަސްރޫޢު ތައް ނިމުމުގެ މަގުމަތީގައި ވަނިކޮށް ހުރިހައި ފޮންޏެއްބޯން ވެރިކަންލިބޭނެކަމަށް!!! އެއީ ކުރެވޭ ކުށްހީއެއް!!!\nއާނ. އެމްޑީޕީގެ ވެރިކަމުގައި ވައްކަމެއް ނުކުރޭ. އެއްވެސް ކަހަލަ ކޮރަޕްޝަނެއްވެސް ނެތޯލަ. ހުދު ސާފު ފޮތިކޮޅެއްހެން އޮތީ. ދެން ލަލަލާ\nމިހާތަނަ އެރި ހުރިހާ ރައިސްސުންނައްވުރެ ޔާމީންގެ ތަރައްގީ ވަރައް ކަމުދޭ.\n"ފަސް އަހަރުން އިންގިލާބީ ބަދަލެކެވެ." މި ޖުމްލައިން މިރާއްޖޭގެ ކައިރި މާޒީއާ ކައިރި މުސްތަގުބަލުގެ ވިންދު ދެނެގަނެވޭ. މިޖުމްލައިގެ ފަހަތަށް އިތުރު ފޮޅުވަތްތަކެއް ލިޔަން މިގައުމު ބޭނުންވޭ. އިރާދަ ކުރެއްވިއްޔާ ރައީސް ޔާމީންގެ ޒަޢާމަތުގައި "10 އަހަރުން ޒަމާނީ ރާއްޖެ" އެއް މިގައުމު ދެކޭނެ.\nބުރިޖު ނިންމިފަހުން އެމްޑީޕީ ކުދިންނަށް ނިދިކޮޅެއްވެސް ނުނިދޭ. ބައެއް ގޭތަކުގެ ޓީވީވެސް ނުހުޅުވާ\nކޮށްދިން ކަންތައްތައް ގިނަވީމަ ކިޔާނެއް އެއްޗެއްވެސް ނެތީ. އަމިއްލައަށް އެއޮތީ އެއްބަސްވެފަ\nސުވާލު އުފެދޭ އެއްބަސްވުންތަށް ބަލާނަމޭ ބުނުމުން އިތުރު ސުވާލު އުފެދޭ! އެހެނީ މިހާރުގެ އިދިކޮޅު ފަރާތްތަކަކީ ރާއްޖެއަށް ގެއްލުންވާގޮތަށް އެތައް އެއްބަސްބުމެއް ހަދާފައިވެސް އެއީ ރަނގަޅު އެއްޗެއް ކަމަށް ޤަބޫލުކޮށްގެން ތިބިބައެއްނޫން ތޯއެވެ.\nތަރައްގީ ހަޖަމު ނުވަނީ.


Mathee fenvaruge 70 Villa aa eku Miriandhoo Resort anna hukuru dhuvahu hulhuvanee\nމަތީ ފެންވަރުގެ 70 ވިލާއާއެކު މިރިއަންދޫ ހުކުރު ދުވަހު ހުޅުވަނީ\n9 އޮކްޓޫބަރ 2018\nބ. މިރިއަންދޫގައި ހަދާ ވެސްޓިން މޯލްޑިވްސްގެ ބައެއް ވޯޓަ ވިލާ: އެ ރިސޯޓަކީ ރާއްޖޭގައި ހުޅުވާ އެންމެ ހިތްގައިމު އެއް ރިސޯޓު. ފޮޓޯ: ވެސްޓިން މޯލްޑިވްސް\nއެންމެ މަތީ ފެންވަރުގެ 70 ވިލާއާއެކު ބ. މިރިޔަންދޫގައި ގާއިމުކޮށްފައިވާ ވެސްޓިން ރިސޯޓު އަންނަ ހުކުރު ހުޅުވާ ގޮތަށް ހަމަޖައްސައިފި އެވެ.\nދަރަވަންދޫން ފުރައިގެން ވިއްސަކަށް މިނެޓުން ދެވޭ ހިސާބުގައި އޮންނަ ރަށަކީ ސްރީލަންކާގެ އެންމެ ބޮޑު އިންވެސްޓްމަންޓް ބޭންކް، އޭޝިއާ ކެޕިޓަލް ޕަބްލިކް ލިމިޓެޑާއި ޖަޕާނުގެ މެއިލް އޯޑާ ކުންފުނި ބެލޫނާ ކޮމްޕެނީ ލިމިޓެޑު ހިއްސާވެގެން ތަރައްގީކުރި ރިސޯޓެކެވެ.\nބ. މިރިއަންދޫގައި ހަދާ ވެސްޓިން މޯލްޑިވްސްގެ ވިލާއެއް: އެ ރިސޯޓަކީ ރާއްޖޭގައި ހުޅުވާ އެންމެ ހިތްގައިމު އެއް ރިސޯޓު. ފޮޓޯ: ވެސްޓިން މޯލްޑިވްސް\nމި ރިސޯޓު ހުޅުވާ އިރު 70 ވިލާ އާއި 29 ވޯޓާ ވިލާ އާއި 40 ސުއިޓް ހިމެނެ އެވެ. އެ ވިލާތަކުގެ އިންޓީރިއާ ތައްޔާރުކޮށްފައިވަނީ ރާއްޖެ އާއި މި ސަރަހައްދުގެ ބައެއް ގައުމުތަކުން ހޯދި ލަކުޑި ބޭނުންކޮށްގެންނެވެ.\nގާތްގަނޑަކަށް 45 މިލިއަން ޑޮލަރު (693.9 މިލިއަން ރުފިޔާ) ހަރަދުކޮށްގެން ހެދި މި ރިސޯޓުގެ ވިލާތަކަކީ ވަރަށް ހިތްގައިމު ޑިޒައިނަކަށް ގުދުރަތީ ވައި ލިބޭ ގޮތަށް، ހަދާފައިވާ ތަންތަނެވެ. މި ރިސޯޓު ފަރުމާކޮށްފައިވަނީ އިޓަލީގެ މަޝްހޫރު ކުންފުންޏެއް ކަމަށްވާ ޕީއީއައިއޭ އެސޯސިއޭޓީން އިންނެވެ.\nބ. މިރިއަންދޫގައި ހަދާ ވެސްޓިން މޯލްޑިވްސްގެ ރިސޯޓް: އެ ރިސޯޓަކީ ރާއްޖޭގައި ހުޅުވާ އެންމެ ހިތްގައިމު އެއް ރިސޯޓު. ފޮޓޯ: ވެސްޓިން މޯލްޑިވްސް\nމީގެ އިތުރުން ކެއިން ބުއިމުގެ ހިދުމަތް ދިނުމަށް މަތީ ފަންތީގެ ތިން ރެސްޓޯރެންޓެއްވެސް ހިމެނެ އެވެ. މި ރެސްޓޯރެންޓްތަކުން ދިވެހި ކެއުމުގެ އިތުރުން އިންޑިއާ އާއި ޗައިނާ އަދި ޖަޕާނުގެ އިތުރުން އޭޝިއާގެ އެހެން ގައުމުތަކުގެ ކެއުންތައް ލިބެން ހުންނާނެ ކަމަށް އެ ރިސޯޓުން ބުނެއެވެ.\nމިރިޔަންދޫ ރިސޯޓު ހުޅުވަން ތައްޔާރުވެފައިވާ އިރު، މިފަހަކަށް އައިސް ގިނަ ރިސޯޓްތަކެއް މިއަތޮޅުގައި ވަނީ ހުޅުވައިފަ އެވެ. މިރިއަންދޫ ވެގެންދާނީ މިއަތޮޅުގައި ހުޅުވާ 16 ވަނަ ރިސޯޓަށެވެ.


އަތޮޅާއި ރަށްރަށުގެ ތަޢާރަފް | Secretariat of the Felidhuatholhu Atoll Council\nވ. އަތޮޅަކީ ޖިއޮގްރަފީ ގެ ގޮތުން ދެ އަތޮޅުގެ މައްޗަށް އެކުލެވިފައިވާ އަތޮޅެކެވެ. އެއީ ވ. އަތޮޅުގެ މައި އަތޮޅާއި ވައްޓަރު އަތޮޅެވެ. މިއަތޮޅުގައި އޮންނަކަމަށް ލިޔުންތަކުގައި ހުންނަނީ 19 ރަށެވެ. ވ. އަތޮޅުގެ ރަށްތަކުތެރެއިން ކުދިބޮޅި ކިޔާ ރަށެއް މިހާރުވަނީ ނެތި ގޮސްފައެވެ. އެހެން ނަމަވެސް ހުރަހު ފިނޮޅު ކިޔާރަށެއް އެކަށީގެންވާވަރަށް ބޮޑު ވުމުން ފަޅުރަށްރަށުގެ ލިސްޓްގައި ހިމެނިފައި ވެއެވެ. އެހެން ކަމާއެކު ޖުމުލަ 19 ރަށް އަދިވެސް އެބަ އޮތެވެ. އޭގެ ތެރެއިން މީހުން ދިރިއުޅެނީ5ރަށުގައެވެ. އަދި2ރިސޯޓާއި ޕިކްނިކް އައިލެންޑްގެ ގޮތުގައި ތަރައްޤީކުރެވޭ2ރަށްވެއެވެ. ކުރިން މެރިން ރިސާޗްގެ މަސައްކަތްކުރި ބޮޑުމޮހޮރާގައި އެމަސައްކަތްކުރެއްވުން މިހާރުވަނީ ހުއްޓާލާފައެވެ. މި އަތޮޅަކީ، ރާއްޖޭގެ އިދާރީ އަތޮޅުތަކުގެ ތެރެއިން 10 ވަނަ އަތޮޅެވެ. މިއަތޮޅު އޮންނަނީ ރާއްޖޭގެ އިރުމަތީ ބިތުގައެވެ. މި ވ. އަތޮޅު ބެލެވިފައިވަނީ ޤުދުރަތީ ރީތިކަމާއި ފަރުތަކުގެ މުއްސަނދިކަމުގެ ގޮތުން ވަރަށް ފާހަގަކޮށްލެވޭ އަތޮޅެއްކަމުގައެވެ. ޚާއްޞަކޮށް އަޑިއަށް ފީނާމީހުންގެ މެދުގައި ވަރަށް މަޤްބޫލް ތަންތަން ވ. އަތޮޅުގައި އެބަހުއްޓެވެ. ފަރުމަސްވެރިކަމަށްމޮޅު އެތައްބައިވަރު ސަރަޙައްދުތަކެއް އެބަހުއްޓެވެ. ވ. އަތޮޅަކީ ތަރައްޤީއާއި ކުރިއެރުމުގެ ރޮނގުން މިއަދު ހަލުވި ފިޔަވަޅުތަކެއް އަޅަމުން އަންނަ އަތޮޅެކެވެ. މިއަތޮޅުގެ އާބާދީއަކީ، ގާތްގަނޑަކަށް 2500އެވެ.\nއަތޮޅު ރައްޔިތުންގެ ދިރިއުޅުމުގެ ފެންވަރު މަތިކުރުމަށްއަތޮޅު ކައުންސިލްގެ ފަރާތުން މިހާރުވަނީ މަސައްކަތްތަކެއް ފައްޓަވާފައެވެ. މި ގޮތުން އެންމެ ފާހަގަކޮށްލެވޭ އެއްކަމަކީ މާލެއާއި އަތޮޅުގެ ރަށްރަށާއި ދެމެދުގައި ދެމުންގެންދާ ފެރީގެ ޚިދުމަތެވެ. މީގެ އިތުރުން އަތޮޅު ރައްޔިތުންގެ ތަރައްޤީގެ ފަންޑާއި ފާމަސީގެ ޚިދުމަތް ޚާއްޞަގޮތެއްގައި ފާހަގަކޮށްލެވެއެވެ.\nފުލިދުއަކީ މިއަތޮޅުގެ ޖިއޮގްރަފީގެ ގޮތުން ފުރަތަމަ ރަށެވެ. ރަށް އޮންނަނީ އަތޮޅުގެ އެންމެ އުތުރުގައެވެ. މާލެއިން ދެކުނަށް ވ. އަތޮޅު ތެރެއިން ދަތުރުކުރާނަމަ މާލެ އަތޮޅު ނިމި ފުރަތަމަ ބައްދަލުވާނީ ފުލިދުއާއެވެ. މިއީ ޤުދުރަތީ ގޮތުން ވަރަށް ރީތި އަތިރިމައްޗެއް ލިބިފައިވާ ރީތި ރަށެކެވެ. ފުލިދުއަކީ ޞިއްޙީގޮތުން ބަލާއިރު ދުޅަހެޔޮ ރައްޔިތެއް ދިރިއުޅޭ ރަށެކެވެ.\nފުލިދޫގެ ތަރައްޤީއަށް ފުލިދޫގެ ރައްޔިތު އަންހެނުންނާއި ފިރިހެނުން ކުރަމުންގެންދާ އަދި ކޮށްފައިވާ މަސައްކަތްތަކުގެ ލިސްޓަކީ ދިގު ލިސްޓެކެވެ. އަންހެނުންގެ އާމްދަނީ އިތުރުކުރުމަށް ކުރަމުންގެންދާ މަސައްކަތްތައްވެސް ފާހަގަކުރެވެއެވެ. މީގެ އިތުރުން ފިރިހެނުންކުރާ ކޮންމެ މަސައްކަތެއްގައި އަންހެނުން ބައިވެރިވަނީ ފިސާރި އިޖްތިމާޢީ ރޫޙުގައެވެ. ފުލިދުއަކީ ވަރަށް ގިނަ މަސައްކަތްތަކެއް ހިނގާ ރަށެކެވެ. މިގޮތުން މިއަތޮޅުގައި އެންމެ ރަނގަޅަށް ވިޔަފާރިކުރާ ރަށެއްކަމަށް ބެލެވެނީ ފުލިދުއެވެ. އަދި ޒުވާނުން ވިޔަފާރީ ދާއިރާގައި ޙަރަކާތްތެރިވަމުން ގެންދެއެވެ.ބޮޑަތި އުޅަނދުފަހަރު “ސަފާރީ އުޅަނދުފަހަރު” ބަނުމަކީ ފުލިދޫގައި ކުރާ ވަރަށް ބޮޑު މަސައްކަތެކެވެ.\nވަޑާންކުރުމާއި ގެދޮރު ޢިމާރާތްކުރުމުގައި ފަންނުވެރި ޒުވާނުން ފުލިދޫގައި ވަރަށް ގިނައެވެ. މުނިފޫހި ފިލުވުމުގެ ދާއިރާގައި ފުލިދުއަކީ ފާހަގަކޮށްލެވޭ ރަށެކެވެ. ބަނޑިޔާ ޖެހުމާއި، ފަތިގަނޑު ޖެހުމާއި، ލަނގިރި ބޮޑުބެރު ފަދަ ކުޅިވަރުތަކުގައި ފުލިދޫ ވަރަށް ފާހަގަކޮށްލެވެއެވެ. ސަޤާފީކުޅިވަރު ކުޅުމާއި ދަސްކޮށްދިނުމުގައި ފުލިދޫގެ ތަޖުރިބާކާރު ފަންނާނުން ވަރަށް މުހިއްމު ރޯލެއް އަދާކުރަމުން ގެންދެއެވެ.\nފެލިދުއަކީ ވ. އަތޮޅުގެ މެދުގައި އޮންނަ ރަށެވެ. ބިމުގެގޮތުން ބަލާއިރު މި އަތޮޅުގެ އެންމެ ބޮޑު ރަށަކީ މިރަށެވެ. އެއީ 11.8 ހެކްޓަރ އެވެ. ވ. އަތޮޅުގެ ވެރިކަން ކުރަނީ ފެލިދޫގައެވެ. މީގެ އިތުރުން އަތޮޅު ހޮސްޕިޓަލާއި އަތޮޅު ތަޢުލީމީ މަޒުކަޒާއި އަތޮޅު ޕޮލިސް ސްޓޭޝަނާއި ބޭންކް އޮފ ްމޯލްޑިވްސްގެ ބްރާންޗް ޤާއިމުކުރެވިފައިވަނީ މިރަށުގަ އެވެ. މިރަށުގެ ރައްޔިތުންނަށް އާމްދަނީގެ މައިގަނޑު ވަޞީލަތްތަކަށް ބަލާއިރު ރަށުގައި ހުރި ވަޒީފާގެ ފުރުޞަތުތައް ފާހަގަކޮށްލަން ޖެހެއެވެ. އަދި މީގެ އިތުރުން ޓްވަރިސްޓް ވިޔަފާރިއާއި މަސްވެރިކަމުގެ ޙިއްޞާވެސް އެބައޮތެވެ. އަދި ރަށުގައި ދެ ހޮޓާ ވެސްހުރެއެވެ. ފެލިދޫގައި ވިޔަފާރި ކުރާ 40 ފިހާރަ ހުރެއެވެ. މީގެތެރޭގައި ގިނައީ ފަތުރުވެރިންނަށް ތަކެތި ވިއްކާ ފިހާރަތަކެވެ. އާމްދަނީ ހޯދުމަށްއަންހެނުން ކުރާ މަސައްކަތްތަކަށް ބަލާއިރު ފަންވިނުމާއި ރޯނުވެށުމަކީ ވަރަށް ފާހަގަކޮށްލެވޭ ކަމެކެވެ. ތަޢުލީމީ ގޮތުންނާއި ޞިއްޙީގޮތުން އެކަށީގެންވާ ރަނގަޅު ޚިދުމަތްތަކެއް މިރަށުން ލިބެން ހުރިކަން ފާހަގަކުރެވެއެވެ. އަދި ފެލިދޫގެ ރައްޔިތުންގެ އިތުރުން އަތޮޅުގެ އެހެނިހެން ރައްޔިތުން މި ޚިދުމަތްތަކުގެ ބޭނުން ހިފަމުން އަންނަކަން ފާހަގަކުރެވެއެވެ.\nފެލިދޫގައި 24 ގަޑިއިރު ކަރަންޓްގެ ޚިދުމަތް ލިބެން ހުރެއެވެ.ފެލިދޫގައި ބަނދަރު ހެދިފައިވަނީ 2006 ވަނަ އަހަރު އެވެ. އަދި މި ބަނދަރުގެ ސަބަބުން ރަށުގެ އިޤްތިޞާދަށްވެސް ހެޔޮ އަސަރުތަކެއް ކުރަމުން އަންނަކަން ފާހަގަކުރެވެއެވެ. ފެލިދޫއަކީ ބިންގަނޑު ރަނގަޅު ފަސޭހައިން ގަސްގަހާގެހި ހެދޭ ރަށެކެވެ. ފެލިދޫގެ ގިނަގޭގޭގައި ގޯތިތެރޭގައި އެކިބާވަތްބާވަތުގެ ގަސް ހައްދައި އުޅެއެވެ. އަދި މިކަމުން އެކަށީގެންވާ އާމްދަނީ ހޯދާ މީހުންވެސް މަދެއްނޫނެވެ.\nސަޤާފީކުޅިވަރުގެ ރޮނގުގައި މިރަށަކީ މުޅި ރާއްޖެއަށް މަޝްހޫރު ރަށެކެވެ. މިރަށް މަޝްހޫރުވެފައިވަނީ ހަމައެކަނި ބޮޑުބެރަކަށް ނޫނެވެ. ގާއޮޑި ލަވައާއި މަގުމަތީ ލަނގިރިއާއި ތާރަ ފަދަ ފިރިހެނުންގެ ސަޤާފީހުރިހާކުޅިވަރެއްގައިވެސް މެއެވެ. މިރަށުގެ ސަޤާފީކުޅިވަރު ޓީމްވަނީ ޤައުމީ މުހިއްމު މުނާސަބަތުތަކުގެ އިތުރުން ބަންގްލާދޭޝް އިންޑިއާއި ސިރީލަންކާގައި ރާއްޖޭގެ ސަޤާފީކުޅިވަރު ތަމްސީލްކޮށްދީފައެވެ.މިރަށަށް ޒިޔާރަތްކުރައްވާ މަތީފެންވަރުގެ ޢިއްޒަތްތެރިންނަށާއި ފަތުރުވެރިންނަށް މަރުހަބާކިޔުމުގައިވެސް ސަގާފީކުޅިވަރު ތަމުސީލްކޮށްދިނުމަކީ މިރަށުގެ ފަންނާނުން ފަޚުރުވެރިކަމާއެކު ކުރަމުން އަންނަ ކަމެކެވެ. ފަތުރުވެރިންނަށް މިކަން ވެފައިވަނީ ވަރަށް ޚާއްޞަ ކަމަކަށެވެ. އާދެ! އެމީހުންގެ ޑައިރީތަކުގައި ލިޔެގެންނާއި ކެމެރާތަކަށް ރެކޯޑުކޮށްގެން ރާއްޖެއިން ގެންދެވޭ ފޮނި ހަނދާންތަކަކަށެވެ.\nމަސައްކަތްތެރިކަމުގެ ދާއިރާއަށް ބަލާއިރު ހަނދާނީ ހަދިޔާ ތައްޔާރުކުރުމުގެ މަސައްކަތަކީވެސް މިރަށުން ފާހަގަކޮށްލެވޭ މަސައްކަތެކެވެ. ކެރަފަތުންވިޔެގެންނާއި ލަކުޑިންނާއި ނާށިންނާއި ބޮނބިން ތަފާތު ތަކެތި އުފައްދައި ފަތުރުވެރިންނަށް ވިއްކައި އެކަށީގެންވާ އާމްދަނީ އެއް ހޯދައެވެ. މިކަމުގައި ހަރަކާތްތެރިވާ މީހުންނަކީ ފެލިދޫގެ މަސައްކަތްތެރިންގެ ލިސްޓްގައި ފާހަގަކޮށްލަންޖެހޭ ބައެކެވެ.\nރަކީދުއަކީ މިއަތޮޅުގައި5ވަނައަށް މީހުން ދިރިއުޅޭ ރަށެވެ. އެންމެ ދެކުނުގައި އޮންނަ މީހުން ދިރިއުޅޭ ރަށެވެ. މިރަށަކީ ރަތްމަހުގެ މަސްވެރިކަމަށް މަޝްހޫރު މާގުޅީ ކަނޑާ އެންމެ ކައިރީގައި އޮންނަ ރަށެވެ.ރަކީދުއަކީ މަސްވެރި ރަށެކެވެ. މަސްވެރިކަމުގައި ވަރަށް ހީވާގިކަމާއެކު ޙަރަކާތްތެރިވާ ބަޔަކު ދިރިއުޅޭ ރަށެކެވެ. މީގެ އިތުރުން އާމްދަނީ ހޯދުމަށް ތަފާތު އެހެން ދާއިރާތަކުގައިވެސް ޙަރަކާތްތެރިވަމުން ގެންދެއެވެ. މަސައްކަތްތެރި ފަންނުވެރި ރައްޔިތެއް ދިރިއުޅޭ ރަށެކެވެ.\nމުނިފޫހި ފިލުވުމުގެ ދާއިރާއަށް ބަލާލާއިރު ރަކީދުއަކީ ވަރަށް ފުންނާބު އުސް ފަންނާނުންތަކެއް އުޅޭ ރަށެއްކަން ފާހަގަކުރެވެއެވެ. މިގޮތުން ރަކީދޫ ޒުވާނުންނަކީ ސަގާފީ ކުޅިވަރަށް ވަރަށް ޝައްޤުވެރިކަން ބަހައްޓާބައެކެވެ. ރަކީދޫގެ ކާބަފައިން ކުޅެފައިވާ ރީތިކުޅިވަރުތައް މިއަދާހަމައަށް އެރަށުގައި އުވިގެންނުގޮސް ހުރިކަމީ މިކަމުގެ ދަލީލެކެވެ. މިގޮތުން ރަކީދޫއަކީ ލަނގިރި ޖެހުމުގައި މިއަތޮޅުގައި ވަރަށް ފާހަގަކޮށްލެވޭ ރަށެކެވެ.\nރަކީދުއަކީ ރާއްޖޭގައި މީހުން ދިރިއުޅޭ އެންމެ ކުޑަ އެއް ރަށް ކަމުގައިވިއަސް މިރަށުގެ ރައްޔިތުންނަކީ ދިރިއުޅުމުގެ ކުރިމަގާމެދު ވަރަށް ފުންކޮށް ވިސްނާ ވަރަށް ފޮނި އުއްމީދުތަކެއް ކުރަމުން ގެންދާ ރައްޔިތެއް ދިރިއުޅޭ ރަށެކެވެ. އަދި ހަމައެއާއެކު ވަރަށް އެކުވެރި، އަނެކުންނަށް އަޅާލާ އަދި ޚާއްޞަކޮށް މެހެމާނުންނަށް ކަމޭހިތާ ބަޔަކު ދިރިއުޅޭ ރަށެއް މެއެވެ. ރަކީދުއަށް ޒިޔާރަތްކޮށްފި ކޮންމެ މީހަކަށްވެސް ރަކީދޫން ފެންނާނީ އަލި މޫނުތަކެކެވެ. ލިބޭނީ ހިތްހަމަޖެހުމާއި އުފާވެރިކަމެވެ. އިޙްސާސްކުރެވޭނީ އެއްބަނޑު އެއްބަފާ ކަމެވެ.\nޤުރްއާން މުބާރާތް 2019އިންތިޒާމްކުރުމާބެހޭގޮތުން އަތޮޅު ކައުންސިލުން ފުލިދޫގެ ކައުންސިލާއި އަތޮޅު މަދަރުސާއާއި މަޝްވަރާ ކޮށްފި


Aharegen "love Life" Ge Vaahaka Dhakkan Adhi Thayyareh Noon: Parineeti\nއަހަރެންގެ "ލަވް ލައިފް"ގެ ވާހަކަދައްކަން އަދި ތައްޔާރެއް ނޫން: ޕަރިނީތީ\n- 8 months ago0- ފާތިމަތް ޝިމްނާ\nއަހަރެންގެ "ލަވް ލައިފް"ގެ ވާހަކަދައްކަން އަދި ތައްޔާރެއް ނޫން ކަމަށް ބޮލީވުޑުގެ ތަރި ޕަރިނީތީ ޗޯޕްޅާ ބުނެފިއެވެ.\nޕަރިނީތީ އަދި ޗާތީ ދެސާއި އެކުގައި ޕްރިޔަންކާ އަދި ނިކުގެ ކައިވެނި ހަފްލާތަކުން ފެނިގެން ދިއުމުން އެދެތަރިންގެ ގުޅުމާއި ބެހޭ ގޮތުން ތަފާތު ވާހަކަތަކެއް ދެކެވުނެވެ. އަދި އެދެމީހުން ކައިވެނި ކުރަން އުޅޭކަމަށްވެސް ވާހަކަދެކެވުނެވެ. ނަމަވެސް އެވާހަކަތައް އެއްވެސް ވަރަކަށް މީގެކުރިން ޕަރިނީތީ ވާހަކަދައްކާފައި ނުވެއެވެ.\nނަމަވެސް ދާދިފަހުން އޭނާ ވަނީ ކައިވެނި ކުރަން އުޅޭ ކަމަށް ދެކެވޭ ވާހަކަތައް ދޮގުކޮށްފައެވެ. ޕަރީ ބުނެފައިވަނީ އޭނާ ކައިވެނިކުރަން އުޅޭ ކަމަށް ދެކެވެނީ އެއްވެސް އަސާސެއް ނެތް ވާހަކަތަކެއް ކަމަށެވެ. އަދި އޭނާ ކޮންމެ އިރަކު ކައިވެނި ކުރިޔަސް އެދުވަހެއް އުފަލާއިއެކު އިއުލާން ކުރާނެ ކަމަށް ޕަރީ ބުނެފައިވެއެވެ.\nޕަރީ ދާދިފަހުން ޓައިމްސް އޮފް އިންޑިއާއަށް ދިން ބަސްދީގަތުމެއް ގައި ބުނެފައިވަނީ އޭނާގެ ކައިވެންޏާއި ލޯބިވެރިޔާއި ގުޅޭގޮތުން ވާހަކަދައްކަން މީ އެއްމެ ރަނގަޅު ވަގުތު ނޫން ކަމަށެވެ. އަދި އޭނާގެ ލަވް ލައިފާއި ބެހޭ ގޮތުން ވާހަކަދައްކަން ޖެހޭ ދުވަހު އެކަން ކުރާނެ ކަމަށާއި ގިނަ ބަޔަކު ހީކުރާ ގޮތަށް އޭނާ އަކީ ކަންތައްތައް ފޮރުވާ މީހެއް ނޫން ކަމަށްވެސް ޕަރީ ބުނެފައިވެއެވެ.\nދިޕިކާ ރަންވީރަށް: ތިއީ އަހަރެންގެ އަލަނާސި25 months ago\nލޯބި ނަފްރަތަށް ބަދަލެއް ނުވާނެ: ރިތިކް05 months ago\nއާއިލާއާއެކު އައިޝްވަރްޔާ ރާއްޖޭގައި07 months ago\nއަކްޝޭގެ "ސޫރިޔަވަންޝީ" ރިލީޒް ކުރަނީ އަންނަ އަހަރުގެ އީދުގައި08 months ago


ޗައިނާއިން އެމެރިކާއަށް ސައިބަރ ހަމަލާދޭކަމުގެ ތުހުމަތަށް އިންކާރުކޮށްފި - DhiDaily\nޗައިނާއިން އެމެރިކާއަށް ސައިބަރ ހަމަލާދޭކަމުގެ ތުހުމަތަށް އިންކާރުކޮށްފި\nޗައިނާއިން އެމެރިކާގެ އިންތިޚާބާއި ދިމާކޮށް ސައިބަރ ހަމަލާދޭކަމުގެ ތުހުމަތުތަކަށް އެ ޤައުމުން އިންކާރުކޮށްފިއެވެ.\nބެއިޖިންގްއިން ވަނީ ޗައިނާގެ ހެކަރުން ބޭނުންކޮށްގެން އެމެރިކާގެ އިންތިޚާބަށް ހަމަލާދޭ ކަމަށް އެމެރިކާގެ ބޮޑު ކުންފުންޏެއް ކަމަށްވާ މައިކްރޯސޮފްޓްއިން ކޮށްފައިވާ އެންމެހާ ތުހުމަތު ތަކަށް އިންކާރުކޮށްފައެވެ.\nމައިކްރޯސޮފްޓްއިން ވަނީ މި ހަފްތާ ތެރޭގައި އެ ޤައުމުގެ ރިޔާސީ ކެނޑިޑޭޓު ކަމަށްވާ ޖޯ ބައިޑެންގެ ކެމްޕޭންއަށް ޗައިނާ އިރާން އަދި ރަޝިޔާ އެކުވެގެން ހެކަރުން ބޭނުންކޮށްގެން ސައިބަރ އެޓޭކުތަކެއް ދޭ ކަމަށް އިންޒާރުދީފައެވެ. ނަމަވެސް ޗައިނާއިން މިއަށް ދީފައިވާ ރަށްދަކީ މައިކްރޯސޮފްޓްއިން ހަދަނީ ދޮގު ކަމަށާއި، އެއީ ފިތުނަ އުފައްދަން ދައްކާވާހަކަ ތަކެއްކަމަށް ބުނެފައެވެ.\n”އެމެރިކާގެ އިންތިޚާބަކީ އެމެރިކާގެ ދާޚިލީ ކަމެއް“ ޗައިނާގެ ފޮރިން މިނިސްޓްރީގެ ސްޕޯކްސްޕާސަން ޒާއޯ ލީޖިއާން ވިދާޅުވިއެވެ.\nމި ފަހަކަށްއައިސް، ޗައިނާ އަދި އެމެރިކާ މިވަނީ ގިނަ ގުނަ އެތައް ކަމެއްގައި ކޯޅެންފަށާފައެެވެ. މި ގޮތުން ޗައިނާގެ ވީޑިޔޯ އެޕް ޓިކްޓޮކް އެމެރިކާގައި މަނާ ކުރުމާއި، ޗައިނާގެ ދަރިވަރުންތަކެއްގެ ވިސާ އެމެރިކާގައި ކެންސަލް ކުރުން ހިމެނެއެވެ.


ގދ. ނަޑެއްލާ އިން ބަންޑާރަ ގޯތި ދޫކުރުމާއިގުޅޭ\nގދ. ނަޑެއްލާއިން ދިރިއުޅުމަށްޓަކާ 2000 އަކަފޫޓްގެ 50 ގޯތި ދޫކުރުމަށް ކަނޑައަޅާފައިވާތީ، މި ގޯތިތަކަށް ކުރިމަތިލުމުގެ ފުރުޞަތު ހުޅުވާލަމެވެ. ގޯތި ދޫކުރާނީ ރަށުގެ ހުޅަނގު ފަރާތުން ވޭސްޓް މެނޭޖްމަންޓް ސެންޓަރަށް ދިޔުމަށް ހަދާފައިވާ (ވެށި ހިނގުން) މަގުގެ ދެފަރާތުން ހުސްކޮށް އޮތް ސަރަޙައްދުންނެވެ.\nގދ.ނަޑެއްލާއިން ގޯއްޗަށް އެދި ހުށަހަޅާ ފަރާތުގައި ހުންނަންޖެހޭ ޝަރުތުތައް\nޢުމުރުން 18 އަހަރު ވެފައިވުން.\nބަންޑާރަ ގޯއްޗެއް ނުވަތަ އަމިއްލަ ގޯއްޗެއް އެމީހެއްގެ ނަމުގައި ރަޖިސްޓަރީ ވެފައިނެތުން.\nއަމިއްލަ ނުވަތަ ބަންޑާރަ ގޯއްޗެއްގައިވާ ނުއުފުލޭ މުދަލުން ލިބިގެން އެފަދަ ގޯއްޗަކުން 600 އަކަފޫޓަށްވުރެ ބޮޑުބައެއް ލިބިފައިނެތުން. ނުވަތަ ލިބިފައިވާ މިފަދަ ބައެއް ޤަވާޢިދާ އެއްގޮތްވާ ގޮތުގެމަތީން ދޫކޮށްލުން.\nސަރުކާރުން ހަދާފައިވާ ޢިމާރާތެއްގެ ފުލެޓެއް އެމީހެއްގެ ނަމުގައި ރަޖިސްޓަރީ ވެފައިނެތުން. އަދި މިފަދަ ތަނެއް އަމިއްލަ ނަމުގައިއޮވެ މިތަން ދޫކޮށްލާ ނުވަތަ ވިއްކާފައިވާތާ2އަހަރު ދުވަހަށްވުރެ ގިނަ ދުވަސް ވެފައިވުން.\nއެއްމެދު ޢިމާރާތެއްގެ ފުލެޓެއް އެމީހެއްގެ ނަމުގައި ރަޖިސްޓަރީވެފައިނެތުން، ނުވަތަ މިފަދަތަނެއް އަމިއްލަ ނަމުގައިއޮވެ މިތަން ދޫކޮށްލާ ނުވަތަ ވިއްކާފައިވާތާ2އަހަރު ދުވަހަށްވުރެ ގިނަ ދުވަސް ވެފައިވުން.\nގޯއްޗަށް އެދިފައިވާ މީހުންގެ ބެލުމުގެ ދަށުގައިވާ އުފަން ދަރިންނާއި، އެމީހަކަށް ޝަރުޢީގޮތުން ބަލަންޖެހިފައިވާ މީހުންގެ ޢަދަދާއި، ގޯއްޗަށް އެދިފައިވާ މީހާއާއި އެމީހާގެ ބެލުމުގެ ދަށުގައިވާ މީހުންގެ ބިމުގެ ތަނަވަސްކަމާއި ގޯއްޗަށް އެދިފައިވާ މީހާއަށް ކުރިން ގޯއްޗެއްލިބި ނުވަތަ އޮވެ އެގޯއްޗަކާމެދު ޢަމަލު ކޮށްފައިވާ ގޮތުގެ މައްޗަށް ރިޢާޔަތްކޮށް އަދި ގޯއްޗަށް އެދިފައިވަނީ ދެމަފިރިންކަމުގައިވާނަމަ ދެމަފިރިންނަށް ދެގޯތި ނުނެގޭނެ ގޮތެއްބަލާ އެމީހަކީ ގޯއްޗަކަށް ބޭނުންވެފައިވާ މީހެއްކަމަށް "ދިރިއުޅުމަށްޓަކައި ބަންޑާރަ ގޯތި ދޫކުރުމުގެ ޤަވާޢިދު" ގެ 16ވަނަ މާއްދާގައިބުނާ ކޮމިޓީއަށް ފެނުން.\nވީމާ، މިރަށުން ގޯއްޗަށް އެދޭ މަތީގައި ދެންނެވި ޝަރުތު ހަމަވާ ފަރާތަތަކުން ގޯއްޗަށް އެދޭ ފަރާތުގެ އައިޑީ ކާޑް ނަންބަރު އެނގެނޭ ރަސްމީ ލިޔުމެއް ހިއްޕަވައިގެން މި އިދާރާއަށް ދުރުވެ ފޯމް ނަންގަވާ ފުރިހަމަ ކުރެއްވުމަށްފަހު މުއްދަތު ހަމަވުމުގެ ކުރިން މި އިދާރާއަށް ހުށަހެޅުއްވުން އެދެމެވެ. ބަދަލުގައި މީހަކު ފޮނުއްވާނަމަ ގޯއްޗަށް އެދޭ ފަރާތުގެ އައިޑިކާޑް ނަންބަރު އެނގޭނޭ ރަސްމީ ލިޔުމަކާއެކު ފޮނުއްވުން އެދެމެވެ.\nމި އިޢުލާނާއެކު ގޯތި ދިނުމުގެ އުޞޫލުވެސް އާންމު ކުރަމެވެ. މި ޢުސޫލާއި އިޢުލާން މިކައުންސިލް އިދާރާގެ ނޯޓިސް ބޯޑުގައި ހަރުކުރެވިފައި ހުންނާނެއެވެ. އިތުރު މަޢުލޫމާތު ހޯއްދެވުމަށް ބޭނުންފުޅުވާ ފަރާތްތަކުން މިއިދާރާގެ ނަންބަރ 6840007 ފޯނާ ގުޅުއްވައިގެން މަޢުލޫމާތު ސާފްކުރެއްވުން އެދެމެވެ.\nވީމާ، މަތީގައި ބަޔާންކޮށްފައިވާ ޝަރުތުތައް ހަމަވާ ފަރާތްތަކުން، ބަންޑާރަ ގޯއްޗަށް އެދޭ ފޯމް ފުރިހަމަ ކުރެއްވުމަށްފަހު 12ސެޕްޓެމްބަރު2019 ވާ ބުރާސްފަތި ދުވަހުގެ 14:00 ގެ ކުރިން މި އިދާރާއަށް ފޯމް ހުށަހެޅުމަށް ދަންނަވަމެވެ. ބަންޑާރަ ގޯއްޗަށް އެދޭ ފޯމް މި އިދާރާގެ ރިސެޕްޝަނުންނާއި www.nadellacouncil.gov.mv ވެބްސައިޓުން ލިބެން ހުންނާނެވެ.\n- ޕޮއިންޓްދިނުމާބެހޭ އުޞޫލް\n- ގޯއްޗަށް އެދޭ ފޯމް


ހުޅުމާލެ ހޮސްޕިޓަލްގައި އަހަރެއްގެ ތެރޭ 200ވުރެ ގިނަ މެމޮގްރަފީ ހަދައިފި ހުޅުމާލެ ހޮސްޕިޓަލްގައި އަހަރެއްގެ ތެރޭ 200ވުރެ ގިނަ މެމޮގްރަފީ ހަދައިފި\nހުޅުމާލެ ހޮސްޕިޓަލްގައި އަހަރެއްގެ ތެރޭ 200ވުރެ ގިނަ މެމޮގްރަފީ ހަދައިފި\nހުޅުމާލެ ހޮސްޕިޓަލްގެ ޑޮކްޓަރަކު މެމޯގްރާމްއެއް ބަލަނީ --- ފޮޓޯ: ހުޅުމާލެ ހޮސްޕިޓަލް\nހުޅުމާލެ ހޮސްޕިޓަލްގައި މެމޮގްރަފީގެ ޚިދުމަތް ފެށިތާ އެއް އަހަރު ފުރުނު އިރު އެހޮސްޕިޓަލުގައި 200 ވުތެ ގިނަ މެމްގްރަފީ ހަދާފައިވާ ކަމުގައި، އެހޮސްޕިޓަލުން ހާމަކުރައްވައިފިއެވެ.\nހުޅުމާލެ ހޮސްޕިޓަލުން ހާމަކުރައްވާފައިވާ ގޮތުގައި އެޚިދުމަތަށް މިއަދު 1 އަހަރު ފުރުނު އިރު، މިހާތަނަށް އެހޮސްޕިޓަލުގައި 258 މެމޮގްރަފީ ޓެސްޓްވަނީ ހަދާފައެވެ. އަދި ހުޅުމާލެ ހޮސްޕިޓަލުގައި ރޭޑިއޮލޮޖީ ޑިޕާޓްމަންޓްއިން މަސައްކަތް ކުރަމުންދަނީ އެންމެ ރަނގަޅު ފެންވަރުގައި ޚިދުމަތް ދިނުމަށް ކަމުގައިވެސް އެހޮސްޕިޓަލުން ހާމަކުރައްވައެވެ. މެމޮގްރަފީއަކީ އުރަމަތީގެ ކެންސަރު ދެނެގަތުމުގަށް ނެގޭ އެކްސް-ރޭ އެކެވެ.\nއުރަމަތީގެ ކެންސަރުގެ ކުރީކޮޅު ދެނެގަނެވުމަކީ، ބަލިން ސަލާމަތްވުމަށް އެންމެ މުހިއްމުކަންތައް ކަމުގައި ޑޮކްޓަރުން ފާހަގަކޮށްފައިވާއިރު، މެމޮގްރަފީއަކީ، ބަލީގެ ވަރަށް ކުރީކޮޅު ބަލި ދެނެގަނެވޭނެ ޚިދުމަތެކެވެ.\nހުޅުމާލެ ހޮސްޕިޓަލުގެ ޓުވީޓް\nމެމޮގްރަފީ ހެދުމުން، ބަލީގެ އެއްވެސް އަލާމާތެއް ބޭރުފުށުން ފެނުމުގެ ކުރީގައިވެސް ބަލި ދެނެ ގަނެވެއެވެ. އަދި ދުނިޔޭގެ ބައެއް ޤައުމުގައި ތަކުގައި ޑޮކްޓަރަށް ދައްކައިގެން ޑޮކްޓަރު ލަފާދެއްވުމުގެ ކުރިންވެސް އަމިއްލައަށް ހޮސްޕިޓަލަށް ގޮސް މެމޮގްރާމް ހެދޭނެ އިންތިޒާމް ހަމަޖައްސައިދީފައި އޮވެއެވެ. ހުޅުމާލެ ހޮސްޕިޓަލުން ވިދާޅުވީ، އެހޮސްޕިޓަލުން މެމޯގްރަފީ ހެދުމަށް ބޭނުންވާ ބޭފުޅުން 1417 އަށް ގުޅުއްވުމުން އެކަމާއި ގުޅޭ މައުލޫމާތު ލިބޭނެ ކަމަށާއި، އެޕޮއިންޓްމެންޓް ހެއްދެވޭނެ ކަމަށެވެ.\n14 އޮކްޓޫބަރ 2019ގައި ހުޅުމާލެ ހޮސްޕިޓަލުގައި މެމޮގްރަފީގެ ހިދުމަތް ފެށުން ރައީސުލްޖުމުހޫރިއްޔާގެ އަނބުކަނބަލުން ފަޒްނާ އަހުމަދު އިފްތިތާހުކޮށް ދެއްވަނީ --- ފޮޓޯ ރައީސް އޮފީސް\nހުޅުމާލެ ހޮސްޕިޓަލުގައި މެމޯގްރަފީގެ ޚިދުމަތް ފަށާފައިވަނީ، 14 އޮކްޓޫބަރ 2019 ގައެވެ. އެހޮސްޕިޓަލްގެ އޮންކޮލޮޖީ ޑިޕާޓްމަންޓަށް2އަހަރު ފުރުން ފާހަގަކުރުމާއި އެކު ފެށި، އެޚިދުމަތް އިފްތިތާޙްކޮށްދެއްވީ ރައީސުލްޖުމުހޫރިއްޔާގެ އަނބުކަނބަލުން ފަޒްނާ އަހުމަދެވެ.\nހުޅުމާލެ ހޮސްޕިޓަލުގައި ކެންސަރުބަލި މީހުންނަށް ޚާއްސަ ޑިޕާޓްމަންޓެއް އުފައްދައި ޚިދުމަތްތައް ދެމުން އަންނައިރު، ކެންސަރު ބައްޔަށް ޚާއްސަ ހޮސްޕިޓަލެއް ހުޅުމާލޭގައި ޤާއިމް ކުރެއްވުމަށްވެސް ސަރުކާރުން ވަނީ ނިންމަވާފައެވެ.


އޮޑިޝަން ބާއްވާ އެންމެ ރަނގަޅު 10 ބައިވެރިން ހޮވައިފި – Ungoofaaru\nބަނޑޭރިގަނޑު/ޚަބަރު/އޮޑިޝަން ބާއްވާ އެންމެ ރަނގަޅު 10 ބައިވެރިން ހޮވައިފި\n0 575 1 މިނެޓުން ކިޔާލެވޭ\nޒިލާން އަލިގަދަތަރި 2019 ގެ އޮޑިޝަނުން ހޮވުނު ބައެއް ބައިވެރިން އަދި ޖަޖުން\nއުފާއިން އިންތިޒާމްކޮށްގެން މިހާރު ކުރިއަށްދާ ޤުރްއާން މުބާރާތް “ޒިލާން އަލިގަދަ ތަރި 2019” ގެ އޮޑިޝަން ބާއްވާ އެންމެ ރަނގަޅު 10 ބައިވެރިން ހޮވައިފިއެވެ. މި މުބާރާތުގެ އޮޑިޝަން އޮތީ މިއަދު މެންދުރުފަހު ކުލަބު ޔޫތުސްޓަރ ހޯލްގައެވެ.\nމި މުބާރާތުގެ އޮޑިޝަންގައި ބައިވެރިވުމަށް 10 ފިރިހެން ބައިވެރިންނާއި 21 އަންހެން ބައިވެރިންނާއެކު ޖުމްލަ 31 ބައިވެރިން ނަންނޯޓުކޮށްފައިވެއެވެ. އަދި އޮޑިޝަންގައި 29 ބައިވެރިން ބައިވެރިވެފައިވެއެވެ. އެއީ 10 ފިރިހެން ބައިވެރިންނާއި 19 އަންހެން ބައިވެރިންނެވެ.\nޒިލާން އަލިގަދަތަރި 2019ގެ އޮޑިޝަންގެ ތެރެއިން – ފޮޓޯ: ޠާހާ ހުސެއިން\nއޮޑިޝަން ކުރިއަށް ދިޔައީ ކޮންމެ ބައިވެރިއަކާ ވެސް2ސުވާލު ކުރާ ގޮތަށެވެ. އެއީ އެ ބައިވެރިޔަކު ބޭނުން ތަނަކުން ބަލައިގެން ކިޔެވުމާއި، ޖަޖުން ދައްކާ ތަނަކުން ބަލައިގެން ކިޔެވުމެވެ. މުބާރާތުގެ ފަނޑިޔާރުންނަކީ ހިދާޔާ ހާމީދު، ފާތިނާ ހާމިދު އަދި ބަސްމަލަތު އިބްރާހީމްއެވެ. އޮޑިޝަންއަށް ފަހު އެންމެ ގިނަ މާކުސް ލިބުނު 10 ބައިވެރިން ހޮވާ، އެ ބައިވެރިންނަށް ވަނީ މުބާރާތުގެ ޓިކެޓު ހަވާލުކޮށްފައެވެ. އޮޑިޝަނުން ހޮވުނު 10 ބައިވެރިންނަކީ:\n1) ރައިން ރުޝްދީ، ޖަވާހިރުމާގެ، ރ.އުނގޫފާރު، 13 އަހަރު\n2) ޝައްމާ އިބްރާހީމް، ހުވަނދުމާގެ، ރ.އުނގޫފާރު، 13 އަހަރު\n3) އައިމިނަތު ޒަބާ އަދުނާން، ރަތްމުއި، ރ.އުނގޫފާރު، 14 އަހަރު\n4) ފާޠިމަތު ނައީޝާ ޖާދުﷲ އަބްދުލް ބާރީ، ނަޖަފް، ރ.އުނގޫފާރު، 16 އަހަރު\n5) އައިޝާތު އީމާ އަހުމަދު، އުދަރެސް، ރ.އުނގޫފާރު، 11 އަހަރު\n6) ފާޠިމަތު އަމާނީ އަހުމަދު، ހަނދުވަރީގެ، ރ.އުނގޫފާރު،9އަހަރު\n7) އުންމުހާނީ ބިންތު އަހުމަދު، ސީނުގެ، ރ.އުނގޫފާރު، 16 އަހަރު\n8) އަހްލަމް ވިޝާމް، ނީލޯފަރުގެ، ރ.އުނގޫފާރު، 12 އަހަރު\n9) އަމަތުﷲ ލަޠީފް، ފަންގި، ރ.އުނގޫފާރު، 45 އަހަރު\n10) މަރިޔަމް އާލާ ޢަލީ، ވެލަނބުލިގެ، ރ.އުނގޫފާރު، 18 އަހަރު\n9 އަހަރުން މަތީގެ ފަރާތްތަކަށް ހުޅުވާލައިގެން ކުރިއަށް ގެންދާ މި މުބާރާތުގެ ގަދަ 10 އަކަށް ހޮވިފައިވާ ބައިވެރިންގެ ތެރެއިން އެންމެ ބައިވެރިއަކު ފިޔަވާ ދެން ހުރިހާ ބައިވެރިންނަކީ އުމުރުން9އަހާރާއި 18 އަހަރާ ދެމެދުގެ ބައިވެރިންކަން ފާހަގަކޮށްލަންޖެއެވެ.\nއޮޑިޝަނުން ހޮވުނު މި 10 ބައިވެރިންގެ ކިޔެވުން އޮންނާނީ ރަމަޟާން މަހުގެ ފުރަތަމަ ހަފުތާއެވެ. މި 10 ބައިވެރިންގެ ތެރެއިން 1 ވަނަ،2ވަނަ އަދި3ވަަނަ ހޮވުމަށް 80 ޕަސެންޓް ނަގާނީ ޖަޖުންގެ މާކުހުންނެވެ. އަނެއް 20 ޕަސެންޓް ނަގާނީ 10 ބައިވެރިންގެ ކިޔެވުން ހިމެނޭ ވީޑިއޯ ރިކޯޑިން އުނގޫފާރު.ކޮމް ގެ ފޭސްބުކް ޕޭޖަށް އަޕްލޯޑް ކުރުން ބެލުންތެރިން ދޭ “ލައިކްސް” އަށް ބަލައިގެންނެވެ. ބައިވެރިންގެ ސަޕޯޓަރުންނަށް ފޭސްބުކް ލައިކްސް ހޯދުމާ އެމީހަކަށް އެންމެ ކަމުދާ ބައިވެރިއެއް ޕްރޮމޯޓު ކުރުމުގެ ފުރުސަތު ލިބިގެންދާނެއެވެ.\nއުނގޫފާރުގެ އަމިއްލަ ފަރާތެއް ކަމުގައިވާ މުޙައްމަދު ސުޒީލް (ޒިލާން) ގެ ޒިލާން ޕްރައިވެޓް ލިމިޓެޑާއި އުފާ ގުޅިގެން ކުރިއަށް ގެންދާ މި މުބާރާތުގެ 1 ވަނަ އަށް 10000ރ ގެ ފައިސާގެ އިނާމެއް ކަނޑައަޅާފައިވެއެވެ. މީގެ އިތުރުން މުބާރާތުގެ2ވަނަ އަށް 5000ރ އަދި3ވަނަ އަށް 2000ރ ގެ ފައިސާގެ އިނާމެއް ދިނުމަށް ވަނީ ނިންމާފައެވެ.


Dengue ithuruvumuge furusathu bodu, control kuran aanmunge ehbaarulun muhimmu: HPA | Mihaaru\nއެޗްޕީއޭއިން ބޭއްވި ނޫސްވެރިންގެ ބައްދަލުވުމެއްގައި ބައިވެރިވި ބައެއް މީހުން. -- ފޮޓޯ: ހުސެއިން ވަހީދު/ މިހާރު\nޑެންގީ އިތުރުވުމުގެ ފުރުސަތު ބޮޑު، ކޮންޓްރޯލްކުރަން އާންމުންގެ އެއްބާރުލުން މުހިއްމު: އެޗްޕީއޭ\n24 އެޕްރީލް 2019 - 13:297comments\nއެޗްޕީއޭގެ އެޕިޑެމިއޮމޮލޮޖިސްޓް ޑރ. އިބްރާހިމް އަފްސަލް "މިހާރު" އަށް ވިދާޅުވީ ޑެންގީ އިތުރުވުމުގެ ފުރުސަތު ބޮޑީ މި ދުވަސްވަރުގެ މޫސުން ހުރި ގޮތުން ކަމަށެވެ. ނަމަވެސް ޑެންގީ އާއި ޗިކުންގުންޔާ ފެތުރޭ ވަސީލަތް ކަމަށް ވާ އީޑީސް މަދިރި މަދުކުރަން ވަރަށް ގިނަ ޕްރޮގްރާމްތަކެއް އެޗްޕީއޭ އިން ހިންގަމުން އަންނަ ކަން އޭނާ ފާހަގަކުރެއްވި އެވެ. އަދި އެ ޕްރޮގްރާމްތަކަށް އާންމުންގެ ފަރާތުން ލިބޭ އެއްބާރުލުން އިތުރުވެއްޖެ ނަމަ މަދިރި އާލާވާ މިންވަރު މަދުކުރެވޭނެ ކަމަށް ވެސް އޭނާ ވިދާޅުވި އެވެ.\n"ކުރިއަށް އޮތް ތަނުގައި ޑެންގީ ފެތުރުމުގެ ފުރުސަތު ބޮޑު، މޫސުމާ ގުޅިގެން ވެސް. އެކަމަކު މަދިިރި ކޮންޓްރޯލްކުރަން އަޅުގަނޑުމެން ވަރަށް ބައިވަރު މަސައްކަތްތަކެއް އެބަ ކުރަން. މަދިރި ކޮންޓްރޯލްކުރަން އެންމެންގެ އެއްބާރުލުން ބޭނުންވޭ،" އަފްސަލް ވިދާޅުވި އެވެ.\nޑެންގީ ޖެހިގެން ރިޕޯޓުކޮށްފައިވާ މީހުންގެ އަދަދުތައް -- ފޮޓޯ: އެޗްޕީއޭ\nއެޗްޕީއޭ އިން އާންމުކޮށްފައިވާ ހިސާބުތަކުން އެނގޭ ގޮތުގައި ކޮންމެ އަހަރެއްގެ މޭ މަހު ޑެންގީ ޖެހިގެން ރިޕޯޓްކުރާ މިންވަރު ގިނަ ވެ އެވެ. މިދިޔަ އަހަރުގެ މޭ މަހު 500 އަށް ވުރެ ގިނަ ޑެންގީ ކޭސް ރިޕޯޓްކޮށްފައިވެ އެވެ.\nމި ދުވަސްވަރުގެ ވާރެއާ ގުޅިގެން މަދިރި އާލާވާ ގޮތަށް ފެން ހިފެހެއްޓިފައި ހުންނަ ތަންތަން އިތުރުވުން އެކަށީގެންވެ އެވެ. އެފަދަ ތަންތަން ގަވާއިދުން ނައްތާލަން މަސައްކަތްކުރަން ޖެހޭނެ ކަމަށް ޑރ. އަފްސަލް ވިދާޅުވި އެވެ.\nField inspection of Male Commercial Harbour by HPA port staff and @WHOSEARO medical entomologist, in collaboration with Maldives Ports Limited#Dengue#Chikungunya #April2019 #DengueandChikungunyaCampaign @MoH_mv @WHOMaldives @Portmv pic.twitter.com/X2A3lc10GX\n— HPA Maldives (@HPA_MV) April 23, 2019\nއެޗްޕީއޭ އިން އިއްޔެ ކުރި ޓްވީޓެެއް\nމި މަހުގެ ދެވަނަ ހަފްތާގައި ޑެންގީއަށް ވުރެ ޗިކުންގުންޔާ ޖެހުނު މީހުން ގިނަ ނަމަވެސް މި ހަފްތާގައި ޑެންގީ ޖެހުނު މީހުން ވަނީ އިތުރުވެފަ އެވެ.\nމަދިރި ފެތުރޭ މިންވަރު މަދުކުރުމަށްޓަކައި އެޗްޕީއޭ އިން މި މަހު ފެށި ކެމްޕެއިނުގެ ދަށުން އަތޮޅުތަކަށް ހާއްސަ އެތަށް ހަރަކާތެއް ވަނީ ކުރިއަށް ގެންގޮސްފަ އެވެ. އޭގެ ތެރޭގައި ޑެންގީ އާއި ޗިކުންގުންޔާގެ ކްލިނިކަލް މެނޭޖްމެންޓާ ބެހޭ ޓެލެކޮންފަރެންސެއް 15 އަތޮޅެއްގައި ހިމެނޭ ހޮސްޕިޓަލްތަކަށާއި ސިއްހީ މަރުކަޒުތަކަށް ކުރިއަށް ގެންގޮސްފައިވެ އެވެ.\nއިތުރު ލިޔުންތައް ސިއްހަތު ހޭލުންތެރިކުރުން ޑެންގީ މަދިރި ހެލްތު ޕްރޮޓެކްޝަން އެޖެންސީ


Male gai cigarette boan boothu thakeh hadhan mashvaraakohffi\nމާލޭގައި ސިނގިރޭޓު ބޯން ބޫތުތަކެއް ހަދަން މަޝްވަރާކޮށްފި\nމާލޭގެ މަގުތަކުގައި ސިގިރޭޓް ބޯ މީހުންނަށް ހާއްސަކޮށްގެން ބޫތުތަކެއް އަޅަން މާލެ ސިޓީ ކައުންސިލުން ހެލްތު ޕްރޮޓެކްޝަން އެޖަންސީއާ މަޝްވަރާކޮށްފި އެވެ.\nއަވަސްއަށް މައުލޫމާތު ދެއްވަމުން މާލެ ސިޓީ ކައުންސިލްގެ ޑެޕއުޓީ މޭޔަރު ޝަމާއު ޝަރީފް ވިދާޅުވީ ކަނބާއައިސަރަނި ހިނގުމުގައި ދުންފަތުގެ އިސްތިއުމާލު ކުރުން އެއްކޮށް މަނާކުރަން މަޝްވަރާ ކުރަމުންދާ ކަމަށާއި އެ މަގުގައި ދުންފަތުގެ އިސްތިއުމާލު ކުރާ މީހުންނަށް ހާއްސަ ބޫތެއް ގާއިމް ކުރަން ވެސް މަޝަވަރާ ކުރި ކަމަށެވެ.\n"އަޅުގަނޑުމެން އަދި ނުނިންމަން އެގޮތަކަށް. ހަމައެކަނި މަޝްވަރާއެއް ކުރެވުނީ. ދެން އެޗްޕީއޭއިން ދުންފަތް ކޮންޓްރޯލް ބޯޑާއެކު އިތުރަށް މިކަމުގަ މަޝްވަރާ ކުރަމުންދަނީ. އަދި ނިންމާފައި ވަނީ ކަނބާއައިސަރަނި ހިނގުން އެއްކޮޅުން އަނެއްކޮޅަށް," ޝަމާއު ވިދާޅުވި އެވެ.\nކަނބާއައިސަރަނި ހިނގުމުގައި ސިގިރޭޓް ބުއިން މަނާ ކުރަން ވިސްނަނީ އެ ސަރަހައްދުގައި ގިނަަ ސްކޫލްތަކާއި ސަރުކާރުގެ މައި ހޮސްޕިޓަލް ހުންނާތީ ކަމަށް ޝަމާއު ވިދާޅުވި އެވެ.\nމާލޭގެ މަގުތަކުގައި ސިގިރޭޓް ބުއިން މަނާކުރީ މިދިޔަ އަހަރުގެ މެއި މަހުގެ ތެރޭގަ އެވެ. ހަ މަސް ދުވަހުގެ ތެރޭގައި މި ނިންމުމަށް އަމަލު ކުރުމަށް ސިޓީ ކައުންސިލުން ނިންމި ނަމަވެސް މިއަދާ ހަމަޔަށްވެސް އެއަށް އަމަލެއް ނުކުރެ އެވެ.\nމާލޭ ސިޓީ އެޗްޕީއޭ މާލޭ ސިޓީ ކައުންސިލް\nއަމާޒަކީ ކާބޯތަކެތީގެ ސާފުތާހިރުކަން ކަށަވަރު ކުރުން: ހެލްތު


މުސްލިމުންގެ ކަލަންޑަރު (2) – DhiSalafiyyah\nހިޖްރީތާރީޚުގެ ދުވަސްތައް ބިނާވެފައިވަނީ ހަނދު ދުނިޔެވަށާ އެނބުރޭގޮތުގެ މައްޗަށެވެ. މަހެއްގެ ތެރޭގައި ހަނދުގެ ޞިފަ ބަދަލުވަމުންދެއެވެ. މަސްފެށޭ އިރު ހަނދުގެ ބުރުކުޑަވާނެއެވެ. ދުވަހަކަށްވުރެ ދުވަހެއް ބޮޑުވަމުން އައިސް މަހުގެ މެދުގައި (އެބަހީ: 14 ވިލޭރޭ) ހަނދުފުރިހަމަވެއެވެ. އެއަށްފަހު އަނެއްކާވެސް ހަނދުގެ ދާއިރާ ކުޑަވަމުންގޮސް މަސްނިމެންވާއިރަށް ވަރަށް ކުޑަވެގެންދެއެވެ. އިރުގެ ދައުރުވުމާ ޚިލާފަށް ހަނދުގެ ޞިފަތަކަކީ ފާޅުކޮށް އެނގެންހުންނަ، ކޮންމެ މީހަކަށްވެސް ފަސޭހަކަމާއެކު ދެނެގަނެވޭނެ ޞިފަތަކެކެވެ. ހަނދުގެ ޞިފަތަކަށް ބަލައިގެން ވަރަށް ފަސޭހަކަމާއެކު މަހުގެ ކޮންދުވަހެއްކަން ދެނެގަނެވޭނެއެވެ. މިއާއިޚިލާފަށް އިރުގެ ނިޒާމަށް ބަލައިގެން ދުވަސްހޯދުމަކީ ކަމުގެ ޢިލްމު ލިބިފައިވާ މާހިރުންނަށް ފިޔަވައި އުނދަގޫކަމެކެވެ. މިގޮތަށް ހަނދަށް ބަލައިގެން ތާރީޚު ބެލުމަކީ އިސްލާމްދީނުގެ ކުރިންވެސް މީސްތަކުން ކުރަމުން އައިކަމެކެވެ.\nހަނދުގެ ދައުރުވުމަށް ބިނާކޮށްފައިވާ ތާރީޚީ މިންގަނޑުގައި ހަނދު ދުނިޔެވަށައިގެން ޖަހާ ފުރިހަމަ ބުރަކީ އެއްމަސްދުވަހެވެ. އެއީ ގާތްގަނޑަކަށް 29.25 ދުވަހެވެ. މިމިންގަނޑަށް ބިނާކޮށް ހަނދުއަހަރަކީ ގާތްގަނޑަކަށް 354.36 ދުވަހެވެ. އެއީ ކޮންމެ އަހަރަކު މީލާދީތާރީޚަށްވުރެ 10.88 ދުވަހުގެ މަދު ޢަދަދެކެވެ. ވިސްނާލަންޖެހޭ މުހިއްމު ނުކުތާއަކީ ހަނދުގެ ދައުރުވުމަށް ބިނާކޮށްފައިވާ ތާރީޚީ މިންގަނޑަކީ، އިރުގެ ދައުރުވުމުގެ މައްޗަށް ބިނާކޮށްފައިވާ ތާރީޚީ މިންގަނޑުތަކާ އެއްވެސް ގުޅުމެއްނެތް މިންގަނޑެކެވެ. އެހެނީ، ދެމިންގަނޑަކީ ތަފާތު ދެމިންގަނޑެކެވެ.\nޖާހިލިއްޔަ ޒަމާނުގައިވެސް، ޢަރަބިން މަސްތައް ގުނައި އުޅުނީ ހަނދަށް ބަލައިގެންނެވެ. އެޒަމާނުގައި އަދި ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައިވެސް ހަނދަށް ބަލައިގެން މަސްތަކަށް ނަންތައް ދީގެން ގުނަމުންއައެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. ((السَّنَةُ اثْنَا عَشَرَ شَهْرًا، مِنْهَا أَرْبَعَةٌ حُرُمٌ، ثَلاَثَةٌ مُتَوَالِيَاتٌ: ذُو القَعْدَةِ وَذُو الحِجَّةِ وَالمُحَرَّمُ، وَرَجَبُ مُضَرَ، الَّذِي بَيْنَ جُمَادَى وَشَعْبَانَ)) (البخاري: 3197، مسلم: 1679) މާނައީ: “އަހަރަކީ ބާރަމަހެވެ. އެމަސްތަކުގެ ތެރޭގައި ޙުރުމަތްތެރިވެގެންވާ ހަތަރުމަސްވެއެވެ. (އޭގެ ތެރެއިން) ތިންމަސް އަންނަނީ ޖެހިޖެހިގެންނެވެ. (އެއީ) ޛުލްޤަޢްދާއާއި، ޛުލްޙިއްޖާއާއި، މުޙައްރަމެވެ. (އަދި ޙުރުމަތްތެރިވެގެންވާ ހަތަރުހަމުގެ ތެރެއިން ވަކިން އޮންނަނީ) މުޟަރުގެ ރަޖަބެވެ. އެމަސްވަނީ ޖުމާދުލް (އައްޘާނީ ނުވަތަ އަލްއުޚްރާ) އާއި ޝަޢުބާން މަހާ ދެމެދުއެވެ.” މިޙަދީޘަށް އަޅުގަނޑުމެން ވިސްނާލައިފިކަމުގައިވާނަމަ އަންނަނިވި ނުކުތާތައް ފާހަގަވެއެވެ.\n* އަހަރެއްގައި ﷲ ސުބުޙާނަހޫ ވަތަޢާލާ ލައްވާފައިވަނީ ބާރަ މައްސަރުކަން އެނގެއެވެ. މިކަން މިވަނީ ޝަރުޢީ ނައްޞުން ޘާބިތުވެފައެވެ. އަދި މިކަމަށް ދަލީލުކުރާ އާޔަތް އަދި ފަހުން އަންނަހުށްޓެވެ.\n* ޛުލްޤަޢްދާއާއި، ޛުލްޙިއްޖާއާއި، މުޙައްރަމާއި، ރަޖަބު މިހަތަރު މަހަކީ ޖާހިލިއްޔަ ޒަމާނުގައިވެސް ޙުރުމަތްތެރިވެގެންވާ މައްސަރުތަކެކެވެ. މިމައްސަރުތަކުގެ ޙުރުމަތަށްޓަކައި އެބައިމީހުން މިމައްސަރުތަކުގައި ހަނގުރާމަކުރުން ހުއްޓާލައެވެ.\n* މިޙަދީޘުން ދޭހަވާ އަނެއް މުހިއްމު ނުކުތާއަކީ އޭރުވެސް މަސްތަކަށް ކިޔާފައިވަނީ އިސްލާމްދީން އައުމަށްފަހުގައިވެސް ބޭނުންކޮށްފައިވާ ނަންތައްކަން ދޭހަވެއެވެ. އެގޮތުން ރަސޫލާއެވަނީ މުޟަރުގެ މީހުންނަށް ރަޖަބު މަސް ޞިފަކުރައްވާފައެވެ. އެޤަބީލާގެ މީހުންނަކީ ރަޖަބުމަސް މަތިވެރިކުރާބައެކެވެ. މިސަބަބާހުރެ، ރަޖަބުމަސް އެޤަބީލާއަށް ޞިފަކުރެވެނީއެވެ.\nމަސްތަކުގެ ނަންތައްދެވިފައިވީ ނަމަވެސް، ޖާހިލިއްޔަ ޒަމާނުގައިވެސް، އަދި ރަސޫލާ ޞައްލަﷲ ޢަލައިހިވަސައްލަމަގެ ޒަމާނުގައިވެސް އަހަރުތަކަށް ޢަދަދު ދީފައެއްނުވެއެވެ. އެއާއިޚިލާފަށް އޭރުގައި ކޮންމެ އަހަރަކަށް، އެއަހަރެއްގައި ހިނގާފައިވާ ޙާދިޘާތަކަށް ބިނާކޮށް އެއަހަރަކަށް ނަންދީއުޅުނެވެ. މިގޮތުން “ޢާމުލްފީލް” ގެނަމުން މަޝްހޫރުވެފައިވާ އަހަރަކީ އަބްރަހާ ގެފުޅުތަޅާލަން އައި އަހަރެވެ. ހަމަމިފަދައިން، ރަސޫލާ ޞައްލަﷲ ޢަލައިހިވަސައްލަމަ މަދީނާއަށް ހިޖުރަކުރެއްވުމަށްފަހުވެސް، އަހަރުތަކަށް ދީއުޅުނީ ނަންތަކެވެ. މިގޮތުން މައްކާ ފަތަޙަކުރެއްވި އަހަރަށް “ޢާމުލް ފަތުޙު” އާއި “ޢާމުލް އަވްތާސް” ކިޔައެވެ.\nޙިޖުރީތާރީޚު ފެއްޓެވީ ރަސޫލާ ޞައްލަﷲ ޢަލައިހިވަސައްލަމަކަމަށް ބައެއް ރިވާޔަތްތައް އައިސްފައިވެއެވެ. އެގޮތުން، އިބްނު އަސާކިރު ރަޙިމަހުﷲ އިމާމް ޒުހުރީ ކިބައިން ރިވާކުރައްވާފައިވާ ރިވާޔަތެއްގައިވެއެވެ. ((أَنّ النبي صلى الله عليه وسلم أَمَرَ بِالتَّارِيخ يَوْمَ قَدِمَ المدِينَةَ فِي شَهْرِ رَبِيع)) (تاريخ دمشق 1/ 37) މާނައީ: “ހަމަކަށަވަރުން ނަބިއްޔާ ޞައްލަﷲ ޢަލައިހިވަސައްލަމަ ރަބީޢު (އެބަހީ: ރަބީޢުލްއައްވަލު) މަހު މަދީނާއަށް ވަޑައިގެންނެވިދުވަހު ތާރީޚުކުރެއްވުމަށް އަމުރުކުރެއްވިއެވެ.” މިރިވާޔަތަކީ މުރުސަލު ރިވާޔަތެއްކަމުގައި އިބްނު އަސާކިރު ރަޙިމަހުﷲ ވިދާޅުވެފައިވެއެވެ. އެހެނީ، ޒުހުރީ ރަޙިމަހުﷲ އަކީ ތާބިޢީ ބޭކަލުންކުރެ ޢުމުރުންހަގު ގިންތީގެ ބޭކަލެކެވެ. އެހެންކަމުން، މިރިވާޔަތުގައި އެންމެ ރާވީއެއް ނުވަތަ ދެރާވީން ވެއްޓިފައިވާނެއެވެ. މިސަބަބާހުރެ، މިރިވާޔަތަކީ ޟަޢީފު ރިވާޔަތެކެވެ. އިބްނު ޙަޖަރު ރަޙިމަހުﷲ ވިދާޅުވެފައިވެއެވެ. “މިއީ މުޢުޟަލު (އެބަހީ: ޖެހިޖެހިގެން ދެރާވީ ވެއްޓިފައިވާ) ޙަދީޘެކެވެ. މަޝްހޫރުގޮތް މިއާއިޚިލާފެވެ. އެކަން (އެބަހީ: ހިޖުރީ ތާރީޚު ކުރެއްވުން) ފެށިފައިވަނީ ޢުމަރު ރަޟިޔަﷲ ޢަންހުގެ ޚިލާފަތުގައެވެ.” (فتح الباري: 7/ 268) އަޅުގަނޑު ހޯދިހޯދުމަށް ބަލާއިރު، ހިޖުރީ ތާރީޚު ލިޔުއްވަން ފެއްޓެވީ ރަސޫލުﷲ ޞައްލަﷲ ޢަލައިހިވަސައްލަމަކަމަށް ޞަރީޙަކޮށް ޞައްޙަ ރިވާޔަތެއް އައިސްފައިވާކަމެއް އެނގޭކަށް ނެތެވެ. والله أعلم.\nހިޖުރީތާރީޚު ފެށުނީ ޢުމަރުގެފާނުގެ ޚިލާފަތުގައި ކަމަށް ދަލީލުކުރާ ގިނަ ރިވާޔަތްތަކެއް އައިސްފައިވެއެވެ. މިތާރީޚު ކުރައްވަން ޢުމަރުގެފާނު ފެއްޓެވީ މަޝްވަރާގެ މަތިން، މަޝްވަރާއަށްފަހުގައި ޞަޙާބީން އެކަމަށް އިއްތިފާޤުވެފައިވެއެވެ. އިބްނު ކަޘީރު ރަޙިމަހުﷲ އެކަލޭގެފާނުގެ ފޮތް “އަލްބިދާޔާ ވަންނިހާޔާ” ގައި ވިދާޅުވެފައިވެއެވެ. “(ރަސޫލާގެ ހިޖުރަޔަށްފަހު) ސޯޅައަހަރު، ނުވަތަ ސަތާރައަހަރު، ނުވަތަ އަށާރައަހަރުފަހުން ޢުމަރުގެފާނުގެ ދައުލަތުގައި، (ރަސޫލާ) ހިޖުރަކުރެއްވި އަހަރުން ފެށިގެން އިސްލާމީ ތާރީޚު ޖަހަން ފެށުމަށް ޞަޙާބީން رضي الله عنهم އިއްތިފާޤުވެވަޑައިގެންނެވިއެވެ. އެކަން ހިނގާދިޔަގޮތަކީ، އަމީރުލް މުއުމިނީން ޢުމަރު ރަޟިޔަﷲ ޢަންހުއަށް މީހަކު އެހެންމީހަކަށް ކޮށްފައިވާ (ފައިސާގެ ނުވަތަ އެނޫން އެފަދަ އެއްޗެއްގެ) ލިޔުމެއް ހުށަހެޅުނެވެ. އެލިޔުމުގައި ވަނީ އެމީހަކަށް އެއެތި ހުއްދަވާހުށީ ޝަޢުބާން މަހުއެވެ. އެހިނދު ޢުމަރުގެފާނު ވިދާޅުވިއެވެ. “ކޮން ޝަޢުބާންމެހެއް ހެއްޔެވެ؟ ތިމަންމެން ގުނަމުންމިދާ އަހަރުގެ ޝަޢުބާންމަސް ހެއްޔެވެ؟ ނުވަތަ ވޭތުވެދިޔަ އަހަރުގެ ހެއްޔެވެ؟ ނުވަތަ މިއަންނަ އަހަރުގެ ހެއްޔެވެ؟” އޭގެފަހުގައި، (ޢުމަރުގެފާނު) ޞަޙާބީން ޖަމާކުރައްވައި، ލޭންދޭނުގެ ގޮތުގައި ދޭތަކެއްޗާއި އެނޫންތަކެތި ދައްކަންޖެހޭ ދުވަސްތައް އެނގޭނެ ތާރީޚެއް އުފެއްދެވުމަށް އެބޭކަލުންނާ މަޝްވަރާކުރެއްވިއެވެ. ފާރިސީންގެ ތާރީޚު ބޭނުންކުރެއްވުމަށް އެއިގެ ތެރެއިން ބޭކަލަކު ދެންނެވިއެވެ. އެކަމާ ޢުމަރުގެފާނު ރުހިވަޑައިނުގެންނެވިއެވެ. އަދި ރޫމީންގެ ތާރީޚު ތާރީޚެއްކަމުގައި ހެއްދެވުމަށް އެހެން ބޭކަލަކު ހުށަހެޅުއްވިއެވެ. އެކަމާވެސް ޢުމަރުގެފާނު ރުހިވަޑައިނުގެންނެވިއެވެ. އަދި އަނެއްބައި ބޭކަލުން ރަސޫލާ ދުނިޔެއަށް ރައްކައުވިދުވަހުން ތާރީޚު ބެލުމަށް ހުށަހެޅުއްވިއެވެ. އަދި އަނެއްބައި ބޭކަލުން ރަސޫލާ ރަސޫލުކަމާއިގެން ފޮނުއްވިދުވަހުން ފެށުމަށް ހުށަހެޅުއްވިއެވެ. އަދި އަނެއްބައި ބޭކަލުން އެކަލޭގެފާނު ހިޖުރަކުރެއްވިދުވަހުން ފެށުމަށް ހުށަހެޅުއްވިއެވެ. އަދި އަނެއްބައި ބޭކަލުން ރަސޫލާ عليه الصلاة والسلام މިދުނިޔެ ދޫކުރެއްވި ދުވަހުން ފެށުމަށް ހުށަހެޅުއްވިއެވެ. މިގޮތުން ޢުމަރުގެފާނު ބުރަވެވަޑައިގެންނެވީ ހިޖުރަކުރެއްވި ދުވަހުން ތާރީޚު ފެއްޓެވުމަށެވެ. އެއީ އެކަން ސާފުކޮށް އެނގެންއޮތުމާއި، އެކަން މަޝްހޫރުވެފައިވުމެވެ. އެއެންމެހާ ބޭކަލުން ޢުމަރުގެފާނާ މިކަމުގައި އިއްތިފާޤުވެވަޑައިގެންނެވިއެވެ…”\nއަބޫ ދާވުދު އައްޠަޔާލިސީ ރަޙިމަހުﷲ ރިވާކުރައްވާފައިވާ ރިވާޔަތުގައި، ހިޖުރަކުރެއްވި އަހަރަކީ ތާރީޚުޖަހަން ފަށާއަހަރާމެދު އެބޭކަލުން އިއްތިފާޤުވަޑައިގެންނެވުމަށްފަހުގައި، ފުރަތަމަ މަހަކީ ކޮބައިކަމާމެދު މަޝްވަރާކުރެއްވިއެވެ. އެއިގެ ތެރެއިން ބައެއް ބޭކަލުން ރަމަޟާން މަސް އެންމެ ފުރަތަމަ މަހެއްކަމުގައި ހެއްދެވުމަށް ހުށަހެޅުއްވިއެވެ. އަނެއްބައި ބޭކަލުން މުޙައްރަމު މަސް ހެއްދެވުމަށް ހުށަހެޅުއްވިއެވެ. އެއީ، މީސްތަކުން ޙައްޖުގެ އަޅުކަމަށްފަހުގައި އެނބުރިދިއުމަށްފަހު، ދެން އަންނަ މަހަކީ މުޙައްރަމުމަސް ކަމުގައި ވާތީއެވެ. (މިހާހިސާބަށް އިބްނު ކަޘީރު ރަޙިމަހުﷲގެ ބަސްފުޅު ކުދިބަދަލުތަކާއެކު ނިމުނީއެވެ.) (انظر: البداية والنهاية 4/510-511)\nއެހެންކަމުން، މިކަމުގެ ޚުލާޞާއަކީ، ޞަޙާބީންގެ ޒަމާނުގައިވެސް މީލާދީ ތާރީޚު ވާއިރުވެސް، ހިޖުރީތާރީޚު އެއީ ތާރީޚެއްކަމުގައި ކަނޑައެޅުއްވުމެވެ. މިކަމުގައި ޞަޙާބީން އެވަނީ ހުރިހާ ބޭކަލުން އެއްބަސްވެވަޑައިގެންފައެވެ. އަދި އެބޭކަލުން ތާރީޚު ބަލާ މިންގަނޑެއްކަމުގައި ހަނދުގެ ދައުރުވުން ލައްވާފައިވާކަމެކެވެ. އެހެންކަމުން، ހަނދުގެ ކަލަންޑަރާއި ހިޖުރީކަލަންޑަރު ވަނީ ގުޅި ލާމެހިފައެވެ. އަދި ހިޖުރީތާރީޚާމެދު ޞަޙާބީން އެއްބަސްވެވަޑައިގެންނެވުމުން، އެތާރީޚު އެވަނީ އިސްލާމީ ޝިޢާރުތަކުގެ ތެރެއިން މުހިއްމު ޝިޢާރަކަށްވެފައެވެ. އިސްލާމްދީނުގައިވާ ޝިޢާރުތަކަކީ އެޝިޢާރުތަކަކަށް ޙުރުމަތްތެރިކޮށް ހިތަންޖެހޭ ކަންކަމެކެވެ.\nމުސްލިމުންގެ ކަލަންޑަރު (1)


BML Community Fund Ah Proposal Hushahalhan Hulhuvaalaifi – adduLIVE\nAug 23, 2021, 16:33 ހަސަން ރަޝީދު\nބީއެމްއެލް އިން ބުނީ މިއަހަރުގެ ތިންވަނަ ފިޔަވަހީގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު5ޕްރޮޕޯސަލް ހޮވުމަށް ހަމަޖެހިފައިވާ ކަމަށެވެ. އަދި ތަޢުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހަޅާ ޕްރޮޖެކްޓް ތަކުގެ ތެރެއިން ހޮވޭ ކޮންމެ ޕްރޮޕޯސަލް އެއްގައި ހިމެނޭ ހަރަކާތް ހިންގުމަށްޓަކައި 50،000 ރުފިޔާ ދިނުމަށް ބީއެމްއެލް އިން ވަނީ ނިންމާފައެވެ.\nކޮމިއުނިޓީ ފަންޑަށް ޕްރޮޕޯސަލް އާއި ގުޅޭ ލިޔެކިޔުންތައް ހުށަހެޅުމުގެ ސުންގަޑި އަކީ ސެޕްޓެމްބަރު މަހުގެ 11 ވަނަ ދުވަހުގެ ރޭ 11:59 އެވެ. ޕްރޮޕޯސަލް އާއި އެޕްލިކޭޝަން ފޯމު community@bml.com.mv އަށް އީމެއިލް މެދުވެރިކޮށް ހުށަހެޅޭނެއެވެ.\nކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް މާލީ އެހީތެރިކަން ފޯރުކޮށްދިނުމަށް ހުޅުވާލެވިފައިވާ ފަންޑެކެވެ. މިހާތަނަށް ކޮމިއުނިޓީ ފަންޑުގެ ދަށުން 50 ޕްރޮޖެކްޓް ހިންގުމަށް ފައިސާގެ އެހީ ވަނީ ފޯރުކޮށްދެވިފައެވެ.\nކޮމިއުނިޓީ ފަންޑާ ގުޅޭ އިތުރު މައުލޫމާތާއި ޕްރޮޕޯސަލް އަދި އެޕްލިކޭޝަން ފޯމު ބޭންކުގެ ވެބްސައިޓް www.bankofmaldives.com.mv/community-fund އިން ލިބޭނެއެވެ.


March mahu touristun adhadhu2% dhashah hingajje | Mihaaru\nސަން އައިލެންޑް ރިސޯޓުގައި ޗުއްޓީއަށް ގޮސްތިބި ދެ ޓޫރިސްޓަކަށް ހިދުމަތް ދެނީ: މިއަހަރުގެ މާޗް މަހު ރާއްޖެ އައި ޓޫރިސްޓުންގެ އަދަދު ވަނީ ދަށްވެފައި.-- ފޮޓޯ: ނިޝާން އަލީ/ މިހާރު\nމާޗް މަހު ރާއްޖެ އައި ޓޫރިސްޓުންގެ އަދަދު ދެ ޕަސެންޓް ދަށަށް ހިނގައްޖެ\n04 މެއި 2017 - 10:304comments\nމިއީ މި އަހަރުގެ ތެރޭގައި ރާއްޖެ އައި ޖުމްލަ ޓޫރިސްޓުންގެ އަދަދު ދަށަށް ދިޔަ ފުރަތަމަ މަހެވެ. ރާއްޖޭގެ ޓޫރިޒަމްގެ އެންމެ ބޮޑު މާކެޓް ކަމަށްވާ ޗައިނާއިން މާޗް މަހު ރާއްޖެ އައި ޓޫރިސްޓުންގެ އަދަދު ވަނީ 18،203 އަށް މަދުވެފަ އެވެ. މިއީ ގާތްގަނޑަކަށް 16 ޕަަސެންޓްގެ ދަށްވުމެކެވެ.\nއެ މިނިސްޓްރީން އާއްމުކުރި ތަފާސްހިސާބުތައް ދައްކާ ގޮތުން މިދިޔަ މާޗް މަހު ރާއްޖެ އައިސްފައި ވަނީ 112،665 ޓޫރިސްޓުންނެވެ. މިދިޔަ އަހަރުގެ އެ މުއްދަތުގައި ރާއްޖެ އައިސްފައި ވަނީ 115،131 ޓޫރިސްޓުންނެވެ.\nޓޫރިޒަމް މިނިސްޓްރީގެ ހިސާބުތައް ދައްކާ ގޮތުން ޔޫރަޕްގެ އެންމެ ބޮޑު މާކެޓްތައް ކަމަށްވާ އިނގިރޭސިވިލާތާއި ޖަރުމަނުން ރާއްޖެ އައި ޓޫރިސްޓުން ވަނީ ވަރަށް ބޮޑަށް ދަށަށް ގޮސްފަ އެވެ. އެގޮތުން އިނގިރޭސިވިލާތުން އައި އަދަދު 9.3 ޕަސެންޓް އަދި ޖަރުމަނުން އައި އަދަދު 23 ޕަސެންޓް ވަނީ ދަށްވެފަ އެވެ.\nމާޗް މަހު އިނގިރޭސިވިލާތުން ރާއްޖެ އައި ޓޫރިސްޓުންގެ އަދަދު 11،095 އަށް މަދުވިއިރު ޖަރުމަނުން އައި އަދަދު ވަނީ 10،216 އަށް ދަށްވެފަ އެވެ. އެކަމަކު އިޓަލީން އައި މީހުންގެ އަދަދު ވަނީ ނުވަ އިތުރުވެފަ އެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާ ގޮތުން ރާއްޖެއަށް އެންމެ ގިނަ ޓޫރިސްޓުން އަންނަ ޗައިނާ ހިމެނޭ އޭޝިއާ އަދި ޕެސިފިކް ސަރަހައްދުން އައި އަދަދު ވަނީ 40،302 އަށް ދަށްވެފަ އެވެ. މިއީ 2.5 ޕަސެންޓްގެ ދަށްވުމެކެވެ. އަދި މެދުއިރުމަތިން އައި ޓޫރިސްޓުންގެ އަދަދު ވެސް ވަނީ 8.3 ޕަސެންޓް ދަށްވެފަ އެވެ. މާޗް މަހު އެންމެ ބޮޑު ކުރިއެރުމެއް ހޯދި އިންޑިއާއިން އައި ޓޫރިސްޓުންގެ އަދަދު ވަނީ 15.4 ޕަސެންޓަށް އިތުރުވެފަ އެވެ.\nއެ މިނިސްޓްރީގެ ތަފާސްހިސާބުތައް ދައްކާގޮތުން މިދިޔަ އަހަރުގެ ފުރަތަމަ ތިންމަހާ އަޅާބަލާއިރު މިއަހަރުގެ އެ މުއްދަތުގައި ރާއްޖެ އައި ޓޫރިސްޓުންގެ އަދަދު ވަނީ 4.3 ޕަސެންޓްގެ ކުރިއެރުމެއް ހޯދައިފަ އެވެ. އެކަމަކު ރާއްޖޭގެ ޓޫރިސްޓު އެނދުގެ އޮކިއުޕަންސީ ވަނީ 70.9 ޕަސެންޓުން 60.7 ޕަސެންޓަށް ދަށްވެފަ އެވެ.\nއިތުރު ލިޔުންތައް އިގްތިސާދު ޓޫރިސްޓުން ޓޫރިޒަމް ޓޫރިޒަމް މިނިސްޓްރީ